SunOnline: Kandoofaathakun fenunee fee moo thakaai fanifaksaa!\nކަނޑޫފާތަކުން ފެނުނީ ފީ މޫތަކާއި ފަނިފަކްސާ!\nނަޖާހު މަސްއޫދު 18 Jul 2020, 11:56\nއީޕީއޭ އަދި ފިޝަރީޒް އެންޑް އެގްރިކަލްޗާ މިނިސްޓްރީގެ ޓީމު ހދ. ނޭކުރެންދޫ ކަނޑޫފަލުގެ ތެރޭގައި ހަރަކާތްތެރިވަނީ -- ފޮޓޯ/ އީޕީއޭ\nހދ. ނޭކުރެންދޫ އިބްރާހިމް މާއޫޒު، 26އ. ކުޑައިރު ރައްޓެހިންނާއެކު އެ ރަށު ކަނޑޫފާ ސަރަހައްދުގައި އޮންނަ ފެންގަނޑަށް ގޮސް އެތަނަށް އަންނަ ކަނބިލިތައް ހިފައި އުޅުނެވެ. އެއީ ކަނޑޫފަލާ ގުޅިފައިވާ އޭނާގެ ކުޑައިރުގެ އެންމެ ފޮނި އެއް ހަނދާނެވެ. އޭނާ ސިފަ ކުރި ގޮތުގައި އޭރު އެއީ ނިކަން ގޮސްބޯ، ފެހި، ހިތްގައިމު މާހައުލެކެވެ. އެ ކަނޑޫފަލަކީ ރަށުގެ ފަހުރެވެ.\nނަމަވެސް، މިއަދު ނޭކުރެންދޫ ކަނޑޫފަލުން އެ މަންޒަރެއް ނުފެނެ އެވެ. ފެންނަނީ އެ ގުދުރަތީ މުއްސަނދިކަން ނެތި ފަނާވާ މަންޒަރެވެ. ވީރާނާ ކަމެވެ. އެ ކަނޑޫފަލުގެ ކަނޑޫގަސްތަކުގެ ފަތްތައް ފައިބައި، ގަސްތައް ހިކި، މަރުވަނީ އެވެ. މުޅި ކަނޑޫފަލުގެ ތިންބައިކުޅަ އެއްބައިހާ ސަރަހަރުގެ ޒަމާން ހިނގައްޖެ އެވެ. ހއ. ކެލާގެ ކަނޑޫފަލުގެ ހާލަކީވެސްމި އެވެ. އެ ރަށުންވެސް ފުޓުބޯޅަ ދަނޑަކަށް ވުރެ ބޮޑު ސަރަހައްދެއް މަރުވެއްޖެ އެވެ. މިހާ ބޮޑަށް ކަނޑޫފާ މަރުވި ދުވަހެއް އެ ރަށުގެ މުސްކުޅިންވެސް ހަނދާނެއް ނުހުރެ އެވެ. ސަރުކާރުން ހިމާޔަތްކޮށްފައިވާ މި ދެ ކަނޑޫފަަލަށް މިކަން މިހާ ބޮޑަށް ދިމާވާން ފެށީ މި އަހަރުގެ ފެބްރުއަރީ، މާޗް ހިސާބުގަ އެވެ.\nމި ކަނޑޫފާތަކަށް މިވަނީ ކިހިނެއްކަން ދެނެގަތުމަށް އެންމެ ފުރަތަމަ ދިރާސާއެއް ފެށީ ބޭރުގެ މާހިރުންގެ ލަފައާއެކު ތިމާވެށި ހިމާޔަތް ކުރަން ގޮވާލާ ހަރަކާތެއް ކަމަށްވާ ސޭވް މޯލްޑިވްސްއިންނެވެ. ފަހުން އެންވަޔަރަމެންޓް ޕްރޮޓެކްޝަން އެޖެންސީ އާއި، ފިޝަރީޒް އެންޑް އެގްރިކަލްޗާ މިނިސްޓްރީއިން ވަނީ އަތޮޅު ތެރޭގައި ތިބި މުވައްޒަފުންތަކެއް އެއްކޮށް، ޓީމެއް އެކުލަވާލައި އެ ދެ ރަށުގެ ކަނޑޫފާ ދިރާސާ ކުރަން ފޮނުވާފަ އެވެ. އެ ދިރާސާގެ ފީލްޑް ސާވޭ މިހާރު ވަނީ ނިންމާލައިފަ އެވެ.\nހއ. ކެލާގެ ކަނޑޫފަލުގެ ސަރަހައްދެއްގެ ކަނޑޫ ގަސްތައް މަރުވެފައި: ފަހުގެ ތާރީހެއްގައި އެ ރަށުން މިހާ ބޮޑަށް ކަނޑޫ ގަސް މަރުވެފައި ނުވޭ -- ފޮޓޯ/ އަހުމަދު ޝަރަފް (ކެލާ)\nދިރާސާގައި ބެލި ކަންކަން\nނޭކުރެންދޫ އަދި ކެލާ ކަނޑޫފާ ދިރާސާ ކުރި އިރު އީޕީއޭ އާއި މިނިސްޓްރީގެ ޓީމުން ގިނަ ކަންތައްތަކެއް ބެލިއެވެ. ގަސްތައް މަރުވަމުގައި މޫސުން، ފިނިހޫނުމިން، ވައިގެ ތެތްކަން، ފެނުގައި ހުރި ލޮނުގެ އަސަރު، ކާނާ، ވާރޭފެން ލިބޭ މިންވަރު، ފެނުގެ ކޮލިޓީ ފަދަ ދިރުން ނެތް ވަސީލަތްތަކުގެ ރޯލު އޮތްތޯވެސް ބެލިއެވެ. އަދި ގަސް ތޮރުފާ ފަނިފަކްސާ ނުވަތަ ދިޔަބޯ ފަނިފަކްސާގެ ބާވަތްތަކާއި، ފަންގަސް، ބެކްޓީރިއާ އަދި ގަހަށް ޖެހޭ ވައިރަސް ބަލިތައް ފަދަ ދިރުން ހުރި އެއްޗެހީގެ ސަބަބުން ދިމާވާ ކަމެއްތޯވެސް ބެލިއެވެ.\nއުތުރުގެ ދެ ކަނޑޫފަލެއް މަރުވާ ސަބަބު ހޯދަން އީޕީއޭ އާއި އެގްރިކަލްޗާ މިނިސްޓްރީގެ ދިރާސާއެއް\nކަނޑޫފަލުގެ އެންމެ މުހިންމު އެކައްޗަކީ އެ ތަނުގެ ފެންގަނޑެެވެ. މޫސުމަށް އަންނަ ބަލަދާއި އިންސާނުން ކުރާ ކަންކަމުގެ ސަބަބުން އެ ފެންގަނޑަށް އަސަރުކޮށްފިނަމަ، އެތަނުގެ ދިރުންތަކަށް އަސަރު ކުރާނެވެ. އަދި ގަސްތަކުގެ ހެދިބޮޑުވުމަށް ހުރަސްއެޅިދާނެ އެވެ. އެހެންކަމުން، ފެނުގެ ތަހުލީތައް ހެދުން ވަރަށް މުހިންމެވެ. އީޕީއޭ އަދި މިނިސްޓްރީގެ ދިރާސާގެ އަމަލީ މަސައްތަކުގައި، ދެ ރަށުގެ ކުޅީގެވެސް އަށް ސަރަހައްދަކުން ފެނުގެ ސާމްޕަލް ނެގި އެވެ. އެއީ އެ ފެނުގެ ޕީއެޗް (ފެންގަނޑުގެ އެސިޑިޓީ ނުވަތަ އަލްކަލިނިޓީ)، އީސީ (އިލެކްޓިރިކަލް ކޮންޑަކްޓިވިޓީ) އަދި ސެލިނިޓީ (ލޮނުގެ އަސަރު ހުރިވަރު) ބެލުމަށެވެ.\nދެ ރަށުގެ ކަނޑޫފަލުން ބޮޑު ދެ ސަރަހައްދަކުން ގަސްގަހުގެ މައުލޫމާތުވެސް އެއްކުރި އެވެ. މިގޮތުން ކެލާގެ ދެ ސަރަހައްދުކުން ޖުމްލަ 577 ގަސް އަދި ނޭކުރެންދޫގެ ދެ ސަރަހައްދަކުން ޖުމްލަ 738 ގަހުގެ މައުލޫމާތު އެއްކުރި އެވެ. އެއްކުރި މައުލޫމާތުގެ ތެރޭގައި ގަހުގެ ބާވަތާއި، ގަހުގެ ބޮޑުމިނާއި، ލަފާކުރެވޭ އުމުރުފުރާ އަދި ލިބިފައިވާ ގެއްލުން ހިމެނެ އެވެ. ލިބިފައިވާ ގެއްލުން ރިކޯޑްކުރުމަށްޓަކައި ގަހުގެ ތޮށިގަނޑު، މޫ، ފަތްތައް، ގަސްގަނޑު އަދި ގަހުގެ އެހެނިހެން ބައިތަށް ބަލައި ރަނގަޅަށް ހުރި ގަސްގަހުގެ ބައިތަކާއި، ހަލާކުވެފައި ހުރި ގަސްތަކާ އަޅާކިޔެ އެވެ. ހަލާކުވެފައި ހުރި ގަސްތަކުން ފެންނަންހުރި ބަލީގެ ނިޝާންތަކާއި، ފެނުނު ފަނިފަކްސާގެ ވައްތަރާއި، ފަނިފަކްސާގެ އަދަދުވެސް ރިކޯޑް ކުރި އެވެ.\nމި ކަންކަމުގެ އިތުރުން، ކަނޑޫފަލަށް އަސަރުކޮށްފާނެ ފަދަ އުމްރާނީ ތަރައްގީގެ މަޝްރޫއެއް ދެ ރަށުގައިވެސް ހިންގިތޯ ބެލި އެވެ. އެފަަދަ ކެމެއް ދެ ރަށުގައިވެސް ކޮށްފައި ނުވެ އެވެ.\nމި ދިރާސާގައި ތާރީހީ ގޮތުން ދިމާވެފައި ހުރި މައްސަލަތައް ކަމާ ބެހޭ ފަރާތްތަކާއި އުމުރުން ދުވަސްވީ މީހުން ގާތުގައި އަހާ ބަލައިގެން ހޯދި އެވެ. ތާރީހީ ގޮތުން މިފަދަ ކަމެއް ދިމާވިކަމުގެ ރަސްމީ ރެކޯޑެއް ނެތެވެ. ނަމަވެސް، ފަނިތަކެއްގެ ސަބަބުން ނޭކުރެންދޫ ކަނޑޫފާ މަރުވާތީ އެ ރަަށުގެ މީހުން ދުން އަރުވައިގެންނާއި، ފަންޑިތަ ހަދައިގެން އެ މައްސަލަ ހައްލު ކުރި ކަމަށް އެ ރަށުގެ މުސްކުޅިން ބުނެ އުޅެ އެވެ.\nނޭކުރެންދޫ ކަނޑޫފަލުގެ ބޮޑު ސަރަހައްދެއް މަރުވެފައި -- ފޮޓޯ/ ސޭވް މޯލްޑިވްސް\nމޫ ފީވުމާއި، ފަނިފަކްސާ\nދިރާސާގައި ޖަވާބު ހޯދުން އެންމެ މުހިންމު އެއް ސުވާލަކަށްވީ ކެލާ އަދި ނޭކުރެންދޫގައި ކަނޑޫފާ މަރުވަމުންދަނީ އެއް ސަބަބަކާ ހުރެތޯ އެވެ. އެގްރިކަލްޗާ މިނިސްޓްރީއިން ބުނި ގޮތުގައި، މިހާތަނަށް ބެލި ބެލުމުން، އެ ދެ ރަށުގައި ކަނޑޫފަލަށް ދިމާވެފައިވާ މައްސަލައިގެ ތަފާތުތަކެއް ފާހަގަކުރެވުނެެވެ.\nމިގޮތުން ކެލާގެ މަރުވެފައިހުރި ބައެއް ގަސްތަކުގައި "ރޫޓް ރޮޓް" ނުވަތަ މޫފީވުމުގެ އަލާމާތްތަކެއް ފާހަގަކުރެވުނެ އެވެ. ނޭކުރެންދޫ ކަނޑޫފަލުގައި ހުރި ގަސްތަކުން މި ނިޝާންތައް ފާހަގަ ކުރެވިފައެއް ނުވެ އެވެ. ރޫޓް ރޮޓް އަކީ ފަންގަސްގެ ބާވަތްތަކުގެ ސަބަބުން ގަސްގަހަށް ދިމާވާ ބައްޔެކެވެ. އެހެންކަމުން، އެ މޫތަކުގެ ސާމްޕަތަކެއްވެސް ނަގާފައިވެ އެވެ.\nކެލާއިން ރޫޓް ރޮޓް ފެނުނު އިރު، ދެ ރަށުންވެސް ގަސް މަރުވެފައިވާ ސަރަހައްދުން ގަސްތަކުގެ ހެދިބޮޑުވުމަށް ހުރަސްއެޅިދާނެ ކަމަށް ބެލެވޭ ދެ ބާވަތުގެ ފަނިފަކްސާއެއް ފެނިފައިވެ އެވެ. މީގެ ތެރެއިން އެއް ފަންޏަކީ ގަހުގެ މޫތަކާއި ތޮށިގަނޑުގެ ދޭތެރެ، އަދި ތޮރުފައިގެން ލަކުޑިގަނޑުގެ ތެރޭގައި އުޅޭ ވައްތަރެކެވެ. ދެ ރަށުންވެސް ގަސްތަކާ ކައިރީގައި، ފެންގަނޑުގައި އުޅޭ ފަންޏެއް ފެނިފައިވެ އެވެ. އަދި ދެ ރަށުންވެސް މަޑީގެ ބާވަތެއް ފެނިފައިވާއިރު، އެ ދެ ރަށުން ފެނުނު މަޑީގައި ކުދި ތަފާތު ތަކެއް ހުރެ އެވެ. މި ފަނިފަކްސާތަކުގެ އެކި އުމުރުފުރާތަކުގެ ސާމްޕަލްތައްވެސް ނަގާފައިވެ އެވެ.\nހދ. ނޭކުރެންދޫ ކަނޑޫފަލުން ފެނުނު ފަންޏެއް -- ފޮޓޯ/ އީޕީއޭ\nފިޝަރީޒް އެންޑް އެގްރިކަލްޗާ މިނިސްޓްރީގެ ޕްލާންޓް ޕްރޮޓެކްޝަން އެންޑް ކަރަންޓީން ސާވިސްސްގެ ޑިރެކްޓަރު ގާސިތު މުހައްމަދު ވިދާޅުވީ، މި ފަނިފަކްސާތަކަކީ އާނމުކޮށް ކަނޑޫފަލުގެ މާހައުލުގައި އުޅޭއެއްޗަކަށް ވެސް ވެދާނެ ކަމަށާއި މާހައުލަށް އަންނަ ބަދަލެއްގެ ސަބަބުން ކުޑަދުވަސްކޮޅެއްގެ ތެރޭގައި ގިނަވެފައި ހުރުންވެސް އެކަށީގެންވާ ކަމަށެވެ. އަދި އެއީ ބޭރު އެހެން ސަރަހައްދަކުން ކަނޑޫފަލަށް އައިސްފައިވާ އެއްޗަކަށްވެސް ވެދާނެ ކަމަށް އޭނާ ވިދާޅުވި އެވެ. އޭނާ ވިދާޅުވި ގޮތުގައި ފަނިފަކްސާއެއްގެ ސަބަބުން މާ ބޮޑަށް ގަސްތައް މަރުވާ ނަމަ އެއީ ޕެސްޓެއްގެ ގޮތުގައި ބެލެވޭނެ އެވެ.\n"މި ފަނިފަކްސާތަކަކީ އާނމުކޮށް ކަނޑޫފަލުގެ މާހައުލުގައި އުޅޭއެއްޗަކަށް ވެސްވެދާނެ އަދި މާހައުލަށް އަންނަ ބަދަލެއްގެ ސަބަބުން ކުޑަދުވަސްކޮޅެއްގެ ތެރޭގައި ގިނަވުންވެސް އެކަށީގެންވޭ. އަދި ވެދާނެ ކައިރި ސަރަހައްދަކުން ފަހުން އައި އެއްޗަކަށްވެސް. ފަހުން އިންޓްރޮޑިއުސް ވެފަ ހުންނަ ފަނިފަކްސާތައް، ޕެސްޓަކަށް ބަދަލުވުން ނޫނީ އިންވޭސިވްވުމުގެ ފުރުސަތުއޮވޭ،" ގާސިތު ވިދާޅުވި އެވެ.\nތަފާތު ބާވަތެއްގެ ފަނިފަކުސައެއް ފަދަ އެއްޗެއް ރަށަކަށް އަންނާނީ ކިހިނެއްތޯ ސުވާލު ކުރުމުން އޭނާ ވިދާޅުވީ، އެހެން ގައުމުތަކުން ބެހިގެން އަންނަ ލަކުޑި ފަދަ އެއްޗެހިން ފަނިފަކުސާ އެރުމަކީވެސް އެކަށީގެންވާ ކަމެއް ކަމަށެވެ.\n"ކައިރި ސަރަހައްދަކުން އައިސްފިއްޔާ އަޅުގަނޑުމެންނަށް ލަފާކުރެވެނީ، މެގްރޫވްސްތައް މި ހުންނަނީ ބީޗްއާ ސަރަހައްދުގައި ދެއްތޯ، ދެން އުދަ އަރާފައި ފައިބާ އިރުގައި ލަކުނޑިއާއި އެކު އެއް ސަރަހައްދުން ނޫނީ އެއްރަށުން އަނެއް ރަށަށް ދިޔުން ކަމަށް ބެލެވެނީ. ހަމަ އައިސްދާނެ ކެރެލާ ސަރަހައްދުންވެސް،" ގާސިތު ވިދާޅުވި އެވެ.\nހދ. ނޭކުރެންދޫ ކަނޑޫފަލުން މަރުވެފައިވާ ސަރަހައްދެއް -- ފޮޓޯ/ ސޭވް މޯލްޑިވްސް\nއީޕީއޭ އާއި މިނިސްޓްރީއިން ހެދި ދެ ރަށުގެ ކުޅީގެ ފެނުގެ ތަހުލީލުތަކަށް ބަލާއިރު، ދެ ރަށުގެވެސް ފެންގަނޑުގައި ކާނާ ހުރި މިންވަރާއި ލޮނުގެ އަސަރު ހުރީ ކަނޑޫފަލުގައި ގަސްހެދުމަށް އެކަށޭނަ މިންވަރަކަށެވެ. ނަމަވެސް، ދިރާސާގެ މަސައްކަތްތައް ކުރެވުނީ އުތުރުގެ އަތޮޅުތަކަށް ވިއްސާރަކުރަމުން ދިޔަ ދުވަސްވަރެއްގައި ކަމުން އެ ނަތީޖާއަށް މުޅިން ބުރަވެވޭކަށް ނެތް ކަމަށް މިނިސްޓްރީއިން ބުންޏެވެ.\nސާމްޕަލްތައް ބޭރުގެ މާހިރުންނަށް، ނަތީޖާ އަދި ނުލިބޭ\nމި ދިރާސާއިން، މިހާތަނަށް ރޫޓް ރޮޓްއާއި، ފަނިފަކްސާ ފެނިފައިވާނަމަވެސް، ގަސްތައް މަރުވާ ސީދާ ސަބަބެއް އަދި ނޭނގެއެވެ. އެކަން އެނގޭނީ ހޯދުނު މައުލޫމާތަށް ބަލާފައި ކަމާ ބެހޭ މާހިރުން ގޮތެއް ނިންމުމުންނެވެ. ފަހަަރެއްގައި ގަސްތައް މަރުވަނީ އެންމެ ސަބަބަކަށް ނުވެ، ބައިވަރު ސަބަބުތަކާ ހުރެ ކަމަށްވެސް ވެދާނެ އެވެ.\nއެގްރިކަލްޗާ މިނިސްޓްރީއިން ބުނި ގޮތުގައި، ކެލާ އާއި ނޭކުރެންދޫއިން އެއްކުރި މައުލޫމާތުތައް މިހާރު ވަނީ މި ދާއިރާއިން އޭޝިޔާ ޕެސިފިކް ސަރަހައްދުގެ އެންމެ ތަޖުރިބާކާރު ފަންނީ މާހިރުންނާއި ހިއްސާކޮށްފަ އެވެ. އެއީ ކެރެލާ ފޮރެސްޓް ރިސާޗް އިންސްޓިޓިއުޓް (ކޭއެފްއާރްއައި) އަދި އޭޝިއާ ޕެސިފިކް ފޮރެސްޓްރީ އިންވޭސިވް ސްޕީޝީޒް ނެޓްވޯކްގެ ތަޖްރިބާކާރުންނެވެ.\nހދ. ނޭކުރެންދޫ ކަނޑޫފާތެރެ: މިއީ ގަސްތައް އެހާ ބޮޑަށް މަރުވެފައި ނުވާ ސަަރަހައްދެއް -- ފޮޓޯ/ ސޭވް މޯލްޑިވްސް\nމިނިސްޓްރީގެ ޑިރެކްޓަރު ގާސިތު ވިދާޅުވީ، ދިރާސާގެ ނަތީޖާ ލިބެން އަދި ދެ ހަފްތާ ވަރު ނަގާނެ ކަމަށެވެ. އަދި ކަނޑޫފާ މަރުވުމުގެ މައްސަލައަށް ހައްލެއް ހޯދާނެ ގޮތެއް އެނގޭނީ އޭރުން ކަމަށް އޭނާ ވިދާޅުވިއެވެ.\n"ނަތީޖާ ލިބުނީމަ، އަޅުގަނޑުމެން ބަލާނީ އެތަނުގައި ރީޕްލާންޓު ކުރަންވީތޯ. ކަނޑޫ އިންދަންވީތޯ ނޫނީ ކަނޑޫ ބަހައްޓާފައި ރީޖެނެރޭޝަންއަށް ދޫކޮށްލަންވީތޯ. މަރުވެފައި ހުރި ގަސްތައް ނަގަންވީތޯ. ފަނިފަކްސާގެ ސަބަބުން ނަމަ އެތަނަށް ބޭހެއް ޖަހަން ޖެހޭތޯ. ފެންގަނޑަށް ބޭސް ނުޖެހޭނެތީ ބަޔޮލޮޖިކަލް އެއްޗެއްތޯ ގެންނަންވީ، ބަޔޯކޮންޓްރޯލް އެޖެންޓެއްތޯ އެ ފަނިފަކްސާ ކޮންޓްރޯލު ކުރަން ހޯދަން ޖެހޭނީ. ރަށުގެ ރައްޔިތުންގެ ފެންވަރުގައި ކޮން ކަންކަމެއްތޯ ކުރެވޭނީ،" ގާސިތު ވިދާޅުވި އެވެ.\n"ކޮންމެ ކަމެއް ކުރިޔަސް ވަރަށް ބޮޑަށް ޔަގީންވީމަ ފިޔަވަޅު އަޅާނީ،"\nބޮޑުތިލަދުންމަތީގެ ކަނޑޫފާތަކެއް މަރުވަނީ، ސަބަބެއް ނޭނގޭ!\nއީރާން ބޯޓު ސަފާރީއަކަށް، މޭސްތިރިއަކީ ޝަހީބު\nޕޮމްޕެއޯގެ އިންޑޯ ޕެސިފިކް ދަތުރުފުޅުގެ އަމާޒަކީ ޗައިނާ\n"އިންޑިއާ އައުޓްއަކީ ގައުމީ ކަމެއް ނޫން، ފިތުނައެއް"


Watford Athun United Ah Ladhuvethi Bayyeh - Vaguthu\nދުނިޔެ އާވޭރިއަންޓްގެ ސަބަބުން ދެން ވާނެ ގޮތެއްގެ އިންތިޒާރުގައި! - 13 ގަޑިއިރު ކުރިން\nވޮޓްފޯޑް އަތުން ޔުނައިޓެޑަށް ލަދުވެތި ބައްޔެއް\n6 ދުވަސް ކުރިން ( ނޮވެމްބަރު 20, 2021 )\nވޮޓްފޯޑް އަތުން ބަލިވުމުން ޔުނައިޓެޑު ކުޅުންތެރިން މާޔޫސްވެފައި\nއިނގިރޭސި ޕްރިމިއަރ ލީގުގައި ވޮޓްފޯޑް އަތުން މެންޗެސްޓަރ ޔުނައިޓެޑު ލަދުވެތިގޮތަކަށް ބަލިވެއްޖެ އެވެ .\nވޮޓްފޯޑްގެ ދަނޑުގައި ކުުޅުނު މި މެޗު އެ ޓީމު ކާމިޔާބުކޮށް ޔުނައިޓެޑު ލަދުގަންނުވަލާފައިވަނީ 4-1 ގެ ނަތީޖާއަކުންނެވެ. މި މެޗުގައި ޔުނައިޓެޑުގެ ފަރާތުން ފެނުނީ ފީކަޅާ ކުޅުމެކެވެ.\nމި ބައްޔާއެކު ޔުނައިޓެޑު މިހާރު އޮތީ ތާވަލުގެ ހަތްވަނައިގައި 17 ޕޮއިންޓާ އެކުއެވެ. މި މެޗު ކާމިޔާބުކުރި ވޮޓްފޯޑް އޮތީ ތާވަލުގެ ތޭރަ ޕޮއިންޓާއެކު 16 ވަނައިގަ އެވެ.\nޔުނައިޓެޑުގެ ދަށް ފޯމާއެކު އެ ޓީމުގެ ބަލިވުމުގެ ސިލްސިލާއަށް މިއީ އިތުރުވި ބޮޅެކެވެ އެންމެފަހުން ޔުނައިޓެޑުން ކުޅުނު ފަސް މެޗުގެ ތެރެއިން އެ ޓީމު ވަނީ ތިން މެޗުން ބަލިވެފައެވެ. އެއާއެކު އެ ޓީމުގެ ކޯޗުކަމުން ސޯލްޝެއާ ވަކިކުރަންޖެހޭ ކަމުގެ އަޑުތައް އަނެއްކާވެސް ވަރުގަދަވެއްޖެ އެވެ.\nމެޗުގެ ކުރީކޮޅު ވޮޓްފޯޑަށް ޕެނަލްޓީއެއް ލިބުނެވެ. ނަމަވެސް ޔުނައިޓެޑްގެ ކީޕަރު ޑޭވިޑް ޑެހެޔާ މި ޕެނަލްޓީ ހުށިޔާރުކަމާއެކު ދިފާއުކުރި އެވެ. މެޗުގެ 28 ވަނަ މިނެޓްގައި ޖޯޝުއާ ކިންގް ވަނީ ވޮޓްފޯޑަށް ލީޑު ނަގައިދީފައެވެ. އެ ޓީމުގެ ދެވަނަ ލަނޑު ފެނިގެންދިޔައީ ފުރަތަމަ ހާފު ނިމެން ގާތްވެފައިވަނިކޮށެވެ. މި ލަނޑު ކާމިޔާބުކޮށްދިނީ ސާ އެވެ.\nމެޗުގެ ފުރަތަމަ ހާފު ވޮޓްފޯޑް ނިންމާލީ ދެ ލަނޑުގެ ލީޑަކާއެކު އެވެ. ދެވަނަ ހާފުގެ ކުރީކޮޅު ވެން ޑި ބީކް ވަނީ ޔުނައިޓެޑަށް ސުން ކަނޑުވާލާފައެވެ. އޭނާ ކުޅެންވެސް އެރީ ދެވަނަ ހާފުގައެވެ.\nޔުނައިޓެޑަށް ކުރިމަތިވި ޕްރެޝަރުތަކާއެކު އެ ޓީމަށް ބޮޑު މައްސަލައެއް ޖެހުނީ މެޗުގެ 69 ވަނަ މިނެޓުގައި އެ ޓީމުގެ ޑިފެންޑަރު ހެރީ މެގުއާއަށް ދެ ރީނދޫ ކާޑު ހަމަވެ ރަތެއް ދައްކަންޖެހުމުންނެވެ. އެއާއެކު އެއް ކުޅުންތެރިއަކު މަދުން ކުޅެމުންދަނިކޮށް ވޮޓްފޯޑް އިން މެޗުގެ ފަހުކޮޅު ދެ ލަނޑު ކާމިޔާބުކޮށް ޔުނައިޓެޑު ލަދުގަންނުވާލިއެވެ.


BREAKING: Dhidhdhoo In Covid Ah Fassivi Meehunge Adhadhu 87 Ah - Vaguthu\nދިއްދޫން ކޮވިޑަށް ފައްސިވި މީހުންގެ އަދަދު 87 އަށް!\nހއ. ދިއްދޫން ކޮވިޑް-19 އަށް ފައްސިވި މީހުންގެ އަދަދު 87 އަށް އަރައިފިއެވެ.\nދިއްދޫން މިފަހަކުން ކޮވިޑްގެ ވޭދަނައެއް ފެނުނުތާ ހަފްތާއެއް ވެފައި ވަނީ މިއަދު އެވެ. އެ ރަށުން ކޮވިޑަށް ފައްސިވެފައި ވަނީ ފްލޫ ކްލިނިކަށް ދެއްކި މީހެކެވެ. އެ މީހާ ކޮވިޑަށް ފައްސިވުމާއެކު އެރަށަށް އަރާ ފޭބުން ވަނީ މަނާކޮށްފައެވެ.\nއެރަށު ހޮސްޕިޓަލުން އާއްމުކޮށްފައިވާ މައުލޫމާތަށް ބަލާއިރު، އެރަށުން 87 މީހަކު މިހާތަނަށް ވަނީ ފައްސިވެފައެވެ. އޭގެ ތެރެއިން އެކަކު ވަނީ ބަލިން ރަނގަޅުވެފައެވެ.\nއެރަށުން އެންމެ ފުރަތަަމަ ފްލޫ ކްލިނިކަށް ދެއްކި މީހަކު ފައްސިވިއިރު، އޭގެ ފަހުން ވަކި ތަރުތީބެެއް ނެތި ނެގި ހަ ސުންކެއްވެސް ފައްސިވެފައި ވެއެވެ. އަދި އެރަށުން ގިނައިން ފައްސިވަމުން ދިޔައީ ފައްސިވި މީހުންނާއި ގާތުން އެއްތާވި މީހުންނެވެ. އެގޮތުން އެފަދަ 77 ވޭދަނައެއް ވަނީ ފާހަގަވެފައެވެ. މީގެ އިތުރުން، އެރަށުން ކަރަންޓީން މުއްދަތު ފުރިހަމަކޮށް ކޮވިޑް ޓެސްޓު ކުރި ތިން މީހަކުވެސް ވަނީ ކޮވިޑަށް ފައްސިވެފައެވެ.\nއެރަށުން ފެންނަމުންދާ ވޭދަނަތަކާއި ގުޅިގެން އެރަށުގައި މިހާރު ވަނީ ހަރުކަށި ފިޔަވަޅުތަކެއް އަޅާފައެވެ. އެގޮތުން ގިނަ ވަގުތުތަކަކަަަށް ކާފިއު އިއުލާނުކޮށް ވަކި ގަޑިއެއްގައި އެއްގަމު އުޅަނދުތައް ދުއްވުން ވެސް ވަނީ މަނާ ކޮށްފައެެވެ. ދިއްދޫގައި މިހާރު 200 އަށްވުރެ ގިނަ ގެތަކާއި ފްލެޓުތައް ހުރީ ކަރަންޓީން ކޮށްފައިކަން ފާހަގަކޮށްލެވެއެވެ.\nމެއި 8, 2021 23:35\nމިކަމުގާ ދިއްދުއަށް ވޯޓުލާންއައި އެންމެން ޒިންމާ ނަގަންޖެހޭނެ.


Nawaz Sharif bali gaboolu kuravvaifi\nދުނިޔެ - ޕާކިސްތާންް\nނަވާޒް ޝަރީފު ބަލި ގަބޫލު ކުރައްވައިފި\nޕާކިސްތާނުގެ އާއްމު އިންތިޚާބު ކާމިޔާބު ކުރެއްވީ އިމްރާން ޚާން ގެ ޕާޓީ، ޕާކިސްތާން ތަހްރީކީ އިންސާފް\nކ. މާލެ 27 ޖުލައި 2018 | ހުކުރު 23:52 6,387\nޕާކިސްތާނުގެ ކުރީގެ ބޮޑު ވަޒީރު ނަވާޒް ޝަރީފް - ގޫގުލް\nޕާކިސްތާނުގައި ބުދަ ދުވަހު ބޭއްވި އާއްމު އިންތިޚާބު ކާމިޔާބު ކުރެއްވި އިމްރާން ޚާން އާ އެންމެ ގާތުން ވާދަކުރެއްވި، ކުރީގެ ބޮޑު ވަޒީރު ނަވާޒް ޝަރީފްގެ ޕާޓީން ބަލި ގަބޫލުކޮށްފިއެވެ.\nއިމްރާން ހާންގެ ޕާޓީއާ އެންމެ ވާދަ ކުރި ޕާޓީއަކީ މަގާމުން ދުރުކުރެވިފައިވާ ކުރީގެ ބޮޑު ވަޒީރު ނަވާޒް ޝަރީފްގެ ޕީއެމްއެލް-އެން ޕާޓީ ކަމަށްވާއިރު، ނަވާޒް ޝަރީފް ވިދާޅުވީ ޕާކިސްތާނުގައި އެކުލަވާލާ އާ ގާނޫނު ހަދާ މަޖިލިސް އެމަނިކުފާނު ގަބޫލުފުޅުކުރައްވާނެ ކަމަށާއި އެހެންނަމަވެސް އިންތިޚާބުގެ ނަތީޖާއާ މެދު ރިޒަވޭޝަންތަކެއް އެބަހުރި ކަމަށެވެ.\nނަވާޒް ޝަރީފްގެ ޕީއެމްއެލް-ޕާޓީގެ އިސް އޮފިޝަލަކު ބަލި ގަބޫލުކުރައްވިކަން ހާމަކުރައްވާ ވިދާޅުވީ އާއްުމު އިންތިޚާބުގެ ނަތީޖާ ގައުމުގެ ޑިމޮކްރަސީ އަށްޓަކާ ގަބޫލު ކުރައްވާ ކަމަށެވެ.\nޕާކިސްތާނުގެ މަޝްހޫރު ކްރިކެޓް ކުޅުންތެރިޔާ އިމްރާން ޚާންގެ ޕާކިސްތާން ތަހްރީކީ އިންސާފް (ޕީޓީއައި)އަށް މިހާތަނަށް ގުނާ ނިމިފައިވާ ވޯޓުތަކުން، ބޮޑު ކުރިއެރުމެއް ލިބިފައިވާއިރު، އެ ޕާޓީ އިން ވަނީ ކާމިޔާބީ އިއުލާންކޮށްފައެވެ. ބޮޑު ވަޒީރު ނަވާޒް ޝަރީފްގެ ޕީއެމްއެލް-އެން ޕާޓީ ބުނަމުން ދަނީ އިންތިޚާބުގައި ވޯޓު އޮޅުވާލި ކަމަށެވެ.\nމިހާތަނަށް ލިބިފައިވާ ނަތީޖާ އަށް ބަލާއިރު، އިމްރާން ޚާން ގެ ޕާޓީ އިން ގާނޫނު ހަދާ މަޖިލީހުގެ 114 ގޮނޑި ހޯދައިފައިވާއިރު، ނަވާޒް ޝަރީފުގެ ޕާޓީ އިން ވަނީ ގާނޫނު ހަދާ މަޖިލީހުގެ 65 ގޮނޑި ހޯދާފައެވެ. އަދި ތިން ވަނާގައި އޮތީ އަވާހަރަކޮށްލެވިފައިވާ ޕީޕީޕީ، ނުވަތަ ކުރީގެ ބޮޑު ވަޒީރު ބޭނަޒީރު ބުއްޓޫގެ ޕާޓީއެވެ.\nޕާކިސްތާނުގެ ގާނޫނު ހަދާ މަޖިލީހުގައި މަޖިލީހުގެ މެޖޯރިޓީ ހޯދާ، އެއް ޕާޓީ އަކުން ސަރުކާރެއް އެކުލަވާލުމާޓަކާ 137 ގޮނޑި ބޭނުންވެއެވެ. ނަމަވެސް އިމްރާން ޚާންގެ ޕާޓީއަށް އަދި ގުނާނިމިފައިވާ ވޯޓުތަކުން ލިބިފައި ވަނީ 114 ގޮނޑިކަމަށްވާއިރު އެ ޕާޓީ ޖެހޭނީ ކޯލިޝަން ސަރުކާރެއް އުފައްދަން ކަމަށް ބެލެވެއެވެ.


SunOnline: #VAAHAKA: Saffron - part 14\nސެފްރޯން - 14\nއައިޝާ ނަސީމް 03 Oct 2019, 08:21\nކޮޓަރިތެރޭ ދެކޮޅަށް ހިނގާލަ ހިނގާލާ ހުރެފައި ފާރުގައި ގޮށްމުށުގެ އެތައްފަހަރެއް ވީއްލާލުމުން ފާރުތަކަށް ޒަލްޒަލާއެއް އައިފަދައިން ލޮޅުމެއް އެރިއެވެ. ހުޅުދާންކޮށްފައިވާ ބައްތިތަކުގައިވާ ހުޅުކޮޅުވެސް ރޫރޫއަޅައިގަތީ އެއަށް ދިރުމެއް ވާފަދައިންނެވެ. ބޮޑުވެ ފާރަށް އެޅުނު ހިޔަނި ބިޔަވިއިރު އިސްތަށިގަނޑުވެސް މޫނަށް ފައިބައިގަތެވެ.\nދޮރުމަތީގައި ހުރީ އާރްޔާއެވެ. ފިނިން ސަލާމަތްވާން ހެދުންތަކުގެ ނިވަލުގައި ފޮރުވިގެން ހުރިއިރު ފިޔާތޮށިކުލަ އަރާފައިވާ މޫނު ނޫންތަނެއް ނުފެނެއެވެ. އަނގަމަތީ އަތް އަޅައިގެން އަޅި ލޯ ބޮޑުކޮށްލައިގެން ހުރެފައި އަތް ތިރިކޮށްލިއެވެ.\n"އާ ޔޫ އެ ފެއަރީ؟ ދިސް ގޯލްޑެން ވިންގް.........ވަން ވިންގްޑް އެންޖެލްއެއްހެން... އެމޭޒިން.............." އާރްޔާގެ ނަޒަރު ހުރީ ސެފްރަންގެ ވަރައަށެވެ. ރަންކުލަ އަރާ އެ ވަރައިގެ ރީތިކަމުން އަޝޯޚުވާވަރުވެއެވެ. ސެފްރަންގެ ވަރައާއި ޒޭބްގެ ވަރަ އެއްގޮތްކަމެއް ހުރުމުންވެސް އެކަމާމެދު ވިސްނައިލަން މަޖުބޫރުވިއެވެ. " ލަވް ދިސް..."\nއާރްޔާ ކުޑަކުއްޖެއްގެ ޝައުގުވެރިކަމާއެކު ސެފްރަންގެ ވަރައިގާ އިނގިލި ޖައްސާލަން އުޅުމުން ސެފްރަންއަށް ފަހަތަށް ޖެހިލެވުނެވެ.\n"އާރްޔާ ތިއައީ ކީއްކުރަން؟އަހަރެން ކޮޓަރިއަށް ހުއްދަނެތި ވަދެގެންވެސް ނުވާނެކަން ނޭގުނު. ކުޑަކުއްޖެއް ނޫންނަމަ...." ސެފްރަން ފުންނޭވާއެއް ދޫކޮށްލިއެވެ. އާރްޔާގެ ޅަކަމާމެދު ހަމްދަރުދީވެ އެވަގުތު އައިސްފަ ހުރި ރުޅ ފިނިވެ މީހާ ހަމަޖެހިލާން ނެގީ ކުޑަ ވަގުތުކޮޅެކެވެ. އޭނަގެ ރޯބް ގަޔަށް މަހާލުމަށްފަހު ދިގު ޖެކެޓް ލައިގެން އިސްތަށިގަނޑާއެކު އަނގަމަތިވެސް ހޫޑީން ފޮރުވިއެވެ. ހަމައެކަނި އެ ކްރިމްސަން ދެލޯ ދައްކާލައިގެން ހުރެފައި އޭނަ ކަމަރަށް ޚަންޖަރު ޖެހިއެވެ. ލައިގެން ހުރި ބޫޓަށް ތޫނު ފިޔޮހިތަކެއް ޖަހާ ކަނޑިވެސް ނެގިއެވެ. ހަގުރާމައަކަށް ތައްޔާރުވަނީ ހެއްޔޭ އަހަން އުޅެފައިވެސް ސެފްރަންއާއި ސަމާސާކުރުމުގެ ޚިޔާލު ދޫކޮށްލިއެވެ. ޖިންނީން ތަންކޮޅެއް "ގަމާރު" ވާނެކަން އޭނަ ދަނެއެވެ. އިންސާނުންހާ ވިސްނުންތޫނު މަޚުލޫގެއް ނުވާނެއެވެ ޖިންނިން ޒުވާން އުމުރު ފެށެނީވެސް އަށްޑިހަ އަހަރުން ކަމުގައި ސޯރާ ބުނުމުން އާރްޔާއަށް ސިހުމެއް ލިބުނެވެ. އެތައް ހާސް އަހަރަކަށް ދުނިޔޭގައި އުޅުމުގެ ނަސީބު ޖިންނިންނަށް ލިބިފައިވާއިރު އެފަދަ ކަންތައްތަކުންވެސް ތަފާތުވާނެކަން އެނގެއެވެ. ސެފްރަންގެ އުމުރު ލަފާކޮށްލާކަށްވެސް އޭނައަކަށް ނޭގުނެވެ.\nއާރްޔާ އެ ސުވާލަށް ޖަވާބު ދިނުމެއްނެތި އޭނަ ގެނައި ސްޓޫލް މޭޒުކައިރީ ބެހެއްޓިއެވެ. ލައިގެން ހުރި ބޯ ހެދުމުގެ ތެރެއިން ނެގީ ތާރަޖަހަން ގެންގުޅޭ އެއްޗެކެވެ. އާރްޔާ ސްޓޫލް މައްޗަށް ކޮޅަށް އެރިއެވެ. ސެފްރަން އެސްފިޔަޖަހަނުލާ އާރްޔާގެ ހަރަކާތްތަކަށް ބަލަން ހުއްޓާ އާރްޔާގެ ރީތި އަޑުން ލަވައެއް ކިޔަންފެށިއެވެ. ބެންތިކް ބަހުން ޝުކުރު އަދި މަރުހަބާވެސް އެކުލެވޭ ލަވައެކެވެ. ސެފްރަންއަށް މަޖާވިއެވެ. މިއިން ޒަމާނެއްގައިވެސް މިފަދަ މަޖާކަމެއް އޭނައަށް ފެނިފައެއްނުވެއެވެ. އާރްޔާ ލަވަ ކިޔާ ނިންމާލާފައި ސެފްރަން ހުރީ ހީ ނުލާ އާރްޔާއަށް ބަލާށެވެ. އާރްޔާގެ ތުންފަތުގައިވާ ހިނިތުންވުން ގެއްލުނީ ސެފްރަން ރުޅިއައިސްފަ ކަމުގެ ކުށްހީކުރެވިފައެވެ. އެކަމާއި މޮޅިވެރިވެ ރުޅިވެސް އަންނަ ގޮތްވެ ތުން ދަމާލެވިއްޖެއެވެ. އެއާއެކު ސެފްރަން ކުއްލިއަކަށް ހޭންފެށިއެވެ.\n"ދެޓް ވޯޒް ސޯ އަންއެކްސްޕެކްޓެޑް.....އިންސާނުން އުޅޭލެއް ހާދަ މަޖައޭ......" ސެފްރަންގެ ނަޒަރު ދެން ހުއްޓުނީ އާރްޔާ ޖީބުން ނެގި ބުދަށެވެ. " އާރްޔާ އާކްޓިކް އެއްކޮށް ހެދުމުގެ ތެރެއަށް ލައިގެންތަ؟"\n"ހަހަ.......ޔޫ އާ ފަނީ ސެފްރަން. ޝުކުރިއްޔާ މި ޑޯލް ދިނީތީ. ޝީ ކީޕްސް މީ ކޮމްޕެނީ އެކަނިވާއިރު.............." އާރްޔާ އެއް އަތުން ހިފަހައްޓާލައިގެން ހުރި ބުދު ދެއްކުމުން ސެފްރަން ހީލިއެވެ. ބާރައަހަރުގެ ކުޑަ އަންހެންކުއްޖަކު ގަޔާވާނެ ހަދިޔާއަކަށް ބުދުތައް ވެދާނެކަމަށް ހީކުރެވުނީ ރަގަޅަށެވެ.\nސެފްރަން ހިނގައިގަތީ ކޮޓަރިން ނުކުންނާށެވެ. އާރްޔާވެސް ފަހަތުން ނުކުތްއިރު ފަޒާ ފިނިގަދަކަމުން ނޭވާއިން އާވި އަރައެވެ. އެތަން މިތާ ރޯކޮށްފައި ހުރި އަލިފާންގަނޑުތައް މަގު ދައްކާ އެހީތެރިއަކަށްވިއެވެ. ސެފްރަން ނުކުތުމާއެކު އޭނަ ގެންގުޅޭ ޕޯލާބެއާ ފުންމައިގެން އައިގޮތަށް ސެފްރަން ގަޔަށް ޖެހިގަތްގޮތަށް ދެ އެކުވެރިން ސްނޯމައްޗަށް ޖެހުނެވެ. ސެފްރަން ހީހީފައި ބޫގެ ގައިގާ ހިފާ އޮޅުލީތަން ބަލަން އާރްޔާއަށް ހުރެވުނީ ނިކަން ގަޔާވެފައެވެ. އެހެން އިންސާނުންނާއި ޖިންނިން ތަފާތުވާ އެއް ސަބަބަކީ މިއީއެވެ. މިއޮތް ގެންގުޅޭ އޮޅު ޖަނަވާރުތައްވެސް އިންސާނުންނަށް ނުގެންގުޅެވޭނެކަން ޔަގީނެވެ. އާރްޔާއަށްވެސް ނުހުރެވިގެން ބޫގެ ބޮލުގައި ފިރުމައިލެވުނެވެ.\n"އަހަންނަށް މިއާއެކު ކުޅެވޭނެތަ؟ "އާރްޔާ އެހިއެވެ.\n"ކުޑަ އަންހެންކުދިން މިހާ ނުރައްކާތެރި ޖަނަވާރުންނާއެކު އުޅުން ރައްކާތެރިއެއްނޫން....."\n"ޖިންނީންގެ ޒުލެއް އޮވޭތަ؟ "\n"އާކްޓިކްއަކީވެސް ހައިވާން ބަގީޗާއެއް. ޖިންނީންނަކީވެސް އޭގެތެރެއިން ހިމެނޭ ބަޔެއް...................." ސެފްރަންގެ ޖުމްލައިން އާރްޔާއަށް ހީގަނެވުނެވެ.\n"ސެފްރަންގެ މަންމައާއި ބައްޕަކޮބާތަ؟ " އާރްޔާގެ ސުވާލުން ސެފްރަން ހިތްހަމަނުޖެހުނީކަން ނޭގެއެވެ. ޖަވާބެއްނުދީ ދިގު ފިޔަވަޅުތައް އަޅާފައި ހިނގަން ފެށުމުން އާރްޔާ ދުވެ ދުވެވެސް ސެފްރަންއާއި އަރާ ހަމަކުރެވޭވަރެއް ނުވިއެވެ. އެނބުރި އައިއިރު ސޯރާ ރިފްކާ އަދި ޕަރީ އޭނަގެ އިންތިޒާރުގައި ދޮރުމަތީގައި ތިބެފައި އާރްޔާގެ އަތުގައި ހިފާފައި ފިތާލަމުން އުފާފާޅުކުރިއެވެ. ނަމަވެސް އެގޭގައި ހުންނަން އައީ ނޫންކަން އެނގުމުން ސޯރާގެ މޫނުވެސް މޯޅިވިއެވެ. އާރްޔާ ބުނީ ދޭތެރެއަކުން އަންނާނެ ކަމަށާއި އޭނަ އެކުދިން މަތިން ދުވަހަކު ހަދާން ނުނެތޭނެކަމުގައެވެ. ހަތަރުކުދިން އަނގަ ތަޅައިލަން އިރުގަނޑެއްވާންދެން ތިބުމަށްފަހު އާރްޔާ ބަލާ ޒޭބް އަސްގާޑިޔާގައި އައުމުން އެކުދިންނަށް އަލްވަދާއު ކިޔާފައި ހިނގައިގަތެވެ.\nކަޅު ހިޖާބުގައި މުޅިން ފޮރުވިގެން އިނަސް ޒޭބްއަށް ސެފްރަންގެ ހަރަކާތްތަކަށް ބަލަން އިނދެވުނެވެ. ސެފްރަންއަކީ ކޮން ގަބީލާއެއްގެ ކާކުކަމާއިމެދު ވިސްނައިލަން މަޖުބޫރުވިއެވެ. އެހުންނަ ސިއްރުވެރިގޮތާއި ކްރިމްސަންކުލައިގެ ދެލޯ ވާރުތަވީ ކިހިނެއްބާވައޭވެސް ހިތަށް އެރިއެވެ. އާއްމުކޮށް ޖިންނިއެއްގެ ލޮލުގައި ހުންނަ ކުލައެއްވެސް ނޫނެވެ. ހާދަ ތަފާތެވެ. ސެފްރަންއަށް ހިތުގައިވާ ޝައުގު ބޮޑުވާވަރުން އަޒްކީލް ކައިރިން އަހަކަށްވެސް ނުކެރުނެވެ. ޕޯލާބެއާއަކާއިގެން ޖިންނިން މިހާ ވަރު ހުންނަތަނެއް އޭނައަށް އަދި ފެނިފައެއް ނުވެއެވެ.\n"ޖިންނި އެކުވެރިންވެސް އާރްޔާ ހޯދީތަ؟ " ޒޭބް ހިނިތުންވެލިއެވެ.\n"އެކުދިން ވަރަށް ސްވީޓް...." އާރްޔާ އަތުގައި އޮތް ބުދުގެ އިސްތަށިގަނޑާއި ކުޅެލިއެވެ. އާރްޔާގެ ހަށިގަނޑާއި ވަކިނުކޮށް ގެންގުޅޭ ބުދަކީ އާރްޔާ ގެއިން ގެނައި އެއްޗެއްކަމުގައި ޒޭބް ހީކުރިއެވެ. އަސްގާޑިޔާ މަގުމަތިން ދިޔައިރު މަގުމަތިން ނާމާން ހުނުމުގެ އަޑާއި ޖަނަވާރުގެ ހަޅޭކުގެ ބިރުވެރި އަޑުން އާރްޔާގެ ގައިން ހީބިހިނަގައެވެ. ދޭތެރެއަކުން ހުރަސްކޮށްލާ ހިޔަނިތަކާއި ތަފާތު ކުލަކުލައިގެ އަލި ގުޅަތަކާއި ވައިއަޑުން ވާހަކަދައްކާލާ އަޑަށް މިހާދުވަސްވީއިރުވެސް އާރްޔާގެ ކަންފަތް ހާނުވާލެވޭ ގޮތެއްނުވިއެވެ. ފަރުބަދަމަތީގެ ހަނިމަގުން އަސްދުއްވަމުން ދިޔައިރު އަނެއްފަރާތުގައި އޮތް ވާދީވެސް ފެންނާން އޮތީ ބިރުވެރިކޮށެވެ. އެންމެ މައްޗަށް އެރިއިރު ފިނިގަދަކަމުން އާރްޔާ ރޫރޫއަޅައިގަތުމުން ޒޭބްއާއި ކައިރިވެލީ ހީފިލުވުމުގެ ނިޔަތުގައެވެ.\nފަރުބަދައާއި ކައިރި ހިސާބުގަނޑުގައި ހުސްކޮށް އޮތް މައިދާނެއްގައި ޖިންނީންގެ އެއްވުމެއް ކުރިއަށް ދާތަން އާރްޔާއަށް ފެނުނެވެ. އެންމެން ތިބީ ހުދު ސްނޯކޮޅެއްފަދަ ތުނބުޅިޖެހި ޝޭޚަކު ވަށާލައިގެން އޭނަ ކިޔާއެއްޗަކަށް ސަމާލުކަން ދީގެން އަދަބުވެރިކޮށެވެ.\n"އެންމެ ދުވަސްވީ އެއް ޝޭޚު ކަހީޖު ދަރުސް ދެނީ. ޅަ ޖިންނީން ބޮޑާވެ މަގުފުރެދުން އިތުރުވީމަ އެފަދަ ޝޭޚެއްގެ ދަރުސްތައް ގިނަގިނައިން ދިނުމުން މަގު ގެއްލިޔަނުދީ ހަޔޮމަގަށް ރުޖޫއަވާނެ. މާތް ﷲ ކަހީޖުއަށް ރަހުމަތް ލައްވާށި....."ޒޭބްގެ އެ ޖުމްލައާއިއެކު އާރްޔާ އާމީން ކިޔާލަމުން ހިނިތުންވެލިއެވެ.\nއަޒްކީލްއާއި ކުދިން ޒޭބްގެ އިންތިޒާރުގައި ސުފުރާ ފަތުރާލައިގެން ކާން ތައްޔާރަށް ތިބިއިރު ބިތުގައި ހުޅުދާން ކޮށްފައިވާ ބައްތިއެއްގެ އަލިން ތަނަށް ހިތްގައިމު ކުލައެއް ފަތުރާލަފައިވިއެވެ. ފިހެފައި ހުރި ގެރިމަހާއި ކުކުޅު އަދި ރޮށްޓާއި މޭވާއަދި ފޮނި ކާތަކެތިފަދަ ތަކެތިން މޭޒު އޮތީ ފުރާލަފައެވެ. އާރްޔާ ފެނުމުން މާކިއަން ހީލިއެވެ. މާކިއަންގެ ސިފަތައް އޭނަގެ ބައްޕައާއި ވައްތަރެވެ. އެގަދަ ފެހި ދެލޮލެވެ. ޒޭބްއާއި އެހެން ކުދިން ފަދައިން އޭނައަށް ވަރައެއް ލިބިފައެއް ނެތެވެ. ބައްދަލުކޮށްލާ ހިނިތުންވުންތައް ފިޔަވާ އެންމެން އެކީ ކާން އިށީދެފައި އަޒްކީލް ބިސްމި ކިޔާފައި މާތްﷲއަށް ހަމްދުކުރިއެވެ. އެންމެން އެކީ ދުޢާކުރަން އަތް އުފުލިގޮތަށް އަދަބުވެރިކަން ފެނުނެވެ. ދުޢާކުރުމަށްފަހު އުފާވެރި މާހައުލެއްގައި ކައިގެން ކާންތިބިއިރު ރަށުތެރެ ޒީނަތްތެރިވަމުން އަންނަނީ ޝާހީ ކައިވެންޏަކަށް ކަން އެނގުނެވެ. އެކައިވެނީގެ އުފާތައް ސާޅީސް ރޭވަންދެން ކުރިއަށް ގެންދާނެކަމުގައި އަޒްކީލް ބުނުމުން އާރްޔާއަށްވެސް އުފަލުން ހީލެވުނެވެ. އެންގޭޖެމެންޓަށްވުރެ ކުލަ ގަދަވާނެކަން ޔަގީންވިއެވެ. ކެއުމަށްފަހު އެންމެން ނިދަން ކޮޓަރިތަކަށް ވަނެވެ. ހުޅުވާފައިވާ ދޮރުން އާރްޔައަށް ތަފާތު މަންޒަރެއް ފެނުނެވެ. މާކިއަން ގެ މޫނަށް އަޒްކީލް ބޮސްދީފައި ހީލަމުން އެއްޗެކޭ ބުނެލިއެވެ.\n"އަޒްކީލްއަކާ ނުވެސް ގުޅޭ. އެހާ ކުދިން ދެކެ ލޯބިވާތީ ހައިރާން. އޯ ގޯޑް. އައި މިސް މައި ޑޭޑް ސޯ މަޗް. ބައްޕަވެސް ކިހާ ލޯބިން އުޅުނީ. ކުޑައިރު ނިދާއިރު ބައްޕަ ވާހަކަތައް ކިޔައިދޭން. ކޮންމެ ރެއަކު ލޯބިވާ ވާހަކަ ބުނެފައި ނިތަށް ބޮސްދޭނެ..ކުޑަ ކޫރުމެއް އެޅުނަސް އެކަމާ އެންމެ ދެރަވާނީ ބައްޕަ.."އާރްޔާގެ ލޮލަށް ކަރުނަ ޖަމާވިއެވެ. މަންމައާއި ބައްޕަގެ ލޯތްބަށްޓަކާ ހިތް ފެންބޮވައިގަތެވެ.\nކޮޓަރިއަށް ވަދެފައި ކިޑިކީއިން ބޭރަށް ބަލައިލުމުން ހިތަށް ބިރުވެރިކަން ވަނެވެ. ފަނޑު އަލިކަމުގެ ތެރެއިން ފަރުބަދަތަކާއި ހިލަތައްވެސް ފެންނަނީ ފުރޭތަތައް ފަދައިންނެވެ. ކަޅުސާލެއްފަދަ އުދަރެސް ހުރަސްކޮށް ދަތުރުކުރާ އަލި ގުޅަތައް އިންތިހާއަށް ގިނަރެއެކެވެ. އާރްޔާ ދޮރު ލައްޕާލުމަށްފަހު އެނދަށް އެރިއެވެ. ދިގު ރޭ ކަޑައްތުކޮށްލަން ކުރަހާ ފޮތްތައް ނެގިއެވެ. ސްކެޗްކުރަންފެށީ އެންމެ ފިޔަގަނޑެއް ލިބިފައިވާ "އެންޖެލް"އެކެވެ.\nސެފްރަންގެ ނަން ކިޔައިލިއިރު އާރްޔާގެ ދެލޮލުގެ ވިދުވަރު ގަދަވިއެވެ. ސެފްރަންއާއި މިރިއަމްގެ ކައިވެނީގެ ދުވަސް ހާދަ ކުލަގަދަވާނެއެވެ. ސާޅީސް ރޭވަންދެން ފާހަގަކުރާނެކަމަށް އަޒްކީލް ބުނެފައިވާއިރު އޮންނާނީ ހަވާއެރުވުމާއި ނެށުންކަހަލަ ކަންތައްތައް ބާވައެވެ. ޖިންނި ކައިވެނި ހަފުލާއެއްވީމަ އެމީހުންގެ ސަގާފަތް ތަފާތުވެސް ވާނެއެވެ. އެކަމަކު ސެފްރަން އެހާ ރުޅިގަދަވެ ހިތާމަކުރަނީ ކީއްވެހެއްޔެވެ؟ އެހާ އެކަނިވެރިކޮށް އުޅެނީ ކީއްވެބާވައެވެ. އަބަދު ވިސްނުމާއި ޚިޔާލީ ދުނިޔެއެއްގައެވެ. ސެފްރެންއަށް އުފާވެރިކަން ދެއްވުމަށް އެދި އަރްޔާ ދުއާކުރިއެވެ. ރަޖާގެ ދަށަށް ވަދެ އޮވެ ރޭގަނޑުގެ ދުޢާތައް ކުރިއެވެ. ބައްތީގެ ހުޅުކޮޅުން އިވޭ ލުއިލުއި އަޑު ނަނާއަކަށްވެގެން އޭނަގެ އެސްފިޔަތަކުގައި ހިފާ ނިދީގެ ފޮނިކަމާއި އަރާމުގެ ފުންކަމުގެ ތެރެއަށް މަޑުމަޑުން ގަންބާލިއެވެ.\nޒުއްނޫރީން ޖަލްޖާލޫތާއި ގަންދީޝާއާއި ބައްދަލުކޮށް ކާރމަންގެ ހުށަހެޅުން ފޯރުކޮށްދިނެވެ. އެންމެންގެ ހިތްތަކުގައިވާ ކިލަބުކަން ފިލުވައިލާ ގުޅުން ބަދަހިކުރަން އެ ކައިވެނި "ސިޔާސީ" ކަމެއްގެ ގޮތުން ނިންމަން މިރިއަމްއަށް ބާރުއަޅަން އެދުނެވެ. ޒުއްނޫރިން ނުސީދާކޮށް އިންޒާރެއްވެސް ދިނެވެ. އިފުރީތުންނާއި އަވަށްޓެރިންގެ ގޮތުގައި އުޅެން ފަސޭހަވެ ސުލްހަވެރިކަމާއެކު އުޅެން މިއީ ކުރުވަން ޖެހޭނެ ކައިވެންޏެއްކަމުގައި ވިސްނައިދިނެވެ. ގަންދީޝާ މިރިއަމް އާއި އެވާހަކަ ދެއްކުމުން މިރިއަމް ބުނީ އަމިއްލައަށް މަރުވެދާނެކަމުގައެވެ. ކާރމަންއާއިމެދު އެނަ ދެކެނީ ބޭބެއެއްގެ ގޮތުން ކަމަށާއި އިފުރީތަކާއި ނީންނާނެކަމުގައި ބުނެ ވަގުތުން ދެކޮޅުހެދިއެވެ.\nޒުއްނޫރީންއަށް އެ ޚަބަރު ދިނުމުން ލޮލުން އަލިފާން ނުކުތެވެ. ވަގުތުން ދުންކޮޅަކަށްވެ ގެއްލުނެވެ. ދެން ފައުޅުވީ އޭނަގެ ދަރިފުޅު ކާރމަންގެ ގެއިންނެވެ.\n"ކާރމަން.. މިރިއަމް ކައިވެންޏަށް ދެކޮޅު ހަދާ ހަނގުރާމަ އިއުލާންކޮށްފި.................." ޒުއްނޫރީން މަލާމާތުގެ ހިނިތުންވުމެއް ތުންފަތަށް ވެރިކޮށްލިއެވެ.\n"އާހް....." ކާރމަންގެ ބޮލުގައި ރިއްސައިލިއެވެ.\n"ކާރމަން. ފިކުރުނުކުރޭ. ދެކޮޅުހެދުނީތީ އެކަމާއި އަދި ހިތާމަކުރާނެ. ކަނޑުގެ ފަރުބަދަތަކާއި ގަނޑުފެންތައް ބޯ މައްޗަށް ވައްޓާލާނަން. އަހަރެމެން މަޑުން ތިއްބަސް ބަލިކަށިކަމަށް ހީކުރެވިގެން ނުވާނެ. ފެށުނީއްސުރެން އިފުރީތުންނާއި އެޖިންނިން ދެކޮޅު. އަހަރެމެންނަށް ލިބިފައިވާ ބާރާއިމެދު ހަސަދަވެރިވެފައި ވާކަމީ ފެންނަން ހުރި ހަގީގަތް. މާރިދުންނާއި ބެންތިކް ޖިންނީންނަކި އަހަރެމެންގެ ޒަމާނުއްސުރެން ދުޝްމަން ބަޔެއްކަން ހަދާން އެބަހުރި ސުލްހަވާން ދިއްކޮށްލި އަތުގައި ނުހިފިކަމީ ޖަލްޖާލޫތުގެ ރަސްކަމުގެ ނިމުން. ވަރަށް ހިތިކޮށް ބަލިވާނެ............." ޒުއްނޫރައިންގެ އުނަގަނޑުން ތިރި ދުމާއި އަލިފާނުގެ ތެރެއަށް ޣަރަގުވެފައިވާއިރު ދެލޮލުން ހުޅުތައް ނުކުމެއެވެ.\n"މަންމާ. އަޅުގަނޑު ކެތްކުރާނަން އިންތިޒާރުކުރާނަން. ލޯބީގައި މަޖުބޫރުކަމެއް ނެތް. މަޖުބޫރުން ހޯދާ ލޯބީގައި ފޮނިކަމެއް ނުވާނެ. ކޮންމެވެސް ދުވަހަކުން އެހިތުގައި ލޯބި ލެއްވުން ދުޢާއަކީ..." ކާރމަން މާޔޫސްކަމާއެކު ބުންޏެވެ.\n"ދަރިފުޅު ތި އިންތިޒާރުގައި ހުއްޓާ ކައިވެނީގެ ރަގަބީލު އެއޮތް ޖަހަނީ...." ޒުއްނޫރައިން ލޮލުން ފޮނުވައިލި އައްޔަކުން ދޮރު ހުޅުވާލުމަށްފަހު ހަވާގެ ތެރެއަށް އަރައިގެންގޮސް ދުރުދުރުން ފެންނަން ހުރީ އަލި ގުޅައެކެވެ. ކާރމަން އުދަރެހަށް ނަޒަރު ހުއްޓާލައިގެން ހުއްޓާ ދުރުގައިވާ ވާދީއަކަށް\nސެފްރަންއާއި މިރިއަމްގެ ކައިވެންޏަށްޓަކާ ބެންތިކް އައިލެންޑް ތައްޔާރުކުރުމުގައި ޖިންނިން ހޭލަމޭލަވެ އުޅެއެވެ. އެ ބޮޑު މައިދާނު ސްނޯއިން ސާފުކޮށްލާފައި މަތި ހިޔާކޮށްލާފައި ބިންގަނޑު ފުރައިލީ ފިނިފެންމާފިޔަތަކުންނެވެ. ކަނޑުގެ ސަތަހައިގާ އުފެދިފައިވާ ގަނޑުފެން ފަށަލަމަތީވެސް ވިދާބަބުޅަމުން ދިޔައީ އުއްބައްތި ޖަހާފައިވާ ރަންކުލައިގެ އުއްބައްތިޖަހާ ތަފާތު ޑިޒައިންތަކުގެ އެއްޗިއްސެވެ. އެތައް އުއްބައްތިތަކުން މުޅި ރަށް އެއްކޮށް ކަހަލަގޮތަކަށް ދިއްލާ އަޅާލުމުން ރީތިކަމުން އާޝޯޚުވާވަރުވެއެވެ. ވަކި ހިސާބެއްގައި ބޮޑުބެރުޖެހުމާއި ލަވަކިޔުން އަދި ނެށުން މެދުކެނޑުމެއްނެތި ކުރިއަށް ދާއިރު ރަށުތެރެ އާދަޔާ ޚިލާފަށް ހަލަބޮލިއެވެ. އާރްޔާއަށް ނެށުން ދައްކާލަންވެގެން ޒޭބް އަސްގާޑިޔާަގައި އެހިސާބަށް ގެންދިޔައީ އާރްޔާގެ އެދިލުމަށެވެ. ނެށުމަށްވުރެ ބޮޑަށް އާރްޔާގެ ހިތުގައި އޮތީ އޭނަގެ އެކުވެރިންނަށް ޒިޔާރަތްކޮށްލުމެވެ. ސެފްރަންވެސް ދެކެލުމަށެވެ.\n"ހޭ ސެފްރަން....." އާރްޔާ ގެއަށް ވަދެފައި ގޮވައިލިއެވެ. "ކޮބާ އަހަރެމެންގެ ބްރައިޑްގްރޫމް. ސެފްރަންގެ ޝަރަފުގައި ހާދަ ވަރަކަށޭ ރަށުތެރެ ޒީނަތްތެރިކޮށްފައި މިއޮތީ...."\n"އިހުތިރާމް. އިހުތިރާމް.." ސޯރާ އާރްޔާގެ އަތުގައި ހިފަމުން ކޮލުގައި ލޯބިން ޖަހައިލިއެވެ.\n"އަދަބުކުޑަވާވަރުގެ އެއްޗެކޭ ނުބުނަމެއްނު. އެކްޗުއަލީ ސެފްރަން ގެންގުޅޭ ބޫ އާއި ހަގްކޮށްލާހިތުން ހަމަ ޑްރީމްއިންވެސް ފެންނަނީ އެ ސޮފްޓް ފްލަފީ ބެއާ ގަނޑު. މަށަށް ބޫ ދެކެ ލޯބިވެވިއްޖެ..."\n"ބޫ ދެކެތަ ނޫނީ ވެރިޔާދެކެތަ؟ " ސޯރާ އެއްލޯ މަރައިލިއެވެ.\n"ވަޓް؟ ސެފްރަންދެކެ......ހަހަ. ޔޫ އާ ސޯ ފަނީ...." އާރްޔާއަށް މަޖާވިވަރުން ލޮލުން ފެން އަންނާންދެން ހުނެވެ. "ޑްރީމެއްގައިވެސް އަދި ހިއުމަން ބޯއި އެއް ނާދޭ. އަދި ޖިންނިއަކާ ........."\n"ހޫމް ހަމަ ކުޑަކުއްޖެއްވިއްޔަ. ސަމާސާއަކަށް އެހެން ބުނެލީ. ނުބައި މާނައެއް ނުނަގައްޗޭ. އެހެންނޫނަސް ސެފްރަން ޕްރިންސެސްއަކާއި ކައިވެނިކުރަން އެއުޅެނީ....." ސޯރާ މަޑުމަޑުން ބުނެލިއެވެ. އޭނައަށްވެސް ސެފްރަންވަރުގެ ރީތިކަމެއް ފެނިފާ ނުވެއެވެ. ސެފްރަން ކުޑައިރު ފެނުނީއްސުރެންވެސް ހިތުގައި އަޅައިގެން އެ ރީތިކަމަށް ހިތްކިޔައެވެ. ނަމަވެސް އޭނަގެ ފެންވަރަކީ ކޮބާހެއްޔެވެ؟ ސެފްރަންގެ ނަން ހިތަށް ގެނައުމަކީވެސް އަދަބު ހައްގުވާވަރުގެ ފާފައެއްކަމަށް އޭނަ ދެކުނެވެ. ލޫމާއާއި ރައްޓެހިވެގެން އުޅޭއިރުވެސް ލޫމާ ސެފްރަންހާ ރީތިވެފައި ރަސްދަރިކަލަކަށް ވާނެނަމައޭ ހިތަށް އެރި އަދަދެއްވެސް ނޭގެއެވެ.\nމައިދާނުގައި ހަދާފައިވާ ސްޓޭޖެއްފަދަ ތަނަށް ރަސްކަމުގެ ދީވާނުގެ ބޮޑުންނާއި ޝާހީ އާއިލާ ޖަމާވެ ރަންއަދި ޔާގޫތު ގޮނޑިތައް ފުރަމުން ދިޔައެވެ. ވިދާބަބުޅާފަދަ ވިދުންގަދަ ޝާހީހެދުންތައް ބިންމަތީ ދަމަމުން އަންހެންވެރިން ފަރި ހިނގުމެއްގައި އަންނައިރު ފިރިހެން ޖިންނިންތައް އަނދެފައިވާ އަންނައުނާއި ލާފައި ހުރި ހެދުންތަކުންވެސް ޝާހީކަން ނޫން އެއްޗެއް ނުފެނެއެވެ. ސެފްރަންއާއި މިރިއަމް ޖެހިޖެހިގެން ހުރި ގޮނޑިތަކުގައި އިށީދެލިއިރު ސެފްރަން އަޅާފައިވާ ހެދުމުގައި އޭނަ ފެންނަލެއް ނިކަން ޝާހީއެވެ. ކައިވެނީގެ ރަސްމިއްޔާތު ދެކެން އެއްވެފައިވާ ކުދިބޮޑު ޖިންނީންތައް މުޅި މައިދާން ފުރާލާފައިވާއިރު ތަންކޮޅެއް ދުރުގައި އަލިފާން އަންދައިގެން ބޮޑެތި ތެލިތައް އަރުވައިގެން ކެއްކުމުގައި ޚާދިމާއިންތައް އަވަދިނެތި އުޅެއެވެ. މަސްފިހާ މީހުން މަސްފިހެނީއެވެ. ދުވާމީރުވަސް މުޅި ހިސާބުގައި އެއްވަސްވެލާފައެވެ.\nކައިވެނީގެ ވަގުތު ކުޑަތަންވަމުން ދިޔައެވެ. އެންމެންގެ މޫނުމަތިން އުފާވެރިކަން ފެނުނަސް ކާރމަންގެ އާއިލާއަށް ލިބިފައިވާ ނުތަނަވަސްކަން މޫނުމަތިން ފައުޅުވާން ހުރިއިރު ޒުއްނޫރައިން އާއި ގަންދީޝާ އެކަކު އަނެކަކަށް ވިހަ ބެލުމަކުން ބެލިއެވެ.\nކަހީޖު ކައިވެނީގެ ޚުތުބާ ކިޔުމަށްފަހު ކައިވެނިކޮށްދޭންފެށީ މުސްލިމުންގެ އާދަކާދައިގެ މަތިންނެވެ.\n"އައްސުލްތާން ޖަލްޖާލޫތު ބިން ހަމްރާން ގެ ދަރިފުޅު މިރިއަމްއާއި ކައިވެނި ކުރުމަށް އެއްވެސް އިއުތިރާޒެއް އެބައޮތްތަ؟ " ކަހީޖުގެ ސުވާލަށް ސެފްރަންގެ ފަރާތުން ޖަވާބެއް ނުލިބުމުން ދެވަނަފަހަރަށްވެސް ސުވާލުކުރުމުން ސެފްރަން އިސް އުފުލައިލިއެވެ. ސޯރާމެންނާއެކު އެމަންޒަރުބަލަން ސަފުތަކުގެ ކުރީގައި ހުރި އާރްޔާއަށްވެސް ސެފްރަންގެ މޫނަށް ބަލައިލެވުނީ ސެފްރަން ޖަވާބެއް ނުދީ މާ ގިނައިރުވާން ފެށުމުންނެވެ. އެތައް ލައްކަ ޖިންނިތަކުން ފުރިފައިވާ އެ ރަށުތެރެއަށް ހިމޭންކަން ވެރިވިއެވެ. އެންމެންވެސް ނޭވާ ހިފަހައްޓައިގެން ތިބީހެއްޔެވެ؟ އާރްޔާ ހިނި އަންނަގޮތްވިއެވެ. ނޫނެކެވެ. ޖިންނިންނަށް ނޭވާ ލާކަށް ނުޖެހޭނެއެވެ. ފުއްޕާމެއާއި ހިތްވެސް ވާނީ އަލިފާންނާރާ ދުމުންނެވެ. ސެފްރަން އަނގައިން ނުބުނެ އިންނާން ފެށުމުން ސޯރާގެ މޫނަށް ބަލައިލިއިރު ސޯރާ ނިކަން މަޖާކޮށް އަނގަ ހުޅުވައިގެން ހުއްޓާ އާރްޔާ ހިނިގަނޑު ފަޅައިގެން ދިޔައެވެ. ހުރިހާ ލޯތައް އޭނައަށް ހުއްޓުނުކަމެއްވެސް ރޭކާ ނުލިއެވެ.\n"ސޯރާ އަނގަޔަށް މެއްސެއް ވަދެދާނެ. އަނގަ ލައްޕާލާ..."\nއާރްޔާގެ ހިނިގަނޑާއިއެކު ޖިންނީންތައް އާރްޔާއަށް ބަލަންފެށީ ނުރުހުންވެފައެވެ. ކުޑަ އިންސިކުއްޖަކު އެއްވެސް އަދަބެއް ސަދަބެއްނެތި ރަސްކަލުންގެ ދަރުބާރުގައި މިއޮތް އުޅޭ ވައްތަރެކެވެ.\n"އަޅުގަނޑަކަށް ތި ކައިވެންޏަކަށް އެއްބަހެއް ނުވެވޭނެ..."ސެފްރަންގެ އަޑު ކިތަންމެ މަޑު ނަމަވެސް އެ އަޑުގައި ޔަގީންކަމެއްވިއެވެ.


Ep.5— Nooru | Safuhaa\nޒައިދުގެ ހަށިގަނޑުގައި ހިފާ ކޮށްޕާލަން ސާރާ މަސައްކަތް ކުރިއެވެ. ކުއްލިއަކަށް ސިހުން ގެނުވީ އައި ނައި ތަނެއް ނޭނގި ކޮންމެ ވެސް މީހަކު އެ އައި ގޮތަށް އައިސް، ފަހަތުން ޒައިދުގެ ޓީޝާޓުގައި ހިފާ ދުރަށް ކޮށްޕާލުމާއި އެކުގައެވެ.\nޒައިދު އެނބުރި ބަލައިލިއިރު ލިއަމް ފެނިގެން އޭނާގެ ނިތަށް ރޫތައް ގިނަވިއެވެ. ދެބުމަ ކައިރި ކޮށްލެވުނެވެ. ލިއަމް މިތަނުގައި ކީއްކުރަނީ ހެއްޔެވެ؟ ލިއަމް ފެނި އޭނާގެ ހިތުގައި އަނދައިގަތީ ނަފުރަތުގެ އަލިފާނެވެ. އޭނަ ފެނުމުން ލިއަމްއަށް ވެސް ހިސާބެއްގެ ސިހުމެއް ލިބިގެން ދިޔަކަން އޭނައަށް އެނގުނެވެ. ލިއަމްއާ ނަޒަރު ވަކިކޮށްލަމުން ޒައިދު ސާރާއަށް ބަލައިލިއެވެ. ސާރާގެ ދެލޮލަށް ވަނީ ކަރުނަތައް ޖަމާވެފައެވެ. ބިރުން ހުރި ވަރުން ކަންނޭނގެއެވެ. ސާރާގެ ތުންފަތުގައި ވެސް ތުރު ތުރު އެޅުމެއްގެ އަސަރު ހުއްޓެވެ.\n"އޯކޭތަ؟" ހިނދުކޮޅަކަށް ޒައިދުއާ ނަޒަރު ވަކިކޮށްލަމުން ސާރާއަށް ބަލައިލާ ލިއަމް އަހައިލިއެވެ. ސާރާ ބޯ ޖަހާލަމުން ޒައިދަށް ބަލައިލިއެވެ. އޭރު އެ މޫނު މަތިން ފެންނަމުން ދިޔަ ކުލަވަރު ދެނެގަންނަން ސާރާ ނުކުޅެދުނެވެ. ދެން ސިހުން ގެނުވީ އޭނާ ބަލަން ހުއްޓައި އެ އައި ބާރު މިނުގައި އައިސް، ޒައިދު އެ ޒުވާނާގެ މޫނުމައްޗަށް ގޮށްމުށުގެ ހަމަލާއެއް އަމާޒު ކޮށްލުމާ އެކުގައެވެ. ލިބުނު ސިހުމުގައި ސާރާއަށް ދެލޯ ވެސް މަރާލެވުނެވެ. އޭނާ މަޑުމަޑުން ދެލޯ ހުޅުވައިލިއިރު ޒައިދު ހުރީ އެ ޒުވާނާގެ ގިރުވާނުގައި ހިފައްޓައިގެންނެވެ. އެ މޫނުމަތިން ފެންނަނީ ރުޅިވެރިކަމެވެ. ހަދަންވީ ގޮތެއް ނޭނގިފައި އޭނަ ހުރިއިރު ޒައިދު އަނެއްކާ ވެސް އެ ޒުވާނާގެ މޫނުމައްޗަށް ހަމަލާއެއް އަމާޒުކޮށްލިއެވެ.\nއިސާހިތަކު ލިއަމްގެ ތުންފަތް މަތި ފެޅި ލޭތައް އޮހިގެންފިއެވެ. ޒައިދު ނުރައްކާތެރި ގޮތަކަށް ބަލާލައިފައި ދުރަށް ޖެހިލިއެވެ.\nލިއަމް ދެން ބަލައިލީ ސާރާއަށެވެ. އިރުކޮޅަކަށް ސާރާއާއި ލިއަމްގެ ހަތަރު ކަޅި ބައްދަލުވިއެވެ. ސާރާގެ ކަޅުކަން ގަދަ ކަޅިއާއި ލިއަމްގެ މަޑު މުށި ކުލައިގެ ކަޅި އަމާޒުވެގެން ދިޔަ ވަގުތު, ސާރާގެ ލޮލުގައި ބޮނޑިވެފައި ހުރި ކަރުނަތައް ލިއަމްގެ ލޮލުގައި އަޅައިގަތެވެ. އެ ހިނދު ޒައިދުއާ މެދު އޭނާގެ ހިތުގައި ރުޅިވެރިކަން އުތުރި އަރަން ފެށިއެވެ. އެހެން ނަމަވެސް ލިއަމްއަށް ހަރަކާތެއް ކޮށްލާކަށް ވެސް ނޭނގުނެވެ. އޭނާއަށް ގިނައިން ބެލެނީ ސާރާއަށެވެ. ސާރާގެ ކުރިމަތީގައި ތަޅާފޮޅުމެއް ފަށަން އޭނަ ބޭނުންނުވީ ކީއްވެކަމެއް ހުދު އޭނާއަށް ވެސް ނޭނގުނެވެ. ބައެއް ފަހަރު ބާތަކުގައި ހިނގާ ހަމަނުޖެހުމުގައި ވެސް ލިއަމްއަކީ މަޑުން ހުންނަ މީހެއް ނޫނެވެ. އެހެން ނަމަވެސް މިއަދު އެ ކުއްޖާ އޭނާގެ ކުރިމަތީގައި ހުރުމުގެ ސަބަބުން ނޭނގޭ ބާރަކުން ހީވަނީ ލިއަމްގެ އަތުގައި ހިފައްޓާފައި ހުރިހެންނެވެ.\nސާރާ ދުވެފައި ގޮސް ގެއަށް ވަން އިރު ގޭ ތެރޭގައި ފާރޫޤާ ސަލްމާގެ އިތުރުން ފަޒީލާއާއި ވާސިމު ވެސް ތިއްބެވެ. ސާރާ ހަމަޖެހެން މަސައްކަތް ކުރިއެވެ. އެ އެންމެންގެ ކުރިމަތީގައި އޭނާ އިޙްސާސްތައް ހިންދައިލަން މަސައްކަތް ކުރިއެވެ.\n"އަނހާ! ސާރާ... އަދި ކިރިޔާ ދޯ އާދެވޭ ވަރުވީ، މިހާރު ފަޒީލައްތަ މެން ތިބޭތާ ވެސް ގަޑިއިރަކަށް ވުރެ ގިނައިރުވެއްޖެ! ޒައިދުއާ ދިމާވި ދޯ... ދެންމެ ހަމަ އެ ނުކުތީ ފޯނެއްގަ ހުރެ" ފަޒީލާ ބުނެލިއެވެ.\nފަޒީލާގެ އެ ސުވާލާ އެކު ސާރާގެ މޫނުމަތި ބަނަވިއެވެ. ކިތަންމެ ފޮރުވަން އުޅުނު ނަމަވެސް ސާރާއަށް އޭނާގެ މޫނުމަތީގެ ކުލަވަރު ފޮރުވައެއް ނުލެވުނެވެ. އޭނާ އިސްޖަހައިލީ އެ މަންޒަރު އެންމެނަށް ފޮރުވުމަށެވެ. އެހެން ނަމަވެސް ސަލްމާއަށް އެކަންތައް ފާހަގަކުރެވުނެވެ.\n"ދަރިފުޅާ! ކިހިނެއްވީ؟ ހާދަ ހާސްވެފަ ހުރި ހެން ހީވެޔޭ" ސަލްމާ އަހައިލިއެވެ.\n"ވަރަށް ބުރަކޮށް އުޅެފަ މިއައީ...ވަރަށް ވަރުބަލި ވެފަ މިހުރީ، އެހެންވީމަ ކަންނޭނގެ! "\nސާރާ ގަދަކަމުން ތުންފަތަށް ހިނިތުންވުމެއް ވެރިކޮށްލިއެވެ. ސަލްމާ ވެސް އިތުރު ސުވާލެއް ނުކުރެއެވެ.\n"ފަޒީލައްތަ ފައިގެ ޕްލާސްޓަރު ނައްޓައިގެން ދަމުން މި ހިސާބަށް ކައިރިކޮށްލީ"\nސަލްމާ ހިނިތުންވެލިއެވެ. ސާރާ ބޯ ޖަހާލަމުން މައްޗަށް އަރަން ހިނގައިގަތީ އިތުރަށް ހުންނަން ވެއްޖެނަމަ މަންމައަށް ކަމެއް ފާހަގަ ވެދާނެތީއެވެ.\nލިއަމްއަށް ހުރެވުނީ ސާރާ ދިޔަ ދިމާލަށް ބަލަހައްޓައިގެންނެވެ. އޭރު މަގުމަތިން އޭނައާއި ޒައިދު ނޫނީ ދިރޭ ފުރާނައެއްގެ ހިލަމެއް ވެސް ނުވެއެވެ. ޒައިދު ލިއަމްއާ ކައިރިއަށް ޖެހިލިއެވެ. އެއްމިޔަކަށް ހިނިތުންވެލަމުން އޭނާ ވާހަކަ ދެއްކިއެވެ.\n"ސާރާ އެއީ މަގޭ މީހެއް، ކަލޭ އޭނާއާއި ވައި ވެސް އެޅިގެން ނުވާނެ" ޒައިދު އިންޒާރުގެ ބެލުމަކުން ލިއަމަށް ބަލާލިއެވެ. އެއަށްފަހު ގޮސް ވަނީ ސާރާމެން ގެއަށެވެ.\n"ސާރާ" ލިއަމްގެ ތުންފަތް ފޫދުއްވާލާފައި އެ ލަފުޒު ނުކުތެވެ. އޭނާ ސާރާމެން ގޭ ގޭޓަށް ބަލަން ހުރުމަށްފަހު ގެއަށް ވަނީ ތުންފަތުގައި އަތް ހާކަމުންނެވެ. އޭރުވެސް އޭނާގެ އަނގައިގައި ލޭ ރަހަ ލަމުންދިޔައެވެ.\nގޭތެރެއަށް ވަދެ އެންމެ ފުރަތަމަވެސް ކައިރިވީ ޒިންކާއެވެ. ޒިންކުގެ އިސްކުރު ދޫކޮށްލާފައި ތުންފަތް ފެނުން ދޮވެލުމަށްފަހު ކޯ ދޮވުނެވެ. ތަދުވާތީ އޭނައަށް އަނގަޔަށް ގޮތެއް ހަދާލެވުނެވެ. މައްޗަށް އަރާ ކޮޓަރިއަށް ވަނެވެ. އެއަށްފަހު އޭނާ އެނދުމައްޗަށް ވެއްޓިގަތެވެ.\n"ސާރާ" ދުލަށް ފަސޭހަ ނަމެކެވެ. އެ ތުންފަތަށް ލުއި ހިނިތުންވުމެއް ވެރިވި ނަމަވެސް ދެވަނަ ސިކުންތުގައި ޒައިދުގެ ވާހަކަ އެ ކަންފަތުގައި ގުގުމާލުމާއެކު އެ ހިނިތުންވުން ފަނޑުވިއެވެ.\nއެނދުން ތެދުވަމުން ނޯޓު ފޮތް ނަގާފައި, އޭނާ ލިޔުނު ސުވާލުތަކަށް ނަޒަރު ހުއްޓާލިއެވެ. ފޮތް ކުރިން އޮތް ތަނުގައި ބާއްވަމުން ލިއަމް ޓެރެސްއަށް ނުކުމެލިއެވެ.\nދުރުން ފެންނަ ފަރުބަދަތަކާ، ވާދީތަކަށް އޭނަ ނަޒަރު ހުއްޓާލިއެވެ. ހިތަށް ފިނިކަން ގެނެސްދޭ މަންޒަރެއް ކަމުގައި އެ މަންޒަރު ވިއެވެ.\nއިރުކޮޅަކު އިށީނދެގެން އިނދެފައި ކޮޓަރިއަށް ވަނެވެ. އޭރު އޭނާގެ ސިކުނޑީގައި ރަސްކަން ކުރަމުން ދިޔައީ ޒައިދުގެ ހިޔާލުތަކެވެ.\nނަމާދުކޮށްގެން ޤުރުއާން ކިޔަވާ ނިންމާލާފައި ސާރާ ކުޑަދޮރު ހުޅުވާލިއެވެ. މިއަދު ހިނގި ހާދިސާ މަތިން އޭނާ ހަނދާން ނެތޭ ގޮތެއް ނުވެއެވެ. ބައެއް ފަހަރު ބޭއިޚްތިޔާރުގައި، އޭނާގެ ލޮލަށް ކަރުނަ ޖަމާވަނީ، ޒައިދުގެ ކިބައިން ސަލާމަތް ނުވެވުނު ނަމަ ދެން ވާނެ ގޮތް ހިތަށް އަރާފައެވެ. އޭނާ ސަލާމަތް ކޮށްދިން ޒުވާނާއަށް ޝުކުރު އަދާކުރަން ޖެހޭނެއެވެ. ވިސްނުން ތަކުގައި ހުރި ސާރާ މޭޒު ކައިރިއަށް ޖެހިލާ، ގަނޑެއްގައި ޝުކުރުގެ ބަސްކޮޅެއް ލިޔެލިއެވެ. އެއަށްފަހު ޓެރެސްއަށް ނުކުމެލިއެވެ.\nގަނޑުކޮޅު ބޮނޑި ކޮށްލުމަށްފަހު އޭނަ އެ ޒުވާނާ އުޅޭ ގޭގެ ޓެރެސްއަށް އެއްލިއެވެ. އިރުކޮޅަކު ޓެރެސްގައި މަޑުކޮށްލުމަށްފަހު ސާރާ އެތެރެއަށް ވަނީ ފިނި ބޮޑުވެގެންނެވެ.\nފެންވަރާއިގެން ނުކުތް ލިއަމް އޭނާގެ އިސްތަށިގަނޑުގައި ހުރި ފެންތައް ދެފަރާތައް ފޮޅައިލިއެވެ. ލިއަމް ގަސްތުކޮށްގެން ހުރީ ކުޑަގޮތަކަށް ނޫޑުލިސް ކޮޅެއް ހަދައިލައިގެން ކާލަން ކަމަށް ވިޔަސް, ކަންނެތްވެފައި ހުރުމުން އޭނާ ނިންމީ ކޮފީއަކުން ހަމަޖައްސާލާށެވެ.\nތިރިއަށް ގޮސް ކޮފީއެއް ގިރާލައިގެން ޓެރެސްއަށް ނުކުތީ ލެޕްޓޮޕް ވެސް ހިފައިގެންނެވެ. ކޮފީތަށިން އެތި ފޮދެއް ބޮއިލުމަށްފަހު އޭނާ ލެޕްޓޮޕް ހުޅުވާލިއެވެ. އެއަށްފަހު އޭނާ މިހާރު ލިޔަމުން ގެންދާ ޑޮކިއުމެންޓް ހުޅުވާލިއެވެ.\nލިޔުމުގެ ކުށްތައް ފިލުވަން އުޅުނު ނަމަ ވެސް އިރުއިރު ކޮޅާ މިއަދުގެ ހާދިސާ އޭނާއަށް ހަނދާންވާތީ، އެކަން ކުރަންވީ ދަތި ކަމަކަށެވެ. ކޮފީ ތަށިން އެތި ފޮދެއް ބޮއިލަމުން ލިއަމް މަސައްކަތް މަޑު ޖައްސާލިއެވެ. ފޯނު ނަގާ އެރިކް އޮންލައިންގައި އިންތޯ ބަލާލިއެވެ. ނަސީބު ދެރަކަމުން އެރިކް އިނީ އޮންލައިން އަކު ނޫނެވެ.\nހުސްގަޔާ އިނުމުން އަންނަމުންދިޔަ ވައިރޯޅިތައް އޭނާގެ ހަށިގަނޑުގައި އެއްވެސް ހުރަހެއްނެތި ބީހެމުން ދިޔައެވެ. ބަރާބަރަށް ކަސްރަތުކޮށް އުޅޭތީ ލިއަމްގެ ހަށިގަނޑުގެ މަސްތައް ވަރަށް ވަރުގަދައެވެ. ފިރިހެންވަންތަ ހަށިގަނޑެކެވެ. ބޮލުގެ އިސްތަށިތައް ހޭވިފައި ހުރިނަމަވެސް ހިތްގައިމެވެ.\nއިރުކޮޅަކު މަސައްކަތުގައި އިނދެފައި ތެދުވި ވަގުތު އޭނާގެ ލޮލުގައި މޭޒާ ދިމާ އެއްފަރާތައް ވެއްޓިފައި އޮތް ގަނޑުކޮޅު އަޅައިގަތެވެ. އޭނަ އެ ގަނޑުކޮޅު ނަގާ ނިއުޅުވައިލީ ސާރާގެ ގަނޑުކޮޅެއް ކަން ޔަޤީން ކުރާ ޙާލުގައެވެ. އޭގައި އޮތީ ޝުކުރު އަދާކޮށްފައެވެ. ތިރީގައި ހިނިތުންވެފައި އިން މޫނެއް ކުރަހާލާފައި އިންތަން ފެނި ލިއަމްއަށް ވެސް ބޭއިޚްތިޔާރުގައި ހިނިތުން ވެވުނެވެ. ދެ ފަރާތަށް ބޯ ހޫރާލަމުން ލިއަމް ގޮސް ގޮނޑީގައި އިށީނެވެ. އެއްފައި މައްޗަށް އަނެއް ފައި އަރުވާލަމުން އޭނާ އެ ގަނޑަށް ބަލަން އެތައް އިރަކު އިނެވެ.\nއެހެން އިނދެފައި އައި ޚިޔާލަކުން ކޮޓަރިއަށް ވަދެފައި ދެން އައިއިރު, އޭނާގެ އަތުގައި ގަނޑުކޮޅެއް އޮތެވެ. ސާރާމެން ގޭ ޓެރެސްއަށް ގަނޑުކޮޅު އެއްލުމަށްފަހު, އެ ހިނިތުންވުން ފުޅާކޮށްލަމުން ލެޕްޓޮޕާ އެއްޗެހި ހިފައިގެން އޭނާ ވަނީ އެތެރެއަށެވެ.\nއެނދުގައި އޮށޯވެލި ނަމަވެސް ނިދީގެ އެއްވެސް އަސަރެއް ލިއަމްގެ ލޮލުގައި ނުވެއެވެ. އޭނަ އެ އިންތިޒާރު ކުރަނީ އޭނާގެ ސުވާލު ތަކުގެ ޖަވާބު ސާރާ ދޭނެ އިރަކަށެވެ.\nﷲ ގެ ކުޅަދުންވަންތަ ކަމުގެ ހެކި ބަލާލި ކޮންމެ ދިމާލަކުން ލިބެންޏާ އޭނައަށް އެ ހެކިތައް ނުފެންނަނީ ކީއްވެހެއްޔެވެ؟ ވިސްނުން ގެންދަންވީ ކޮން ދިމާލަކަށް ހެއްޔެވެ؟ ލިއަމް އަށް ވިސްނެނީއެވެ. ސާރާގެ ޖަވާބަކަށް އޭނާ ވަނީ ކެތް މަދުވެފައެވެ.\nފަތިސް ނަމާދުކޮށް ނިމިގެން ސާރާ ނުކުތް އިރު ޓެރެސްގައި ގަނޑުކޮޅެއް އޮތެވެ. އޭނާ އޭގައި ލިޔެފައިވާ އެއްޗެއް ކިޔާލިއެވެ. އެއާއެކު އޭނާގެ ތުންފަތަށް ވެރިވީ ލުއި ހިނިތުންވުމެކެވެ.\n"ލިއަމް" ތިރީގައި މިފަހަރު އޮތީ އެލް އަކުރެއްގެ ބަދަލުގައި ފުރިހަމަ ނަން ލިޔެފައެވެ. ސާރާ ގަނޑުކޮޅު ހިފައިގެން އެތެރެއަށް ވަދެފައި މޭޒު ދޮށުގައި އިށީނެވެ. އޭނާ އޭގެ ޖަވާބު ލިޔާނީ ކިހިނެއް ހެއްޔެވެ؟ ލިއަމްއަކީ ކޮން ދީނެއް ޤަބޫލު ކުރާ މީހެއް ހެއްޔެވެ؟ ހިންދޫއެއް ހެއްޔެވެ؟ ކްރިސްޓިއަނެއް ހެއްޔެވެ؟ ނޫނީ އެތީސްޓެއް ހެއްޔެވެ؟\nއޭނާ ލިއަމްގެ އެ ސުވާލުތަކުގެ ޖަވާބު ދޭނީ ކިހިނެއް ހެއްޔެވެ؟ އެފަދަ ވިސްނުން ތަކެއްގައި އިން ސާރާގެ ސިކުނޑީގައި ގުގުމައިލީ އަލް އިމްރާން ސޫރަތުގެ 190 ވަނަ އާޔަތެވެ.\n"ހަމަކަށަވަރުން، އުޑުތަކާއި ބިން ހެއްދެވުމުގައްޔާއި ރޭދުވާ ތަފާތުވުމުގައި، ބުއްދީގެ أهل ވެރިންނަށް ކަށަވަރުވެގެންހުރި ހެކިތަކެއްވެއެވެ. "\nއާޔަތުގެ މާނަ ލިޔެލުމަށްފަހު ދެން ސާރާ ލިޔަން ގަސްތުކުރީ އައް ރަޢްދް ސޫރަތުގެ ދެ ވަނަ އާޔަތާއި ތިން ވަނަ އާޔަތުގެ މާނައެވެ.\n"اللَّه އީ، ތިޔަބައިމީހުންނަށް ފެންނަ ތަނބުތަކަކާ ނުލައި، އުޑުތައް އުފުއްލެވި ރަސްކަލާނގެއެވެ. ދެން عرش ގެ މައްޗަށް އެކަލާނގެ استواء ވެވޮޑިގަތެވެ. އަދި އިރާއި، ހަނދު خدمة ތެރި ކުރެއްވިއެވެ. (އެއިން) ކޮންމެ އެއްޗެއް ކަނޑައެޅިގެންވާ މުއްދަތަކަށް ހިނގަހިނގާ ހުރެތެވެ. ހުރިހާ ކަމެއް އެކަލާނގެ تدبير ކުރައްވަތެވެ. آية ތައް تفصيل ކޮށްދެއްވަތެވެ. (އެއީ) ތިޔަބައިމީހުންގެ ވެރިރަސްކަލާނގެއާ ބައްދަލުވާނޭކަން، ތިޔަބައިމީހުން يقين ކުރުމަށްޓަކައެވެ."\n"އަދި އެކަލާނގެއީ، ބިން ފަތުރުއްވައި، އެ ބިމުގައި ހަރުލައި ހުންނަ ފަރުބަދަތަކާއި، ކޯރުތައް ލެއްވި ރަސްކަލާނގެއެވެ. އަދި އެއީ، ހުރިހާ ބާވަތެއްގެ މޭވާތައް، ޖޯޑުޖޯޑަށް (ދެވައްތަރުން ދެވައްތަރުން) ލެއްވި ރަސްކަލާނގެއެވެ. (އަދި) އެކަލާނގެ ރޭގަނޑުން ދުވާލު ނިވައިކުރައްވަތެވެ. ހަމަކަށަވަރުން، އެ (ހުރިހާ) ކަންތަކުގައި ފިކުރުކުރާ ބަޔަކަށް، ހެކިތަކެއް ވާކަން ކަށަވަރެވެ."\nސާރާ އޭނާ ލިޔުނު އާޔަތް ތަކުގެ މާނައާ މެދު ފުންކޮށް ވިސްނުމަށް އެދުނެވެ. އެއަށްފަހު ގަނޑުކޮޅު ފޮތް ތެރެއަށް ލާފައި ބޭއްވިއެވެ. އޭނާ ބޭނުންވީ ލިއަމް ފެނުމުން އެ ގަނޑުކޮޅު ދޭށެވެ.\nކޮލެޖަށް ދާ ގަޑި ކައިރިވުމުން ރީތިވެގެން ފޮތްތައް ދަބަހަށް އަޅައިގެން ނުކުތް އިރު, ބައްޕަ ފާރޫޤު އޮފީހަށް ދާން ތައްޔާރު ނުވެ ހުރުމުން ސާރާ ސުވާލުކޮށްލިއެވެ.\n"ބައްޕަ އޮފީހަށް ނުދަނީތަ؟ ބަލިވެތަ؟" އެއަޑުގައި ހިސާބެއްގެ ހާސްކަމެއް ވެއެވެ. ފާރޫޤު ބުނީ އޭނާ ބޮލުގައި ރިއްސާ އެނބުރުން އަރާތީ، މިއަދު އޮފީހަށް ސަލާމް ބުނީ ކަމުގައެވެ.\nސައިބޮއިގެން ސާރާ ގެއިން ނުކުތް އިރު، ޖެހިގެން ހުރި ގޭ ގޭޓު ހުޅުވާލާފައި ލިއަމް ވެސް ނުކުންނަނީއެވެ. އޭރު އޭނާގެ ކޮނޑުގައި ބެކްޕެކެއް އަޅުވާލާފައި އޮތެވެ.\nސާރާ ފެނުމާއެކު ލިއަމް ހިނިތުންވެލިއެވެ. ރައްދުގައި ސާރާ ވެސް ހިނިތުންވުމެއް ލިއަމްއަށް ހަދިޔާ ކޮށްލިއެވެ. ކަމެއް ހަނދާންވާ ފަދައަކުން ސާރާ ކޮނޑުގައި އަޅުވާފައި އޮތް ދަބަހުގެ ތެރެއިން ފޮތެއް ނެގިއެވެ. އެއަށްފަހު އޭގެތެރެއަށް އޭނަ ލީ ގަނޑުކޮޅު ނަގާފައި ލިއަމް އާ ހަވާލުކޮށްލިއެވެ. އޭގައި ޖަވާބު އޮންނާނެއޭ ބުނުމަށްފަހު، އިތުރަށް އެއްޗެއް ނުބުނެ އޭނާ ހިނގައިގަތީ ކޮލެޖާ ދިމާލަށެވެ.\nސާރާ ދިޔަ ދިމާލަށް ބަލަން ހުރުމަށްފަހު ލިއަމް ގަނޑުކޮޅު ނިއުޅުވާލާ އޭގައި ލިޔެފައި އޮތް އެއްޗެއް ކިޔައިލިއެވެ.\nއެއާއެކު އޭނާގެ ގައިން ހީބިހި ނެގިއެވެ. އެންމެ ފުރަތަމަވެސް އޭނާއަށް ބަލައިލެވުނީ އުޑާ ދިމާލަށެވެ. ފުރަތަމަ ފަހަރަށް އެ އުޑާ މެދު ވިސްނާލަން މަޖުބޫރުވިއެވެ.\nއަޅުވާފައި އޮތް ބެކްޕެކަށް އެ ގަނޑުކޮޅު ލަމުން އޭނާ ހިނގައިގަތެވެ. މިއަދު ލިއަމްގެ މަސައްކަތަކަށް ވީ ޕާކިސްތާނުގެ ކެއުންތަކާ ބެހޭ މައުލޫމާތު ކޮޅެއް އެއްކޮށްލުމެވެ. ބޭނުންވާ ބައެއް މައުލޫމާތު ވެސް ލިބުނެވެ.\n"އައްސަލާމް ޢަލައިކުމް" ލިއަމް ގޮސް ތަރުކާރީ ވިއްކާތަނަކަށް ހުއްޓުމާއެކު އެތަނުގައި ހުރި ދެބައި އުމުރެއްގެ މީހަކު ސަލާމް ގޮވައިލިއެވެ. ލިއަމް ހިނިތުންވެލިއެވެ. އެތަނުން އޭނާ ހިނގަމުން ދިޔައީ ބައެއް ފޮޓޯތައް ވެސް ކެމެރާގައި ރައްކާ ކުރަމުންނެވެ.\nމަސައްކަތުގައި އުޅެލާފައި އައިސް ވަން ތަނާ އޭނާއަށް އެރިކް ގުޅައިފިއެވެ. އެއާއެކު ލިއަމް ފޯނު ނެގިއެވެ.\n"އޭތް! މަ ބުނީ އެއްކަލަ ޒައިދު އެބަ އުޅޭ މިކޮޅުގަ، ހަނދާންވޭތަ؟" ލިއަމް ކުއްލިއަކަށް ކަމެއް ހަނދާންވާ ފަދަ އަކުން ވާހަކަ ދެއްކިއެވެ.\n"ހުވާ؟" އެރިކް ހައިރާން ކަމާއެކު އަހައިލިއެވެ.\n"މަ ފެންނައިރަށް އެ އައި ގޮތަށް އައިސް ގޮށް މުށުގެ ހަމަލާއަކުން މަރުޙަބާކީ" ލިއަމް ބުނެލިއެވެ.\n"ދެން ކަލޭ ހަމަ ހުރި ގޮތަށް ހުރީ؟" އެރިކް އަހައިލިއެވެ. އޭނާ ހިނިގަނޑެއް ޖަހައިލިއެވެ.\n"މަ ދެން އަޅާނުލީ ބަޔަކު މީހުން އެއް ނުކުރަންވެގެން ދޯ" ލިއަމް ވެސް ހީގަތެވެ.\n"ކޮންތާކުން އޭނަ އާ ދިމާވީ؟" އެރިކް ޝައުގުވެރިކަމާއެކު ސުވާލުކޮށްލިއެވެ. ލިއަމް ކުޑަގޮތަކަށް އިއްޔެގެ ހާދިސާ ކިޔައިދިނެވެ.\n"އޭނަ ޕާކިސްތާނުތަ؟ ވަރަށް ހީނުވޭ!..." އެރިކް ބުނެލިއެވެ. އެތައް އިރަކު ދެމީހުން ވާހަކަ ދައްކަން ތިއްބެވެ.\nރޭގަނޑެކެވެ. އޮށޯވެ އޮތް ލިއަމްގެ ނަޒަރު ހުރީ ސީލިންގަށް ހުއްޓިފައެވެ. އޭގެ ފަހުން ދެ ދުވަސް ފާއިތުވެގެން ދިޔައިރު ވެސް, އޭނާއަށް ސާރާ ފެންނަ ގޮތެއް ނުވެއެވެ. އެހެންނަމަވެސް, އިއްޔެގެ ވަގުތެއްގައި ވެސް ޒައިދު އިތުރު މީހަކާއެކު, ސާރާމެން ގެއަށް އައި ތަން އޭނައަށް ފެނުނެވެ. އެކަމުގެ ސަބަބުން އޭނާގެ ހިތަށް ނޭނގޭ އުނދަގޫތަކެއް ވަނީއެވެ.\nސާރާއާއި ޒައިދުއާ އޮތީ ކޮން ގުޅުމެއްހެއްޔެވެ؟ ސާރާ އަކީ އޭނާގެ މީހެކޭ ޒައިދު އެ ބުނީ ކީއްވެހެއްޔެވެ؟ ލިއަމްގެ ހިތުގައި ތަފާތު ޝުއޫރުތައް ދައުރުވަމުން ދިޔައެވެ.\nއޭނާއަށް ސާރާ ވަރަށް ކަމުދެއެވެ. މުސްލިމް އަންހެން ކުއްޖަކަށް ވީތީ ނަފްރަތު ކުރަން އިންތިހާ ބޭނުން ނަމަވެސް, އޭނާއަށް ސާރާގެ މަޑުމައިތިރި މިޒާޖު ކަމުދަނީއެވެ. ޤަބޫލުކުރަން ބޭނުން ނޫނަސް ހިޖާބު އަޅާ ފޮރުވިގެން ހުރުމުން އޭނާގެ ހިތުން ޚާއްސަ ޤަދަރެއް ސާރާއަށް ދެވިއްޖެއެވެ.\nއޭނާގެ ޙަޔާތަށް މީގެ ކުރިން މުޅިންވެސް އައިސްފައިވަނީ ޒަމާނީ ފެޝަނަށް ލޯބިކުރާ އަންހެން ކުދިންނެވެ. އޭގެ ތެރެއިން ކޮންމެ ކުއްޖަކީ ވެސް އެތައް ފިރިހެނަކާއެކު ވިޔާނުދާކޮށް އުޅެފައިވާ ކުދިންތަކެކެވެ. ބާތަކުގައި އާއި ހޮޓެލްތަކުގައެވެ. އޭރު އޭނާއަށް އެއީ މައްސަލައެއް ނޫނެވެ.\nއެހެންނަމަވެސް ސާރާ ފެނި ވިސްނުން އެހެން ދިމާލަކަށް ފުރޮޅާލަން މަޖުބޫރު ވެއްޖެއެވެ. އޭނާގެ ހަޔާތަށް މީގެ ކުރިން އައި އަންހެން ކުދިންނާ ސާރާ އާއި އަޅާ ކިޔޭތީ އެކަމާ ޚުދު ލިއަމް ވެސް ހައިރާންވެއެވެ. ސާރާ އަކީ ޢިއްފަތްތެރި އަންހެން ކުއްޖެއްކަން އޭނާގެ ސިކުނޑި އޭނާއަށް ޔަޤީންކަން އަރުވަމުންދާ ފަދައެވެ.\nއެ ދުވަހުގެ ހާދިސާގައި ސާރާ އެހާ ވަރަށް ޒައިދު ދުރުކުރުވަން އުޅޭނީ ގައިމު ކަމެއް ވީމަތާއެވެ.\n"ޒައިދު އޭނަގެ މީހެކޭ ބުންޏަސް، ސާރާގެ މޫނުމަތީގެ ކުލަވަރު ތަކުން ދޭހަވަނީ އެހެން އެއްޗެއް... ހަމަ ގައިމުވެސް ސާރާ އަދި މީހަކާ ނީންނަކަން ޒައިދުގެ ވާހަކަތަކުން އަހަންނަށް ޔަޤީން... އެކަމަކު ޒައިދު އެހެން އެ ބުނީ ކީއްވެ؟ ސާރާ އާއި އިންނަން އުޅެނީތަ؟" ކުއްލިއަކަށް ވެރިވި ޚިޔާލާއެކު ލިއަމްއަށް ފުންމައިގެން ތެދުވެވުނެވެ.\n"ނޫން.... އަހަންނަށް މި ވަނީ ކިހިނެއްތަ؟ ސާރާ އެހެން މީހެއްގެ ހައްގަކަށް ވާން ދޫކޮށްލަން މިހިތް ނޭދެނީ ކީއްވެތަ؟ އަހަރެންގެ ހިތުގައި އެ އަންހެން ކުއްޖާއަށްޓަކައި އުފެދިގެން މިއުޅޭ އިޙްސާސްތައް ހިންދައިލާނީ ކިހިނެއްތަ؟ " ބޮލުގެ އިސްތަށިގަނޑުގެ ތެރެއަށް އަތް މަހާލަމުން ލިއަމް ފުން ނޭވާއެއްލާ ދެ ލޯ މަރާލިއެވެ.\nދެން ވިސްނެން ފެށުނީ އަނެއްކާވެސް މުސްލިމުންނާ މެދުގައެވެ. ސާރާ ދިން ގަނޑުކޮޅު ހިފައިގެން އައިސް އޭނާ އޭގައި ލިޔެފައި އޮތް އެއްޗެއް ކިޔަން ފެށިއެވެ. ވިސްނަމުންނެވެ. ވިސްނި ވަރަކަށް އިތުރު ކަންތައް ތައް އެނގެން ޝައުގުވެރިވިއެވެ. ސާރާ ފޮނުވާ ކޮންމެ ޖަވާބެއްގެ ސަބަބުން، ޤުރުއާނުގެ އިތުރު އާޔާތްތަކާއި އޭގެ މާނަ އެނގެން އޭނަ ބޭނުންވަނީ ކީއްވެހެއްޔެވެ؟ އޭނާ މި ކަންކަމަށް ޝައުގު ވެރިވާކަން އެނގިއްޖެއްޔާ އޭނާގެ އެކުވެރިން ބުނާނީ ކީކޭ ހެއްޔެވެ؟ އޭނާގެ ހުރިހާ އެކުވެރިންނަކީ ވެސް, އިސްލާމް ދީނާ ވަރަށް ދެކޮޅު އެކުވެރިން ތަކެކެވެ. އޭގެތެރޭގައި ހިންދީންނާއި ކްރިސްޓިއަނުންނާއި އެތީސްޓުންވެސް ހިމެނެއެވެ. އެންމެ ގާތް އެކުވެރިޔާ އެރިކްއަށް ވެސް އެ ހުރިހާ ކަމެއް ސިއްރުކުރަނީ އެހެންވީމައެވެ. ފަހަރެއްގައި ވެސް އެކުވެރިންގެ ފުށުން އޭނާއަށް ނަފުރަތު ރައްދުވާން ނޭދޭތީއެވެ. މަލާމާތް ރައްދުވާން ނޭދޭތީއެވެ.\nލިއަމް ޓެރެސްއަށް ނުކުމެލިއެވެ. ޖެހެމުން ދިޔަ ތާޒާ ވައިރޯޅިތަކުގެ ސަބަބުން އޭނާގެ ހަށިގަނޑަށް އަރާމުވިއެވެ. ނިދި ނައިސް ގިނަ އިރުވާން ފެށުމުންނާ، އެ ހަށިގަނޑުގައި އުފެދެމުން ދިޔަ އުދާސްކަމުގެ ސަބަބުން، ލިއަމް ގަސްތުކުރީ ސައިކަލުގައި ދުއްވާލަން ދިޔުމަށެވެ.\nސައިކަލަށް އަރާ ހެލްމެޓް އަޅައިލުމަށްފަހު އޭނާ ސައިކަލު ސްޓާރޓް ކޮށްލިއެވެ. ސައިކަލުގެ ދުވެލި އާދައިގެ ވަރެއްގައި ބަހައްޓައިގެން ލިއަމް ދުއްވަމުން ދިޔައިރު ފަޒާގެ ތެރޭގައި އާދަޔާ ޚިލާފު ތެތްފިނި ކަމެއް ރަސްކަން ކުރަމުން ދިޔައެވެ. ޖެކެޓެއް ލައިގެން އިން ނަމަވެސް އޭނާގެ ހަށިގަނޑަށް ވެސް ކޮންމެވެސް ވަރަކަށް ފިނިވަމުން ދިޔައެވެ.\nމަގުގެ އެއްފަރާތުގައި ހުރި ކާ އެއްޗެހި ވިއްކަމުން ދިޔަ ތަނަކަށް މަޑުކޮށްލާ އޭނަ އެތަނުގައި ހުރި ގޮނޑިތަކުން ގޮނޑިއެއްގައި އިށީނެވެ. ސައިތައްޓަކަށް އެދުމުން ލަސް ތަކެއް ނުވެ މުސްކުޅިވަރެއްގެ ފިރިހެނަކު އައިސް އޭނާއަށް ސައިތައްޓެއް ދިއްކޮށްލިއެވެ. އަދި ހިނިތުންވެލިއެވެ. ލިއަމް އޭނާއަށް ބަލައިލުމަށްފަހު ޝުކުރު އަދާކުރިއެވެ.\nކޮންމެވެސް ވަރަކަށް ނުތަނަވަސްކަން ފިލާ ހަމަޖެހިލެވުނެވެ. ބޭރުގައި އުޅެފައި ގެއަށް ދެވުނު އިރު އެގާރަ ޖަހާ ބޮޑުވެއްޖެއެވެ. ނިދަން އެނދުގައި އޮށޯތުމާއެކު ވިސްނެން ފެށުނީ ޒައިދުއާ މެދުގައެވެ. އެއާއެކު އޭނާގެ ވިސްނުމާ ގުޅުނީ މީގެ އަހަރެއްހާ ދުވަސް ކުރީގެ ހަނދާން ތަކެކެވެ.\nލިއަމް އޭނާގެ ލޯބިވެރިޔާ ޖެސިކާ އާ އެކު މަޝްހޫރު ކްލަބެއް ކައިރިއަށް ކާރު މަޑުކޮށްލިއެވެ. އެއްފަރާތުގައި ކާރު ޕާކު ކޮށްލާފައި ޖެސިކާގެ އުނަގަނޑުގައި އަތް އަޅުވާލަމުން އެތަނުގެ އެތެރެއަށް ވަންނަން ލިއަމް ހިނގައިގަތެވެ.


Kabul in ivunee ISIS-K ah Dhin hamalaaegge adu\nކާބުލްއިން އިވުނީ އައިސިސްއަށް ހަމަލާދިން އަޑު\nއެމެރިކާ ސިފައިން ކާބުލް އެއާޕޯޓް ސަރަހައްދަށް ދިން ޑްރޯން އަމަލާއިން އަރާ ދުން އަދި ވެސް ސާވުނުވޭ\nކާބުލް އެއާޕޯޓާ މާދުރުނޫން ހިސާބެއްގައި ބާރުގަދަ އެއްޗެއް ގޮވައި މުޅި ސަރަހައްދު ގުގުންވެއްޖެ އެވެ. މިއަޑުފަށްގަނޑު އިވުނު ކަމަށް ގިނަ ބަޔަކު ހީކުރީ މިދިއަ ބުރާސްފަތި ދުވަހު އައިސިސްކޭ ޖާމައަތުން ޖާނު ގޮއްވާލައި 170 މީހުން މަރާލި ތަނުން ކަމަށެވެ. މިހަމަލާގައި މަރުވި މީހުންގެ ތެރޭގައި އެމެރިކާގެ 13 ސިފައިން ހިމެނެ އެވެ.\nއެމެރިކާގެ އަސްކަރިއްޔާއިން ބުނި ގޮތުން ކާބުލް އެއާޕޯޓް ސަރަހައްދުން އާދީއްތަ ދުވަހު އިވުނު ގަދަފަދަ އަޑަކީ އެމެރިކާ ސިފައިން އައިސިސްކޭ ޖަމާއަތަށް ނިސްބަތްވާ ބަޔަކަށް ދިން ހަމަލާއެއްގެ އަޑެވެ. އެއީ އައިސިސްކޭއިން ކާބުލް އެއާބޯޓަށް ވަދެގަންނަން ދުއްވާފައި ދިއަ ކާރަކަށް ދިން ރޮކެޓް ހަމަލާއެއް ކަމަށެވެ.\nއައިސިސްކޭ ހަނގުރާމަވެރިން މަސައްކަތްކުރި ކަމަށް ވަނީ ގޮވާތަކެތިން ކާރެއް ބަރާކޮށް އެއާޕޯޓް ސަރަހައްދުގައި އެއްވެ ތިބި މީހުންގެ ތެރެއަށް ވަދެގަނެ ގޮއްވާލަން ކަމަށް އެމެރިކާގެ އަސްކަރިއްޔާއިން ބުނެ އެވެ.\n"އަހަރެމެންނަށް ޔަގީން ކާރަށް ހަމަލާދެވުނުކަން،" ޔޫއެސް ސެންޓްރަލް ކޮމާންޑްގެ ތަރުޖަމާން ކެޕްޓަން ބިލް އާބަން ވިދާޅުވި އެވެ. "ދެވަނަ ގޮވުމެއް ގޮތުގައި އިވުނީ ކާރު ގޮވިއަޑު" އޭނާ ވިދާޅުވި އެވެ.\nއެމެރިކާއިން އައިސިސްކޭ ހަނގުރާމަވެރިންނަށް ދިން ހަމަލާގައި އާންމުންގެ އެއްވެސް މީހަކަށް ގެއްލުމެއް ލިބިފައިވާ ކަމެއް އަދި ނޭނގެ އެވެ. އެމެރިކާ ސިފައިން ބުނީ މީހަކަށް ގެއްލުމެއް ލިބިގެން ރިޕޯޓްކޮށްފައި ނުވާ ކަމަށެވެ.\nއައިސިސްކޭ ޖަމާއަތުން ގޮއްވާލަން އުޅުނު ކަމަށް ބުނާ ކާރު، އެމެރިކާ ސިފައިން ގޮއްވާލާފައި\nއެމެރިކާ ސިފައިން ބުނި ގޮތުން އާންމުންގެ މީހަކަށް ގެއްލުމެއް ލިބުނުތޯ ބަލާނެ އެވެ. އަދި ތަފުސީލު ފަހުން ހާމަކުރާނެ އެވެ.\nމީޑިއާ ރިޕޯޓްތައް ބުނާ ގޮތުން ކާބުލްގައި އާންމުން ދިރިއުޅޭ ހިސާބަކަށް އެމެރިކާ ސިފައިން ދިން ރޮކެޓް ހަމަލާގައި ހަމީހަކު މަރުވެފައިވެ އެވެ. އޭގެ ތެރޭގައި ހަތަރު ކުދިން ވެސް ހިމެނެެ އެވެ. އަދި އިތުރު ބަޔަކަށް ގެއްލުން ލިބުނު ކަމަށް ވެސް ރިޕޯޓްކޮށްފައިވެ އެވެ.\nއެމެރިކާގެ ރައީސް ޖޯ ބައިޑަން ކުރިން ވިދާޅުވި ގޮތުން ދެތިން ދުވަހުގެ ތެރޭގައި ކާބުލްއަށް އިތުރު ހަމަލާއެއް ދޭނެ ކަމަށް ކޮމާންޑަރުން އޮތީ އޭނާއަށް ކުރިއާލައި އަންގާފަ އެވެ.\nއެމެރިކާ ޓެރަރިޒަމް އަފްޣާނިސްތާން + ތާލިބާން\nތާލިބާނުން ރިޔާސި ގަނޑުވަރުގައި ދިދަ ނަގައިފި


Baiveriya aa kuran nuvaa baeh suvaaluthah - One Online\nމީހަކާ ރައްޓެހިވެގެން ނުވަތަ އިނދެގެން އުޅޭއިރު ބައިވެރިޔާ ކައިރީ ކޮންމެ ވާހަކައެއް ވެސް ދެެއްކެން ވާނެއެވެ. އަދި ދައްކާ ވާހަކައިން ތިބާ ޖަޖް ނުކުރާނެ ކަމުގެ ޔަގީންކަން އޮންނަންވާނެއެވެ. ކުރެވޭ ގޯސްކަންތަކާއި ރަނގަޅު ކަންތައް ހިއްސާކުރަންވާނެއެވެ.\nބައިވެރިޔާ އާއެކު ގިނައިން ވާހަކަ ދައްކައި ގިނަ ކަންކަން ހިއްސާކުރުމުން ގުޅުން ބަދަހި ވެގެން ދެއެވެ.\nނަމަވެސް ބައެއް ކަހަަލަ ސުވާލު ތަކަކީ ބައިވެރިޔާކުރެން އެހުމުން ދެމީހުނަށްވެސް އެއިން އުނދަގޫވެދާނެ ޖަވާބުތަކެއް ލިބިދާނެ ސުވާލުތަކެކެވެ. ހާއްސަކޮށް ބައިވެރިޔާގެ ކުރީގެ ދިރިއުޅުމާ ގުޅޭ ގޮތުން ކުރެވޭ ސުވާލު ތަކުން އަމިއްލަ އަށް ހިތްބުރަ ވާގޮތް ދިމާވެދާނެއެވެ.\nއެހެންކަމުން މި އާޓިކަލުގައި މި ބަލައިލަނީ ބައިވެރިޔާއާ ކުރުން ރަނގަޅު ނޫން ބައެއް ސުވާލު ތަކަށެވެ.\nތި ހަދަނީ ތެދުތަ؟\nމި ސުވާލު ކުރުމުން ގުޅުމަށް ބުރުއަރާގޮތް ވެއެވެ. ފުރަތަމަ ކަމަކަށް މިސުވާލު ކުރުމުން އިންސެކިއުއާ ކަން ހާމަވެއެވެ. އަދި ބައިވެރިޔާއަށް އިތުބާރު ނުކުރާކަންވެސް ދޭހަވެއެވެ. މީގެ އިތުރުން މިސުވާލު ކުރުމުން ބައިވެރިޔާ ދޭ ޖަވާބަކީ އަސްލުވެސް ތެދެއްތޯ އަމިއްލައަށް މާބޮޑަށް ވިސްނެންފަށައި އެ ޖަވާބަށް އިތުބާރު ކުރެވޭތޯ އަމިއްލަ ނަފްސު ސުވާލު އުފައްދައެވެ. ފަހު ކަަމަށް ތިބާއަށް އެސުވާލު އަމާޒުވެއްޖެ ނަމަ އިހްސާސް ވާނީ ކިހިނެއްތޯ ވިސްނާލަމާތޯއެވެ.\nއެހެންކަމުން ތިބާ ވިސްނާ ނުވަތަ ތިބާއަށް ބައިވެރިޔާގެ ފަރާތުން ހިތްހަމަނުޖެހޭ ކަންތައްތައް އެއީ ކޮންމެ ކަހަލަ މައްސަލައެއް ނުވަތަ ޓޮޕިކަކަސް ހިއްސާކުރާށެވެ. އަދި ދެމީހުން ވާހަކަދައްކާށެވެ. އޭގެ ސަބަބުން ދެމީހުންގެ އިތުބާރު ބޮޑުވެ ގުޅުން ބަދަހިވެގެން ދެއެވެ. އަދި ކުދި ކުދި ކަންކަމުގައި ސްޓްރެސް ވުން ދުރުކޮށްދެއެވެ.\nއަބަދު އަހަރެންގެ މައްސަލައަކަށް ވަނީ ކީއްވެ؟\n"ބްލޭމް ގޭމް" އަކީ ބަދަހި ގުޅުމެއް ހަލާކު ކޮށްލާ އެންމެ ބޮޑު އެއް މައްސަލައެވެ. ބައިވެރިޔާ ކުރާ ގޯސްކަންތަކުގެ ވާހަކަ އަބަދު ދައްކައި، ޝަކުވާކޮށް އޭނާގެ މައްސަލަތައް ނަގައިގެން އުޅޭ ނަމަ އޭނާގެ ފަރާތުންވެސް އަންނާނީ އެހާލަތާ ގުޅުވާފައި އަންނަ ޑިފެންސިވް ޖަވާބެކެވެ.\nއެންމެ ރަނގަޅު ގޮތަކީ ބްލޭމް ކުރުމުގެ ބަދަލުގައި، އަސްލު މައްސަލައާއި އެކަމާހެދި ތިބާއަށް އިހްސާސްވި ގޮތް ބައިވެރިޔާއާ ހިއްސާކުރުމެވެ. އަދި އެކަން ހައްލު ކުރެވޭނެ ގޮތެއްވެސް ހުށަހެޅުމެވެ. ބައިވެރިޔާގެ ފަރާތުން ހިތްހަމަނުޖެހޭ ކަމެއް ފެނިއްޖެ ނަމަ ބުނުމަކީ ރަނގަޅު ކަމެކެވެ. ނަމަވެސް އަބަދު އެވާހަކަ ދެއްކުމުން އޭނާވެސް ތިބާދެކެ ފޫހިވުން މެދުވެރިވެއެވެ.\nމީގެ އިތުރުން އޭނާ ކުރާ ރަނގަޅު ކަންތައް އަދި ތިބާ އުފާކުރަން އޭނާ ކޮށްދޭ ކަންތައްތައްވެސް ފާހަގަކޮށް އެކަންކަން އޭނާއާ ހިއްސާކުރާށެވެ.\nކުރީގެ ބައިވެރިޔާއަށްވުރެ އަހަރެން ރަނގަޅުތަ؟\nއަމިއްލަ މީހާ އެހެން މީހަކާ އަޅާކިޔުންވެގެންދާނީ ހެދޭ ވަރަށް ބޮޑު ގޯހަކަށެވެ. އަބަދު ބައިވެރިޔާގެ ކުރީގެ ދިރިއުޅުމުގެ ވާހަކަ ދެއްކުމުން އޭނާއަށްވެސް އެކަން އުނދަގޫވެ ދޭނެ ޖަވާބެއްވެސް ބައެއް ފަހަރު ނޭނގިދާނެއެވެ.\nމިސުވާލު ކުރުމަކީ އަމިއްލަ ނަފުސަށް އިތުބާރު ނުކުރާކަންވެސް ދައްކުވައިދޭ ކަމެކެވެ. އަދި އަބަދު ކުރީގެ ބައިވެރިޔާގެ ވާހަކަތައް ކޮންނަ ނަމަ ތިބާއަކީ ޖެލަސް އަދި ޕޮސެސިވް މީހެއްގެ ގޮތުގައި ލޭބަލްވެގެން ދިޔުން އެކަށީގެންވެއެވެ.\nއަހަރެން ބޭނުންވާ ގޮތަށް ކަންކަން ނުކުރަނީ ކީއްވެ؟\nތިބާ ބޭނުންވާ ގޮތަށް ބައިވެރިޔާ ކަންކަން ނުކުރާތީ އެކަމާހެދި ބްލޭމް ކުރުމަކީ އޭނަ ޑީމޯޓިވޭޓް ވާނެ ކަމެކެވެ. ގުޅުމަށް ބައިވެރިޔާ ކުރާ ކަންކަން ބަލައިގަނެ އެކަން ފާހަގަ ކުރާށެވެ. އަދި ތިބާގެ ހިތުގައި ހުންނަ ކަންކަން އޭނާ އަށް ނޭނގޭނެކަންވެސް ހަނދާން ބަހައްޓައިގެން ކަމެއް ބޭނުން ކަމުގައި ވާނަމަ ނުވަތަ ބަދަލަކަށް އެދޭނަމަ އޭނައާ އެކަން ހިއްސާކޮށް ވާހަކަ ދައްކާށެވެ.\nމުހިންމީ ވާހަކަ ދެއްކުމެވެ. ޒުވާބު ކުރުމެއް ނޫނެވެ.\nލޯބިވާކަން އެނގުން އަދި އިހްސާސް ވުމަކީ މުހިއްމު ކަމެއް ނަމަަވެސް، އެ ސުވާލު ބައިވެރިޔާއާ ކުރުމަކީ ގުޅުމަށް އަސަރު ކުރާނެ ކަމެކެވެ. ބައެއް ފަހަރު ބައިވެރިޔާ ތިބާއާއެކު ހޭދަކުރާ ވަގުތު މަދުވުން ނޫނީ ދެމީހުންގެ ދެމެދުގައި އޮންނަ ގުޅުމާމެދު ތިބާއަށް ޔަގީންކަން ނެތް ނުވަތަ ހިތް ނުތަނަވަސްވާ ވަގުތު އައުން އެއީ ދިމާވާ ކަންކަމެވެ. މި ކަހަލަ ހާލަތުގައި ބައިވެރިޔާ ލޯބިވޭތޯ ސުވާލު އުފެއްދުމުގެ ބަދަލުގައި ދެމީހުންނަށް ރަނގަޅު ވަގުތާއި ހާލަތަށް ބަލާފައި އަމިއްލަ އިހްސާސްތައް އޭނާއާ ހިއްސާކުރާށެވެ. ލޯބިވޭތޯ ޔަގީން ކުރާނީ ބައިވެރިޔާގެ ދުލުން ބުނާ ބަހެއްގެ މައްޗަށް ބިނާކޮށެއް ނޫނެވެ. އެހެންކަމުން މި ސުވާލުގެ ޖަވާބަކީ އަޑުއަހައިލުމުން ލިބޭ ހިތްހަމަޖެހުމެއް ފިޔަވައި އިތުރު ޔަގީންކަމެއް ލިއްބައިދޭނެ ޖަވާބެއް ނޫނެވެ. އެކަކު އަނެކަކު ދެކެ ލޯބިވާކަން ޔަގީން ކުރާނީ، މުއާމަލާތްކުރާ ގޮތަށް ބަލައިގެންނެވެ. އެކަން ޖެހޭނީ ބައިވެރިޔާގެ އަމަލުތަކުން ފެންނާށެވެ. ލޯބިވާކަން އެއީ އިހުސާސްވާން ޖެހޭ އެއްޗެކެވެ.


Supreme Court ge fandiyaarunge adhdhadhu7ah badhalukuran Majleehun faaskoffi\nސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް ބަދަލުކުރަން މަޖިލީހުން ފާސްކޮށްފި\nސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް އިތުރު ކުރަން ކޯޓުތަކުގެ ގާނޫނަށް އިސްލާހު ގެނައުމަށް ރައްޔިތުންގެ މަޖިލީހަށް ހުށަހަޅާފައިވާ ބިލް، ރައްޔިތުންގެ މަޖިލީހުން ފާސްކޮށްފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި، އެބިލް ދިރާސާ ކުރި ޖުޑިޝަރީ ކޮމެޓީން ނިންމިގޮތަށް ފާސްކުރީ ވޯޓުގައި ބައިވެރިވި 74 މެމްބަރުންގެ އިއްތިފާގުންނެވެ.\nއެ ބިލު މަޖިލީހަށް ހުށަހެޅުއްވީ ސަރުކާރުގެ ފަރާތުން މެދު ހެންވޭރު ދާއިރާގެ މެމްބަރު އަލީ އާޒިމެވެ. އޭގައި ވަނީ ސުޕްރީމް ކޯޓުގެ ފަނޑިޔާރުންގެ އަދަދަކީ އުއްތަމަ ފަނޑިޔާރު ހިމެނޭ ގޮތުން ހަތް ފަނޑިޔާރުން ކަމަށެވެ.\nމިމަހުގެ ނުވަ ވަނަ ދުވަހު ބޭއްވި މަޖިލީހުގެ ޖަލްސާގައި، އެ ބިލު މަޖިލީހަށް ބަލައިގަނެ، ދިރާސާ ކުރުމަށް ޖުޑިޝަރީ ކޮމިޓީއަށް ފޮނުވަން ނިންމީ 72 މެމްބަރުންގެ އިއްތިފާގުންނެވެ. ބިލުގެ ފުރަތަމަ ކިޔުން އިއްވީ ޖުލައި އެއް ވަނަ ދުވަހު އެވެ.\nބިލުގައި ބުނެފައި ވަނީ ދާއިމީ ސުޕްރީމް ކޯޓު އުވުނުއިރު، ސުޕްރީމް ކޯޓުގައި ތިއްބެވީ ހަތް ފަނޑިޔާރުން ކަމަށެވެ. ނަމަވެސް ކުރީގެ ރައީސް އަބްދުﷲ ޔާމީންގެ ވެރިކަމުގައި ފަނޑިޔާރުންގެ އަދަދު ފަހަކަށް ބަދަލުކޮށް، އޭރުގެ އުއްތަމަ ފަނޑިޔާރު އަހުމަދު ފާއިޒު ހުސައިން އާއި ފަނޑިޔާރު އަހުމަދު މުއުތަސިމް އަދުނާން ވަނީ ކޯޓުތަކުގެ ގާނޫނަށް ގެނައި އިސްލާހާއެކު ވަކިކުރައްވާފަ އެވެ. އެހެންކަމުން އެބިލްގެ ބޭނުމަކީ އަލުން ސުޕްރީމް ކޯޓުގެ ފަނޑިޔާރުންގެ އަދަދު ހަތް ފަނޑިޔާރުންނަށް އިތުރު ކުރުމެވެ.\nސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލަތަކެއް ޖުޑީޝަލް ސާވިސް ކޮމިޝަނަށް ހުށަހެޅި އެ މައްސަލަތައް އެކޮމިޝަނުން ބެލުމަށްފަހު، މިހާރު ވަނީ ފަނޑިޔާރު އަބްދުﷲ ދީދީ ސުޕްރީމް ކޯޓުގެ ފަނޑިޔާރު ކަމުން ވަކި ކުރަމަށް މަޖިލީހަށް ފޮނުވުމަށް ނިންމާފަ އެވެ.\nމަޖިލީހުގެ މިއަދުގެ ޖަލްސާއިން ފާސްކުރި ބިލް ގާނޫނަކަށް ބަދަލުވެ، ސުޕްރީމް ކޯޓުގެ ފަނޑިޔާރުންގެ އަދަދު ހަތަކަށް އިތުރު ކުރެވޭނީ، ރައީސުލްޖުމްހޫރިއްޔާ އެބިލް ތަސްދީގު ކުރެއްވުމުން، އެބިލަށް ގާނޫނީ ބާރު ލިބިގެންނެވެ.\nސްޕްރިމްކޯޓްގެ ސައިޒް ސްޕްރިމްކޯޓަށް އެގިންޖެކަމަށް ހީކުރަން


Vazeefaage Furusathu - Director (Hulhudhoo Avashu Office)\nވަޒީފާގެ ފުރުސަތު - ޑިރެކްޓަރ (ހުޅުދޫ އަވަށު އޮފީސް)\n24 ޖެނުއަރީ 20212months ago\nމި އިދާރާގެ ނަންބަރު (IUL)426-CB/426/2020/419 އިޢުލާނަށް ކުރިމަތިލާފައިވަނީ އެއްމެ ފަރާތަކުން ކަމަށްވާތީ މި އިޢުލާން ބާޠިލުކޮށް އަލުން އިޢުލާންކުރީމެވެ.\nފުރަތަމަ އިޢުލާނަށް ކުރިމަތިލި ފަރާތުން މި އިޢުލާނަށް އިޖާބަދޭން ބޭނުންވާނަމަ، އަލުން އެޕްލިކޭޝަން ފޯމު ހުށަހެޅޭނެއެވެ.\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ\nއައްޑޫ ސިޓީ ކައުންސިލްގެ އިދާރާއަށް ސަރުކާރުގެ ރަސްމީ އޮނިގަނޑުން ކަނޑައަޅާ މަސައްކަތްތަކާ ގުޅޭ ސިޔާސަތުތަކާއި މަޝްރޫޢުތައް އެކުލަވައި އެކަށައަޅައި ހިންގުމުގައި ކައުންސިލްގެ މަޤްސަދުތައް ހާސިލުކުރުމަށްޓަކައި ކައުންސިލްގެ ޤާނޫނާއި ޤަވާޢިދުގައި ބަޔާންކޮށްފައިވާ ކައުންސިލްގެ މަސައްކަތްތަކާއި އަދި އިންތިހާބު ކުރެވިފައިވާ ކައުންސިލްގެ ނިންމުންތަކާއި ސިޔާސަތުތަކާ އެއްގޮތަށް ހުޅުދޫ އަވަށު އޮފީސް ހިންގުން.\nހުޅުދޫ އަވަށު އޮފީހުގެ އެކިއެކި ޚިދުމަތްތައް ލިބިގަންނަ ފަރާތްތަކަށާއި ޚިދުމަތް ދޭ ފަރާތްތަކަށް ފަސޭހަ، ލުއި، އަވަސް، ޚަރަދު ކުޑަ ގޮތްތައް ހޯދައި ތައާރަފުކޮށް އެކަން އިތުރަށް ކުރިއަރުވަން މަސައްކަތް ކުރުން.\nދިވެހި ސިވިލް ސަރވިސްގެ ޤާނޫނާއި، ޤަވާޢިދާއި، ކޯޑް އޮފް ކޮންޑަކްޓް ތަންފީޒުކުރުމުގައި ހުޅުދޫ އަވަށު އޮފީހުގެ މުވައްޒަފުން އަމަލުކުރުން ކަށަވަރުކުރުމާއި އެކަންކަމުގައި މުވައްޒަފުން ޖަވާބުދާރީކުރުވުން.\nހުޅުދޫ އަވަށު އޮފީހުގެ މުވައްޒަފުންގެ ފެންވަރު ބެލުމުގެ މަސައްކަތްތައް ހިންގައި ބެލެހެއްޓުން.\nމުވައްޒަފުން މަސައްކަތް ކުރާ މިންވަރާއި ސުލޫކީ މިންގަނޑަށް ބަލައި އިސްލާހީ ފިޔަވަޅު އަޅަންޖެހޭ މުވައްޒަފުންނާމެދު ވެރިޔާގެ ލަފައާއި މަޝްވަރާގެމަތިން ފިޔަވަޅު އެޅުން.\nހުޅުދޫ އަވަށު އޮފީހުގެ ބެލުމުގެ ދަށުގައިވާ ކައުންސިލްގެ އެންމެހާ އިމާރާތްތަކާއި އުޅަނދުފަހަރާއި ވެހިކަލްފަދަ ވަސީލަތްތައް ބެލެހެއްޓުމުގެ އިންތިޒާމު ހަމަޖެއްސުން.\nހުޅުދޫ އަވަށު އޮފީހަށް ބޭނުންވާ ހަރުމުދަލާއި އެހެނިހެން ތަކެތި ގަވާއިދާ އެއްގޮތްވާ ގޮތުގެ މަތިން ހޯދައި ބެލެހެއްޓުމުގެ އިންތިޒާމު ހަމަޖެއްސުން.\nމާލިއްޔަތާބެހޭ ޤާނޫނާއި ގަވާއިދާ އެއްގޮތްވާ ގޮތުގެ މަތިން ހުޅުދޫ އަވަށު އޮފީހުގެ ފައިސާގެ މުޢާމަލާތްތައް ހިނގާނުހިނގާގޮތް ބެލުން.\nއައްޑޫސިޓީގެ ތަރައްގީގެ ޕްލޭނަށް ރިޢާޔަތްކޮށް ހުޅުދޫ އަވަށު އޮފީހުގެ އަހަރީ ޕްލޭން އެކުލަވާލައި އަހަރީ ބަޖެޓް ތައްޔާރުކޮށް ޕްލޭނާއި އެއްގޮތަށް މަސައްކަތް ރާވާ ހިންގުން.\nތަރައްޤީގެ އެކިއެކި މަޝްރޫޢުތައް ހިނގާނުހިނގާގޮތް ބެލުމުގައި ކައުންސިލަށް އެހީތެރިވެދީ، ތަރައްޤީގެ މަޝްރޫޢުތައް ތަންފީޛުކުރުމުގައި ކައުންސިލަށް ޖަވާބުދާރީވުން.\nސަރުކާރުން ޙަވާލުކުރާ ތަރައްޤީގެ މަޝްރޫޢުތައް ތަންފީޛުކުރުމުގެ ކަންތައްތައް ހިނގާނުހިނގާ ގޮތް ބެލެހެއްޓުން.\nކައުންސިލްގެ ނަމުގައި ހުޅުދޫ އަވަށުގައި ހިންގޭ އެންމެހާ އިޤްތިޞާދީ، އިޖްތިމާޢީ ކަންތައްތަކާއި މުނިސިޕަލް ކަންތައްތައް ހިނގާނުހިނގާ ގޮތް ބެލެހެއްޓުން.\nހުޅުދޫ އަވަށުގައި އަމާން އަދި ސުލްހަވެރި ވެއްޓެއް ގާއިމުކުރުމަށްޓަކައި ފުލުހުންނާ ގުޅިގެން ކުރެވެން ހުރި އެންމެހާ ކަންތައްތައް ކުރުން.\nހުޅުދޫ އަވަށުގައި ހުންނަ ދައުލަތުގެ މުއައްސަސާތަކާއި ސަރުކާރުގެ އިދާރާތަކަށް ބޭނުންވާ އެހީތެރިކަމާއި އެއްބާރުލުން ދިނުން.\nކައުންސިލްގެ އެކިއެކި މަސައްކަތާއި ގުޅިގެން އެކި ފަރާތްތަކަށް ފޮނުވަންޖެހޭ ރިޕޯޓުތައް ފޮނުވިކަން ކަށަވަރުކުރުން.\nހުޅުދޫ އަވަށު އޮފީހުގެ މެންޑޭޓުގައި ހިމެނޭ އެންމެހާ ކަންކަން ތަންފީޒުކުރުމަށް ސެކްޝަން ހެޑުންނަށް ބޭނުންވާ ލަފައާއި މަޝްވަރާ އާއި އިރުޝާދުދިނުން.\nސެކްޝަން ހެޑުންގެ ގޮތުގައި މަސައްކަތްކުރައްވާ މުވައްޒަފުންގެ މަސައްކަތް ސުޕަވައިޒްކޮށް މޮނިޓަރކޮށް ބެލެހެއްޓުން.\nކައުންސިލްގެ މެމްބަރުން ބަދަލުވާ ހާލަތްތަކުގަޔާއި ކައުންސިލްގެ ނަން ބަދަލުވާ ހާލަތްތަކުގައި ކުރީގެ ކައުންސިލުން ކޮށްފައިވާ ކަންކަމަށް ޒިންމާ އުފުލުން.\nހުޅުދޫ އަވަށު އޮފީހުގެ އެންމެ އިސް އިދާރީ މުވައްޒަފުގެ ހައިސިއްޔަތުން އަވަށުގެ އެންމެހާ ކަންކަމާ ގުޅޭ ގޮތުން ދިރާސާކޮށް ކައުންސިލަށް އަރުވަންޖެހޭ ލަފާ އެރުވުން.\nހުޅުދޫ އަވަށު އޮފީހުގެ އެންމެ އިސް އިދާރީ މުވައްޒަފުގެ ހައިސިއްޔަތުން އަދާކުރަންޖެހޭ އެންމެހާ މަސްއޫލިއްޔަތުތައް އަދާކުރުން.\nއެޑްމިނިސްޓްރޭޝަން ނުވަތަ މެނޭޖްމަންޓް ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން ނުވަތަ މެނޭޖްމަންޓް ދާއިރާއެއްގައި މަދުވެގެން4އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nއެޑްމިނިސްޓްރޭޝަން ނުވަތަ މެނޭޖްމަންޓް ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން ނުވަތަ މެނޭޖްމަންޓް ދާއިރާއެއްގައި މަދުވެގެން2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅައި ތައްގަނޑު ޖަހާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓްތަކުގެ ކޮޕީއާއި ޓްރާންސްކްރިޕްޓުގެ ކޮޕީ؛ ނުވަތަ: ސެޓްފިކެޓް ނެތް ހާލަތްތަކުގައި، ކޯސް ފުރިހަމަ ކުރިކަމުގެ ލިޔުމުގެ ކޮޕީއާއި، މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ އެމް.ކިއު.އޭ އެސެސްމެންޓް ރިޕޯރޓްގެ ކޮޕީ އަދި ޓްރާންސްކްރިޕްޓްގެ ކޮޕީ\n(ށ) މަތީ ތައުލީމުދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ.\n(ހ) ސިވިލް ސަރވިސްގެ ވަޒީފާއެއްގައި، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާ ނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި (އަހަރާއި މަހާއި ދުވަސް އެނގޭގޮތަށް)، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާ ނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި (އަހަރާއ މަހާއި ދުވަސް އެނގޭގޮތަށް)، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށްފައިވާ އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ނ) ޤައުމީ ނުވަތަ ބައިނަލްއަޤުވާމީ ޖަމްއިއްޔާ/ޖަމާއަތެއްގައި މަސައްކަތް ކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާ އަދާކުރި މުއްދަތާއި (އަހަރާއ މަހާއި ދުވަސް އެނގޭގޮތަށް)، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީނަމަވެސް) ވަކިވަކިން ބަޔާންކޮށް އެ ތަނަކުން ދޫކޮށްފައިވާ ލިޔުން (މި ލިޔުމުގައި އަދާކޮށްފައިވާ މަޤާމަކީ މުސާރަދެވޭ މަޤާމެއްކަން ނުވަތަ ނޫންކަން ބަޔާންކޮށްފައި އޮންނަންވާނެއެވެ. ނުވަތަ ބަދަލުގައި އެކަން ބަޔާންކޮށް އެ ތަނަކުން ދޫކޮށްފައިވާ ރަސްމީ ލިޔުމެއް ހުށަހަޅަންވާނެވެ.)\n(ރ) އުވާލާފައިވާ ދަޢުލަތުގެ އިދާރާއެއްގައި، ނުވަތަ އަމިއްލަ ކުންފުންޏެއް ނުވަތަ އަމިލްއަ އިދާރާއެއްގައި، ނުވަތަ ޤައުމީ ނުވަތަ ބައިނަލްއަޤްވާމީ ޖަމިއްޔާ/ޖަމާއަތެއްގައި މަސައްކަތްކޮށްފައިވާ ނަމަ، އަދާކޮށްފައިވާ ވަޒީފާއި އަދި ވަޒީފާގެ މުއްދަތާއި (އަހަރާއި މަހާއި ދުވަސް އެނގޭގޮތަށް)، ވަޒީފާގެ މަސްއޫލިއްޔަތުތައް (އެއް އިދާރާއެއްގެ ތަފާތު މަޤާމުތަކުގައި ވަޒީފާ އަދާކޮށްފައިވީ ނަމަވެސް) ވަކިވަކިން ބަޔާންކޮށް އެ އޮފީހަކުން ދޫކޮށްފައިވާ ލިޔުން ލިބެންނެތް ނަމަ، ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމު.\nތަޢުލީމު (ކަނޑައެޅިފައިވާ އިންސައްތަ: 25%)\nމަސައްކަރުގެ ތަޖުރިބާ (ކަނޑައެޅިފައިވާ އިންސައްތަ: 25%)\nނޯޓް: މަޤާމަށް އައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ޖުމްލަ %25 (ފަންސަވީސް އިންސައްތަ) އަށް ވުރެ މަތިވާންޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ޖަނަވަރީ 31 ވާ އާދިއްތަ ދުވަހުގެ 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު، އިމްތިޙާން އަދި ޕްރެޒެންޓޭޝަން އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިމްތިހާނު، ޕްރެޒެންޓޭޝަން އަދި އިންޓަވިއު އޮންނާނީ 2021 ފެބުރުވަރީ 07 އާއި 2021 ފެބުރުވަރީ 13 އާ ދެމެދުގައެވެ. އިމްތިހާނު، ޕްރެޒެންޓޭޝަން އަދި އިންޓަރވިއު ބޭއްވޭނެ ތަނާއި ގަޑި ފަހުން އެންގޭނެއެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން ޕޮއިންޓު ލިބޭ ފަރާތްތައް ޝޯޓްލިސްޓް ކުރެވޭނެއެވެ.\nއިންޓަރވިއު ބާއްވާތާ ރަސްމީ ބަންދު ނޫން3ދުވަހުގެ ތެރޭގައި "ވަޒިފާއަށް ކުރިމަތިލީ ފަރާތްތަކަށް ޕޮއިންޓް ލިބުނުގޮތުގެ ޝީޓް (A2 ފޯމް)" އާންމުކޮށް ފެންނާނެހެން މި އިދާރާގެ ނޯޓިސް ބޯޑް އަދި މިއިދާރާގެ ވެބްސައިޓްގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމް އާންމު ކުރާދުވަހުން ފެށިގެން ރަސްމީ ބަންދު ނޫން3ދުވަހުގެ ތެރޭގައި އެ ޝަކުވާއެއް ލިޔުމުން މި އިދާރާއަށް ހުށަހަޅަންވާނެއެވެ.\n11 ޖުމާދަލްއާޚިރު 1442\nޕަބްލިޝް ކުރި ތާރީޚް: 24-01-2021


SunOnline: #BREAKING: Raees Yaameen minivan kurumah supreme court in hukum kohfi\nމުއާވިޔަތު އަންވަރު 30 Nov 2021, 12:21\nސުޕްރީމް ކޯޓުގައި އޮތް އަޑުއެހުމަށް ރައީސް ޔާމީން ވަޑައިގަތުމަށް ގެކޮޅުން ނިކުންނަވަނީ --- ސަން ފޮޓޯ: އަހްމަދު އައިމަން އަލީ\nމަނީ ލޯންޑަރިންގެ ކުށް ސާބިތުވެ، ފަސް އަހަރަ ދުވަހުގެ ޖަލު ހުކުމެއް އިއްވައިފައިވާ ކުރީގެ ރައީސް އަބްދުﷲ ޔާމީން މިނިވަން ކުރުމަށް ސުޕްރީމް ކޯޓުން ހުކުމްކޮށްފިއެވެ.\nރައީސް ޔާމީނަށް ކޮށްފައިވާ ހުކުމް ބާތިލްކޮށް އެމަނިކުފާނު މިނިވަންކުރަން ސުޕްރީމް ކޯޓުން ނިންމައިފައިވަނީ ތިން ފަނޑިޔާރުންގެ އިއްތިފާގުންނެވެ.\nމައްސަލަ ބައްލަވާ ބެންޗުގެ ރިޔާސަތުގައި އިންނަވަނީ ފަނޑިޔާރު މަހާޒް އަލީ ޒާހިރުއެވެ. އޭނާގެ ރައުޔަށް އަނެއް ދެ ފަނޑިޔާރުން ވަނީ ތާއިދު ކުރައްވާފައެވެ. އެއީ ފަނޑިޔާރު ޑރ. މުހައްމަދު އިބްރާހިމާއި ފަނޑިޔާރު ޑރ. އަޒްމިރަލްދާ ޒާހިރުއެވެ.\nއެއް މިލިއަން ޑޮލަރުގެ ހަގީގަތް ހޯދުން:\nރައީސް ޔާމީނަށް އިއްވާފައިވާ ފަސް އަހަރު ދުވަހުގެ ޖަލު ހުކުމް ބާތިލް ކުރި ނަމަވެސް އެމަނިކުފާނުގެ އެކައުންޓަށް ޖަމާވި އެއް މިލިއަން ޑޮލަރުގެ ހަގީގަތް ހޯދުމަށް ފެންނަ ކަމަށް ހުކުމުގައި ވަނީ ބުނެފައެވެ.\n"ޔާމީންގެ އެކައުންޓަށް ޖަމާވި އެއް މިލިއަން ޑޮލަރަކީ ކޮން ގޮތަކުން ޖަމާވެފައިވާ ފައިސާއެއްކަމެއް ކަށަވަރެއް ނޫން. އެ ފައިސާ ޖަމާވެފައިވަނީ އެސްއޯއެފް ކިޔާ ކުންފުންޏަކުން," މަހާޒް ވިދާޅުވިއެވެ.\nއެހެން ނަމަވެސް އެ ފައިސާއާ ގުޅޭ ތަހުގީގު އެންމެ އެދެވޭ ގޮތަކަށް ކޮށްފައި ނުވާ ކަމަށް މަހާޒްގެ ރައުޔުގައި ވަނީ ވިދާޅުވެފައެވެ. އަދި ރައީސް ޔާމީންގެ އެކައުންޓަށް ފައިސާ ޖަމާކުރުމަށް ހަރަކާތްތެރިވި ދެ މީހުންގެ ހެކިބަސް ދައުލަތުން ނަގާފައި ނުވާކަން ވެސް ވަނީ ފާހަގަކޮށްފައެވެ.\nއެކުންފުނިން ޖަމާކުރި ފައިސާ އިންވެސްޓްކޮށްގެން އޭގެ މަންފާ ހޯދިކަން ފާހަގަކޮށް މަހާޒުގެ ރައުޔުގައި ވިދާޅުވީ, އެއީ އަކަން ކުރަން ޖެހޭ ގޮތް ނޫން ކަމަށެވެ.\n"މި ފައިސާއަށް އިންވެސްޓްކުރިއިރު މި ފައިސާގެ ހަގީގަތާ މެދު ވަނީ ސުވާލު އުފެދިފައި," މަހާޒް ވިދާޅުވިއެވެ.\nދައުލަތުގެ އިދާރާތަކުން އެ މައްސަލަ ތަހުގީގު ކުރަމުންދަނިކޮށް އެ ފައިސާ އިންވެސްޓްކުރުމަކީ ތަހުގީގީ އިދާރާތަކަށް ފަރުވާލެއް ނުބަހައްޓައި ރައިސުލްޖުމްހޫރިއްޔާގެ މަސްއޫލިއްޔަތައް ބެލުމެއް ނެތި ގާނޫނުގެ ވެރިކަން ކުރިއަށް ނެރުމުގެ ބަދަލުގައި ތިމާގެ އަމިއްލަ މަންފާ އިސްކުރުމަށް ކުރެވުނު އަމަލެއް ކަމަށް މަހާޒު ވިދާޅުވިއެވެ.\n"ކަން މިހެން ހުރުމުން މި މައްސަލައިގައި އަބްދުالله ޔާމީންގެ އެކައުންޓަށް ޖަމާވެފައިވާ އެއް މިލިއަން އެމެރިކާ ޑޮލަރުގެ ހަގީގަތް ބެލުމުގެ ފުރުސަތު އަދިވެސް އޮތްކަމުގައި ދެކެން. އަދި މި ބެލުންތަކުން އެ ފައިސާއަކީ ދައުލަތަށް ލިބެންޖެހޭ ފައިސާއެއް ނަމަ އެ ފައިސާއާއި އެ ފައިސާ އިންްވެސްޓްކުރުމުގެ ސަބަބުން ފައިދާއެއް ލިބިފައިވާ ނަމަ އެ ފައިދާއެއް ހިމެނޭހެން ހޯދުމުގެ ހައްގު ދައުލަތަށް ލިބިފައިވާ ކަމަށް އަހަރެން ދެކެން," މަހާޒް ވިދާޅިވިއެވެ.\nއެހެން ކަމުން މަނީ ލޯންޑަރިންގެ ކުށް ސާބިތުކުރުމަށް ރައީސް ޔާމީންގެ މައްޗަށް ހެކި ވަޒަންކޮށްފައިވަނީ ގާނޫނާ ހިލާފަށްކަމަށް ކަނޑައަޅައި، ކްރިމިނަލް ކޯޓުންނާއި ހައި ކޯޓުން ކުރި ހުކުމް ވަނީ ބާތިލްކޮށްފައެވެ.\nޔާމީން އެންގެވިގޮތަށް ފާރުތަކުގައި "އިންޑިއާ އައުޓް" ލިޔަނީ\nރައީސް ޔާމިން ހައްޔަރުކުރަން ޖެހޭ: ހަސަން ލަތީފް


REPORT: Tsunami ge hiydhathi thajuribaa: Bafaibe dhuniye dhookuree loa kurimathee! - vNews.mv\nފާތިމަތު އިބްރާހިމް ވީނިއުސްއާ އޭނާގެ ތަޖުރިބާ ހިއްސާކުރަނީ\nސުނާމީގެ ހިތްދަތި ތަޖުރިބާ: ބަފައިބެ ދުނިޔެ ދޫކުރީ ފާތިމަތުގެ ލޯ ކުރިމަތީ!\nޒިދާން މުޙައްމަދު 26 December 2021, 07:04\n2004 ވަނަ އަހަރު ދިވެހިރާއްޖެއަށް ކުރިމަތިވި ސުނާމީ ކާރިސާއަށް މިއަދު 17 އަހަރު ފުރުނު އިރު، އެ ދުވަހުގެ ހަނދާންތައް އިއްޔެ ވީ ކަމެއްހެން ދިވެހިންގެ އެތައް ބައެއްގެ ހަނދާނުގައި އަދިވެސް އެބަހުށްޓެވެ. ސުނާމީގައި އެންމެ ބޮޑުވަރުވި އެއް ރަށް ކަމަށްވާ، ރ. ކަނދޮޅުދޫގެ ރައްޔިތުންގެ ގާތަށް ވީޓީވީގެ ނޫސްވެރިން ދިއުމުން އެ ވާހަކަތައް ކިޔައިދޭން ގިނަ ބަޔަކު ފަސް ޖެހުނެވެ.\nއެ ހަނދާންތައް އައުކުރަން ބޭނުން ނުވާތީއެވެ. އެ ހިތާމައިގެ ހަނދާން އައުކުރުމުން މާ ބޮޑަށް އަސަރުކޮށް ރޮވޭ ގޮތްވާތީއެވެ. އެހެން ނަމަވެސް މިހާރު ރ. ދުވާފަރުގައި ތިބި ކަނދޮޅުދޫގެ ރައްޔިތުންގެ ތެރެއިން އުމުރުން ދޮށީ ކަނބަލެއް ކަމަށްވާ ފާތިމަތު އިބްރާހިމް ވަނީ އެ ވާހަކަތައް ހިއްސާކޮށްފައެވެ. އަސަރާ އެކުގައެވެ. ރޮވިފައި އިނދެގެންނެވެ.\nފާތިމަތު އެ ދުވަހުގެ ހަނދާނީ ޞަފްޙާތައް ނިއުޅަމުން ދިޔައީ ވަރަށް އަސަރާއެކުއެވެ. ވާހަކަ ފެށީ ހެނދުނު 09:00 ހާއިރުންނެވެ. ސުނާމީގެ ޚަބަރު އޭނާއަށް ދިނީ އެހާއިރު ގެއަށް އައި ކުއްޖެކެވެ. ކަނޑުގެ ލޮނުގަނޑު އުސްވެގެން އަންނަ ކަމަށް އެ ކުއްޖާ ބުނުމުން އޭނާއަށް ލިބުނީ ބޮޑު ޝޮކެކެވެ.\nވެރިވި ހައިރާންކަމާއެކު ބޭއިޚްތިޔާރުގައި އޭނާއަށް އަހާލެވުނީ ކަނޑު އުފުލެނީ ކީއްވެތޯއެވެ. މާ ގިނަ ވާހަކަ ނުދައްކާ ޚަބަރާއެކު އައި ކުއްޖާ އެދުނީ ބޭރަށް ނުކުމެ ބަލާލުމަށެވެ.\nދެން އަޅުގަނޑު މި ނުކުތީ ބަލާލަން، ނުކުތް އިރު ކަމަކުދާކަށް ނެތް، ކަނޑު އޮތީ އުފުއްލާލާފަ ވަރަށް މައްޗަށް، އަޅުގަނޑު ދެން ދިއައީ އުތުރު ފަރާތުގެ ވާޓަރާ ދިމާއަށް، އަޅުގަނޑު މި ހުރީ އުތުރު ފަޅީގަ، އެހެހް ހުއްޓާ އަޅުގަނޑަށް ފެންނަނީ 15 ވަރަކަށް ފޫޓަށް ފެންގަނޑު ހިއްލިފަ ރަށަށް ބިންދާލިތަން، އަޅުގަނޑުގެ ގެއަށް އެ ވަގުތު ފެންގަނޑު ވަތް\nފާތިމަތު އިބްރާހިމް/ ރ. ކަނދޮޅުދޫ\nފާތިމަތު ބުނިގޮތުގައި އެ ވަގުތު އަޖާއިބުވެ އޭނާ ބަސްހުއްޓުނު ކަމަށެވެ. އެފަދަ ކަމެއް ދުވަހަކުވެސް ނުފެންނަ ކަމަށް އޭނާ ބުންޏެވެ. އެވަގުތަކި އެއްފަހަރާ، ތަފާތު އެތައް އިހުސާސްތަކެއް ކުރުވި ވަގުތެއްކަމަށް ފާތިމަތު ބުންޏެވެ.\nދެން ފާތިމަތު އަވަސްވެގަތީ އޭނާގެ ގެއަށް ވަދެ ގޭތެރޭގެ ހާލަތު ބެލުމަށެވެ. ފާތިމަތު ކިޔައިދިން ގޮތުގައި ގޭތެރެއަށް ވަނުމުން ފެނުނީ އުންމީދުކުރިފަދަ މަންޒަރެއް ނޫނެވެ. ގޭތެރެ އޮތީ މުޅިން ދޮވެލާފައެވެ. ހުރި އެއްޗެއް ވިއްޔާ ރާޅާއެކު ގެންގޮސްފިއެވެ. އޭރު ގޭތެރޭގައި ގާތްގަނޑަކަށް ފަސް ފޫޓާ ހަމައަށް ފެންގަނޑު ހުރިކަމަށް ފާތިމަތު ބުނެއެވެ.\nއޭރު ގޭގައި ނިދާފައި ތިބި އޭނާގެ ބަފައިބެ އާއި ދެ ދަރިން ވެސް ތިބީ ހޭލައެވެ. އެ ބިރުވެރިކަމުގެ ތެރެއިން ސިހުމުގައި ހުރި އޭނާގެ ބަފައިބެއަށް އެ ހިނދު އެހުނީ ދުނިޔޭ ގިޔާމަތްވީތޯއެވެ؟ ޖަވާބު ދިނީ ކުދިވެރިންނެވެ. އެ ކުދިން ކާފައަށް ބުނީ ރާޅު އަންނަނީ ކަމަށެވެ.\nއިރޮކޮޅެއް ފަހުން ގޭތެރޭގައި ތިބި އެންމެން ބޭރަށް ނުކުތެވެ. އޭރު ފުރަތަމަ ރާޅުގެ ފެންގަނޑު ހިނދިއްޖެ ކަމަށް ފާތިމަތު ބުންޏެވެ. އެ ވަގުތު އާއިލާގެ އެންމެންހެން އެގެއަށް ޖަމާވިއެވެ. އެރަށަށް ދެ ވަނަ ރާޅެއް ބިންދާލީ، އެރި ފުރަތަމަ ރާޅުގެ ސަބަބުން ވީ ގެއްލުންތައް ފޫބައްދަން، އަދި ދެން ދިރިއުޅުން ކުރިއަށް ގެންދަން ހަދާނެ ގޮތަކާމެދު އާއިލީ މަޝްވަރާއެއް ކުރަމުން ދަނިކޮށެވެ. ނުވެސް އެނގި ތިއްބާ ބާރުބާރަށް ފަހަތުން އައި ފެންގަނޑުން އެކިމީހުން އެކި ދިމާލަށް ވިއްސާލިއެވެ.\n"ދެވަނަ ފަހަރަށް ބިންދާލި ރާޅާއެކު އެއައީ އާދައިގެ އޮއިވަރެއް ނޫން. އެ އޮއެވަރާއެކު ފެންގަނޑުގެ ތެރެއިން ސަލާމަތްވާން މަސައްކަތް ކުރަނިކޮށް އަތުގަ ހިފާ އެއްބަނޑު މީހެއްގެ ދަރިއެއް. އެސޮރު ކުރިކަމަކީ އަޅުގަނޑު ގެންގޮސް ދިއްގާ ގަހެއްގެ މަތީގައި ބައިންދާފަ އެދުނީ އެތާ މަޑުކުރަން"\nފާތިމަތު އިބްރާހިމް / ރ. ކަނދޮޅުދޫ\nނޭވާ ހިފަހައްޓާލަން ޖެހުނު އެވަގުތުކޮޅަށްފަހު ގަދަ އޮއިވަރު މައިތިރިވުމުން، ގެއާ ދިމާއަށް ދިއުމަށް ފާތިމަތު އަވަސްވެގަތެވެ. ގެއަށް ދިއައިއިރު ފެނުނީ ކުދިވެރިން ފުރާޅު މައްޗަށް އަރުވާފައި ތިބި މަންޒަރެވެ. އޭނާ ބުނި ގޮތުގައި ރަށުގެ ޒުވާނުން ނުކުމެ ކުދަކުދިންނާއި ބަލިމީހުން އަދި ދުވަސްވީމީހުން ސަލާމަތްކުރުމަށް ވަރަށް މަސައްކަތް ކުރިއެވެ.\nފާތިމަތު ކިޔައިދިން ގޮތުގައި ގެއަށް ދިޔައިރު ކުދިވެރިން ފެނުނު ނަމަވެސް އޭނާގެ ބަފައިބެ ފެންނާކަށް ނެތެވެ. ބަފައިބެ ހޯދަން ކުރި މަސައްކަތުން އެތައް ވަގުތެއްފަހުން އޭނާ ފެނުނީ ލަކުޑިތަކަކާއި ޓިނުތަކެއްގެ ދަށުވެފައި އޮއްވައެވެ. އެހެންނަމަވެސް އެކަނި ބަފައިބެ ސަލާމަތް ނުކުރެވޭނެކަން އެނގުމުން އެހީއަށް އެދި ހަޅޭއްލައިވަގަނެވުނެވެ. އިސާހިތަކު ރަށުގެ ޒުވާނުންތަކެއް އައިސް، ފާތިމަތުގެ މަސައްކަތުގައި އެހީތެރިވެ ބަފައިބެ އެތަނުން ނެގިއެވެ.\nބަފައިބެ ފެނުމުން އެލިބުނު ހިތްހަމަޖެހުމައި ދިއްލާލި އުންމީދުގެ ހުޅުކޮޅު މަދު ވަގުތު ކޮޅެއްގެ ތެރޭގައި ނިއްވާލައިފިއެވެ. ލޯބިވާ ފިރިމީހާގެ ބައްޕަ މި ފަނާކުރުވަނިވި ދުނިޔެއަށް އެންމެ ފަހުގެ ނޭވާ ދޫކޮށްލީ އެވެ. ބަފައިބެގެ މައިބަދަ ވަނީ ޓިނުގަނޑުން ކަފާލާފައެވެ. މުޅި މީހާގެ ހަށިގަނޑުގައި އެކިވަރުގެ ޒަހަމްތަކެވެ. އެދުވަހު އޭނޭއަށް ފެނުނު އެންމެ ހިތްދަތި މަންޒަރަކީ މިއީއެވެ.\nއޭނާ ކިޔައިދިން ގޮތުގައި ގަބުރުސްތާނާއި މިސްކިތް ފިޔަވައި ފެން ނުވަންނަ ތަނެއް ނެތެވެ. އެހެންވެ މަރުވެފައި އޮތް އޭނާގެ ބަފައިބެގެ ޖަނާޒާގެ ކަންތައް ކުރިއަށް ގެންދިއުމަށް އަވަސްވެގަތެވެ. އޭރު ޢޭނާގެ ފިރިމީހާ ވަނީ މަހަށް ގޮސްފައެވެ. ނަސީބު ދިމާކުރި ގޮތުން އޭނާ އަށް ބައްޕަގެ މަރު ނުފެނުނެވެ. ކުޑަމިނުން އެ ޖަނާޒާގައިވެސް ބައިވެރި ނުވެވުނެވެ.\nރާއްޖޭގެ ގިނަ ރަށްތަކަށް އެރި ސުނާމީގެ ސަބަބުން ޖުމްލަ 84 މީހުން ވަނީ މަރުވެފައެވެ. 24 މީހުން ވަނީ ވީނުވީއެއް ނޭނގި ގެއްލިފައިވެއެވެ. އަދި 15،000 ދިވެހި ރައްޔިތުންގެ ގެދޮރު ގެއްލުނެވެ. ރާއްޖޭގެ އަބާދީގެ 62 އިންސައްތަ މީހުންނަން މި ހިތްދަތި ކާރިސާގައި އެކި ކަހަލަ ގެއްލުންތަކާއި ކުރިމަތިވިއެވެ..\nދުވާފަރު ރިޕޯޓް ސުނާމީ


ޝިފްޒާން އަހްމަދު November 08, 2019 16:23:34\nމޮންގޯލުންނަކީ އޭޝިޔާގެ މޮންގޯލިއާގެ ބިންތަކަށް ނިސްބަތްވާ ޤަބީލާތަކެއްގެ އަހުލުވެރިންނެވެ. މިބައިމީހުން ގެންގިސް ޚާންގެ ޤިޔާދަތުގައި އެއް އުންމަތެއްގެ ގޮތުގައި އެއްތަންވެ ދުނިޔޭގެ އެކިކަންކޮޅުތައް ހިފައި، އެމީހުންގެ އިންބަރާތޯރިޔާ (އެންޕަޔަރ)އެއް ބިނާކުރަން ފެށިއެވެ. މިމީހުންގެ ލަޝްކަރުތައް ޢައްބާސީ ޚިލާފަތުގެ ވެރިރަށް ކަމުގައިވާ ބަޣުދާދަށް ވެރިވީ 1220މ ގައެވެ. އެއަހަރު އިސްލާމީ ޚިލާފަތުގެ ވެރިރަށް ފުނޑާލައި، ބަލިކަށިވެ ވީރާނާވާން ފަށާފައިވާ ޢައްބާސީ ޚިލާފަތަށް މިބައިމީހުން ނިމުމެއް ގެނައެވެ.\nއެލަޝްކަރުތަކުގެ ކޮމާންޑަރު މޮންގޯލުގެ ލަޝްކަރުތަކައިގެން އަމާޒުހިފީ މިޞްރަށެވެ. ބަޣުދާދު ވެއްޓުމަށްފަހު އެއިރު އިސްލާމީ އުންމަތުގެ އެންމެ ވަރުގަދަ ވެރިކަމެއް އޮތީ މިޞްރުގައެވެ. އެއީ މަމްލޫކީ ރަސްކަމެވެ. މަމްލޫކީންނަކީ މިޞްރުގެ ޢަސްކަރީ ޚިދުމަތަށް ގެނެވުނު ތުރުކީ ދަރިފަސްކޮޅަށް ނިސްބަތްވާ އަޅުންތަކެކެވެ. އެމީހުން މިނިވަންވެ، އަޔޫބީ ދައުލަތް ނިމުމާއެކު، މިޞްރުގެ ތަޚުތަށް އެމީހުން ވެރިވިއެވެ. އެހިސާބުން ފެށިގެން މިޞްރުގެ ތާރީޚުގައި މަމްލޫކީ ވެރިކަމުގެ ބާބުފެށުނީއެވެ.\nމޮންގޯލުން ޢިރާޤަށް ވެރިވެ، ބަޣުދާދު ބިމާ ހަމަކޮށް، އެޝަހަރުގައި ހުރި ބޮޑެތި ކުތުބުޚާނާތައް ބިމާހަމަކުރުމަށްފަހު މިސްރާބު ޖެހީ މިޞްރާ ދިމާލަށެވެ. އެއިރު މިޞްރުގެ ތަޚުތުގައި އިންނެވި މަމްލޫކީ ރަސްކަލަކީ ސައިފުއްދީން ޤުޠުޒެވެ. މަޣޫލުންނާ ދެކޮޅަށް ޤުޠުޒު ނެރުއްވި ލަޝްކަރުގެ ކޮމާންޑަރަކަށް ހަމަޖެއްސެވީ ބޭބްރޭސްއެވެ. ޢައިން ޖާލޫތުގައި ޡާހިރު ބޭބްރޭސްގެ ޤިޔާދަތުގައި އިސްލާމީ މިޞްރުގެ ލަޝްކަރުތައް މޮންގޯލުން ބަލިކުރިއެވެ. އެއަށްފަހު ޝާމްކަރައިގެ ރަށްތަކުގެ ތެރެއިން މޮންގޯލުންގެ އަތްދަށުވެ އިސްތިޢުމާރުވެފައިވާ ރަށްތައް މިނިވަންކުރެއްވުމަށް ސައިފުއްދީނާއެކު ބޭބުރޭސް ވަޑައިގެންނެވިއެވެ.\nއެހަނގުރާމައަށްފަހު ސައިފުއްދީން ޤުޠުޒު ޤަތުލުކުރެވުނެވެ. އޭނާއަށް ފަހު މަމްލޫކީ ވެރިކަމާ ހަވާލުވެވަޑައިގަތީ ބޭބްރޭސެވެ. އެހިސާބުން އޭނާގެ ލަޤަބަކަށް އަލްމަލިކް ޡާހިރު ރުކުނުއްދީނ ބޭބްރޭސް ހަމަޖެހުނެވެ.\nއިސްލާމީ ފިކުރު ތާރީޚު އިސްލާމްދީން އިސްލާމީ ތާރީޚު މަމްލޫކީ ރަސްކަން


Firimeehaa Liam'aa ekkoh hingaafai dhanikoh Miley Cyrus gayah...\nފިރިމީހާ، ލިއަމްއާ އެކު ހިނގާފައި ދަނިކޮށް މައިލީ ސައިރަސް ގަޔަށް އަތްލާ ފުރައްސާރަކޮށްފި\nމިކަން ހިނގީ ހަފްތާ ބަންދުގައި، ސްޕެއިންގެ ސިޓީއެއް ކަމަށްވާ ބާސެލޯނާގައި\nވީޑިއޯ ސޯޝަލް މީޑިއާގައި ދަނީ ދައުރުވަމުން\nމައިލީ ބުނީ، ހުއްދައާ ނުލާ ގައިގާ އަތް ނުލެވޭނެ ކަމަށް\nކ. މާލެ |5ޖޫން 2019 | ބުދަ 10:55 | 17,745\nމައިލީ ސައިރަސް އާއި ލިއަމް ހެމްސްވޯތު ބާސެލޯނާގައި - ެމެގާ\nއެމެރިކާގެ މަޝްހޫރު ލަވަކިޔުންތެރިޔާ، މައިލީ ސައިރަސް، އޭނާގެ ފިރިމީހާއާ އެކު ހިނގާފައި ދަނިކޮށް ގަޔަށް އަތްލާ ފުރައްސާރަ ކޮށްފިއެވެ.\nމި ހާދިސާ ހިނގާފައި ވަނީ ނިމިގެންދިޔަ ހަފްތާ ބަންދުގައި، ސްޕެއިންގެ ސިޓީއެއް ކަމަށްވާ ބާސެލޯނާގައެވެ.\nބާސެލޯނާގައި އެ މީހުން ތިބި ހޮޓެލުން ނިކުމެގެން މައިލީ އާއި ފިރިމީހާ، ފިލްމީ ތަރި ލިއަމް ހެމްސްވޯތު ހިނގާފައި ދަނިކޮށް މީހަކު ވަނީ ފަހަތުން ގޮސް މައިލީގެ ގަޔަށް އަތްލާ ފުރައްސާރަ ކޮށްފައެވެ. އަދި މައިލީއާ ގަދަކަމުން ގައިގޯޅިވާން އޭނާ މަސައްކަތް ކުރިއެވެ.\nއެ ވަގުތު އެތަނުގައި އެ މީހުންގެ ގިނަ ފޭނުންތަކެއް އެއްވެފައި ތިބި އިރު، މި ހާދިސާގެ ވީޑިއޯ ސޯޝަލް މީޑިއާގައި ދަނީ ދައުރުވަމުންނެވެ.\nވީޑިއޯ އިން ފެންނަ ގޮތުން، ފޭނުންގެ ތެރެއިން މީހަކު އައިސް މައިލީގެ އިސްތަށިގަނޑަށް ދަމާ، ގައިގޯޅިވާން މަސައްކަތް ކުރެއެވެ. އަދި އެ މީހާއަށް ފުރަގަސް ދިނުމަށް މައިލީ މަސައްކަތް ކޮށްފައިވާއިރު، އޭނާގެ ސެކިއުރިޓީން އައިސް ވަގުތުން ދެ މީހުންގެ މެދަށް ވަދެއެވެ.\nމި ހާދިސާ ހިނގި އިރު ލިއަމް ހުރީ މައިލީގެ ކުރި މަތީގައެވެ. އަދި ކަމެއް ވެގެން އުޅޭކަން އޭނާއަށް ރޭކާ ލުމުން، ލިއަމް ވެސް ފަހަތަށް އެނބުރުނެވެ. އަދި މައިލީ އޭނާގެ ކައިރި އަށް ގެންގޮސް ރައްކާތެރިކަން ދެއެވެ.\nފޭނުންނާ ގާތް ގުޅުމެއް ބާއްވާ މައިލީ ހުރީ މި ހާދިސާގެ ސަބަބުން ވަރަށް އުނދަގޫވެފައި ކަމަށް ރިޕޯޓްތައް ބުނެއެވެ.\nނިމިގެންދިޔަ ހަފްތާ ބަންދުގައި ހިނގި މި ހާދިސާ އަށް މައިލީ އެއްޗެއް ބުނެފައި ވަނީ އަންގާރަ ދުވަހެވެ. އަދި އެކަމާ ގުޅިގެން އޭނާއަށް ފާޑުކިޔާ މީހުންނަށް ވެސް މައިލީ ރައްދު ދިނެވެ.\nކޮންމެ އެއްޗެއް ލައިގެން، ކޮންމެ މީހަކާ އެއްކޮށް ހުރި ނަމަވެސް، ހުއްދައާ ނުލާ ގައިގާ އަތް ނުލެވޭނެ ކަމަށް މައިލީ ބުންޏެވެ.\n"އަހަރެންގެ މިނިވަންކަމާ ނުބެހޭތި،" މައިލީ ބުންޏެވެ.\nމަޝްހޫރު ތަރިން މަގުމަތިން ފެނުމުން، މިފަދަ "ޖެއްސުން" ކުރުން ދަނީ އިތުރު ވަމުންނެވެ. އެގޮތުން، މި ފަދަ ހާދިސާއެއް ސުޕަރމޮޑެލް ޖީޖީ ހަދީދްއަށް ވެސް ވަނީ ކުރިމަތި ވެފައެވެ. އެ ހާދިސާ ހިނގީ މިލާން، އިޓަލީގައެވެ.\nސުޕަރމޮޑެލް ޖީޖީ ހަދީދަށް އިޓަލީގެ މިލާންގައި ކުރި ފުރައްސާރަ، ފޮޓޯ: އެސްޕޯޝަރފޮޓޯސް.ކޮމް


Hithadhoo ah narudhamaa ge hidhumaiy dheyn mi mahu fashanee | Mihaaru\nހިތަދޫގެ ގޭބިސީތަކަށް ނަރުދަމާގެ ހިދުމަތް މި މަހު ދޭން ފަށަނީ\n22 ޖުލައި 2019 - 17:58 14 comments\nކައުންސިލުން ބުނި ގޮތުގައި ނަރުދަމާގެ ހިދުމަތް ގޭބިސީތަކަށް ދިނުމުގެ މަސައްކަތް ރަސްމީކޮށް ފަށާނީ މި މަހުގެ 27 ވަނަ ދުވަހު އެވެ.\nއެގޮތުން ނަރުދަމާގެ ނިޒާމުން ގޭގެ އަށް ގުޅާފައިވާ ކެޗްޕިޓްތަކަށް ނަރުދަމާ ހޮޅި ގުޅުމުގެ މަސައްކަތް ފެނަކަ ކޯޕަރޭޝަނުގެ ބެލުމުގެ ދަށުން ހިތަދޫ ދެކުނު ދާއިރާގެ މަސައްކަތް ކުރިއަށް ދާނީ މި މަހުގެ 27 އިން ސެޕްޓެމްބަރު މަހުގެ 12 އާ ހަމައަށެވެ. ހިތަދޫ އުތުރު ދާއިރާގެ މަސައްކަތް ސެޕްޓެމްބަރު 10 އިން އޮކްޓޯބަރުގެ2ވަނަ ދުވަހާ ހަމައަށް ނިންމުމަށް ރާވާފައިވާ އިރު، ހިތަދޫ މެދު ދާއިރާގެ މަސައްކަތް ތާވަލުކޮށްފައި ވަނީ ސެޕްޓެމްބަރު މަހުގެ 15 އިން އޮކްޓޫބަރު މަހުގެ5ވަނަ ދުވަހަށެވެ.\nHithadhoo ge Narudhamaa nizaamah gethah gulhumuge thaavalu pic.twitter.com/ToJPKvco2a\n— Addu City Council (@AdduCityCouncil) July 22, 2019\nމި މަސައްކަތް ކުރިއަށް ދާނެ ގޮތުގެ ތާވަލު ވެސް ކައުންސިލުން ވަނީ ހިއްސާކޮށްފަ އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި އައްޑޫގައި އެންމެ ފުރަތަމަ 2010 ގައި ނަރުދަމާގެ މަޝްރޫއު ފެށީ ވެސް ހިތަދޫގަ އެވެ. އޭރު އިނގިރޭސިވިލާތުގެ ބައި ވޯޓާ ކުންފުންޏާ ހަވާލުކޮށްގެން ފެށި މަސައްކަތް ފުރިހަމަ ނުކުރެވި ވަނިކޮށް، ނަޝީދުގެ ވެރިކަން ބަދަލުވުމާ ގުޅިގެން އެ މަޝްރޫއު ހުއްޓުމަކަށް އަ އެވެ.\nއޭގެ ފަހުން ދެން ހިތަދޫގެ ނަރުދަމާގެ މަސައްކަތް އަލުން ފެށީ އެމްޑަބްލިއުއެސްސީއާ ހަވާލުކޮށްގެން 2017 ގެ އަހަރުގެ އެޕްރީލް މަހުގެ ފަހުކޮޅު އެވެ.\nހިތަދޫގެ އިތުރުން އައްޑޫގެ އެހެން އަވަށްތަކުގެ ނަރުދަމާގެ މަސައްކަތް ވެސް މިހާރު ވަނީ ގާތްގަނޑަކަށް ނިމުމަކާ ހަމައަށް އައިސްފަ އެވެ.\nއިތުރު ލިޔުންތައް ސ. ހިތަދޫ އައްޑޫ އައްޑޫ ސިޓީ ކައުންސިލް އެމްޑަބްލިއުއެސްސީީ ފެނަކަ ކޯޕަރޭޝަން


Footboalha ah beynun vanee dhemehehttenivi format eh | Mihaaru\nދިރާގު ދިވެހި ޕްރިމިއާ ލީގުގައި ބ. ފެހެންދޫ އާއި އީގަލްސް ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n08 ޑިސެމްބަރ 2018 - 12:555comments\nރާއްޖޭގެ ފުރަތަމަ ޑިވިޝަނުގެ ފުޓްބޯޅަ ފޯމެޓް އެކި ގޮތްގޮތަށް ބަދަލުކޮށް ތަޖުރިބާ ކުރަމުން އަންނަތާ ދެ އަހަރުވީ އެވެ. އަންނަ އަހަރަށް ވެސް ފޯމެޓަށް ބަދަލު އަންނާނެ ކަމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ވަނީ އިއުލާންކޮށްފަ އެވެ. ފުޓްބޯޅަ ފޯމެޓަށް އެހާ ގާތްގާތުގައި ބަދަލު ގެންނަމުންދާތީ މި އަހަރު ވެސް ގިނަ ކޯޗުން ވަނީ ކަންބޮޑުވުން ފާޅުކޮށްފަ އެވެ. ސީޒަން ފެށެން ކުޑަ ދުވަސްކޮޅަކަށް ވެފައި އޮއްވައި ކަލަންޑަރު ލިބުމާއި ފޯމެޓަށް ބަދަލުގެނައުމުގެ ޝަކުވާ އަބަދުވެސް އޮންނަނީ ފުނިޖެހިފަ އެވެ.\nމާލޭ ލީގު، ބޭނުމެއް ނެތް މުބާރާތެއް!\nއަހަރުތަކެއްގެ މެދުކެނޑުމަކަށް ފަހު މިދިޔަ ދެ އަހަރު ވަނީ މާލޭ ލީގު ބާއްވައިފަ އެވެ. ރާއްޖޭގެ ފުރަތަމަ ޑިވިޝަނުގެ އަށް ޓީމުގެ މެދުގައި ކުރިއަށްދިޔަ މި މުބާރާތް ފެނިގެންދިޔައީ ފޯރި ކުޑަކޮށެވެ. އެއީ ފުރަތަމަ އަހަރު ގަދަ ހަތަރެއް އަދި ދެ ވަނަ އަހަރު ގަދަ ހައެއް ކަނޑައެޅޭ ހިސާބުން މުބާރާތުގެ ބޭނުން ކެނޑޭތީ އެވެ. އަދި ރާއްޖޭގެ ފުޓްބޯޅައިގައި އެންމެ ބޮޑު ހަރަދުކޮށްގެން ކުޅޭ ޓީމުތައް ވާދަކުރާ މި މުބާރާތް އެ ޓީމުތަކުން ނަގަނީ ހަމައެކަނި ޕްރިމިއާ ލީގަށް އޮންނަ ކޮލިފިކޭޝަނެއްގެ ގޮތުގަ އެވެ. އެއީ ތަށި ހޯދައިގެން ލިބޭ މާ ބޮޑު މޮޅެއް ވެސް ނޯންނާތީ އެވެ.\nމާލޭ ލީގު ބާއްވައިގެން ކުރި އަނެއް ހިތި ތަޖުރިބާ އަކީ އަހަރު މެދަކަށް ދާ ހިސާބުން ބައެއް ޓީމުތަކަށް ސީޒަން ނިމުމެވެ. މިދިޔަ އަހަރުގެ ފުރަތަމަ ހަ މަހަށް ފަހު ވަރުގަދަ ހަތަރު ޓީމަކަށް ސީޒަން ނިމިއްޖެ އެވެ. މި އަހަރު އެ އަދަދު ދެ ޓީމަށް ކުޑަވިއިރު، ނިސްބަތުން ބަލާއިރު މި ދެ އަހަރު ތެރޭ ގިނަ ކުޅުންތެރިންނަށް ގެއްލުނީ ކުރިއަށްދާން ބަލާއިރު މުހިއްމު މެޗުތަކެކެވެ.\nއެފްއޭއެމުން 2001 ވަނަ އަހަރު ތައާރަފްކުރި މާލޭ ލީގު 2007 ގައި ބާއްވާފައި ވަނީ ހުއްޓާލައިފަ އެވެ. އޭގެ ދިހަ ވަރަކަށް އަހަރު ފަހުން އަލުން މި މުބާރާތް ފަށައިގެން އެކަށީގެންވާ ހައްލެއް ނުފެނުނެވެ. އަންނަ އަހަރުގެ ފުޓްބޯޅަ ސީޒަނަށް ގެންނާނެ ބަދަލުތަކާ ބެހޭގޮތުން މިދިޔަ އޮކްޓޫބަރު މަހު އެފްއޭއެމުން ބޭއްވި ނޫސްވެރިންގެ ބައްދަލުވުމުގައިވަނީ އަންނަ އަހަރު މާލޭ ލީގު ނޯންނާނެ ކަމަށް ބުނެފަ އެވެ. އެހެންކަމުން މިދިޔަ ދެ އަހަރުގައި އެ މުބާރާތަކީ ހަގީގަތުގައި ދުރު ވިސްނުމެއް ނެތި އެޅި ފިޔަވަޅެއް ކަމަށް ބެލެވުމުގެ ޖާގައެބައޮތެވެ.\nއޮކްޓޫބަރު މަހު އެފްއޭއެމްގައި ބޭއްވި ނޫސްވެރިންގެ ބައްދަލުވުމުގެ ތެރެއިން އެފްއޭއެމްގެ ޓެކްނިކަލް ޑިރެކްޓަރު ސާންތީ (ކ) އާއި އެފްއޭއެމްގެ ރައީސް ބައްސާމް (މ) އަދި ޖެނެރަލް ސެކްރެޓަރީ ޖަވާޒް. -- ފޮޓޯ: ނިޝާން އަލީ/ މިހާރު\nމާލޭ ލީގު ބާއްވައިގެން މިދިޔަ ދެ އަހަރަށް ބަލާއިރު ޓީމުތަކަށް ވުރެ ބޮޑަށް އެންމެ ބޮޑު ގެއްލުމެއް ލިބުނީ ކުޅުންތެރިންނަށެވެ. އެއީ މާލޭ ލީގާއި ރެލިގޭޝަން ޕްލޭއޮފް ނިމޭއިރު އޮންނަނީ ޓްރާންސްފާ މާކެޓް ބަންދުވެފައި ކަމުން ގިނަ ކުޅުންތެރިން މިދިޔަ ދެ އަހަރު ވަނީ ކުޅުމުގެ ފުރުސަތު ނުލިބި މަގުމަތިވެފަ އެވެ. އެކަން ވަނީ ގިނަ ކޯޗުން ވެސް ފާހަގަކޮށްފަ އެވެ.\nމި އަހަރު މާލޭ ލީގުގައި ކްލަބް ވެލެންސިއާ އަށް ކޯޗުކޮށްދިން ސޮބާހު މުހައްމަދު އިބްރާހީމް (ސޮބާ) ރެލިގޭޝަން ފަހު މެޗަށް ފަހު ބުނީ ކުޅުންތެރިންނަށް ކުރާނެ އަސަރަކަށް ބަލާނުލައި ފުޓްބޯޅަ ފޯމެޓް އެކުލަވާލާނަމަ ފުޓްބޯޅަ އަށް ލިބޭނީ ހަގީގަތުގައި ގެއްލުން ކަމަށް ބުނެފަ އެވެ.\nޕްރިމިއާ ލީގުގެ ފެންވަރު ދަށް\nރާއްޖޭގެ ފުޓްބޯޅައިގެ އެންމެ ބޮޑު މުބާރާތުގެ ގޮތުގައި ލީގު ރީބްރޭންޑްކޮށް ޕްރިމިއާ ލީގަށް ބަދަލުކުރީ 2015 ވަނަ އަހަރު އެވެ. ފޯމެޓަށް މިދިޔަ އަހަރު ގެނެވުނު ބަދަލާ އެކު ދިވެހި ޕްރިމިއާ ލީގުގައި އަތޮޅުތަކުގެ ޓީމުތައް ކުޅެވޭގޮތަށް ހެދި އެވެ. މިއީ ހަގީގަތުގައި މުޅި ރާއްޖެ އަށް ފުޓްބޯޅަ ފުޅާކުރުމުގައި ކުރަން ވަރަށް މުހިއްމު ކަމެކެވެ. އެންމެ މަތީ ފަންތީގައި އަތޮޅުތަކުގެ ޓީމުތަކަށް ކުޅުމުގެ ފުރުސަތު އޮންނަން ޖެހެ އެވެ. އެކަމަކު އެކަން ކުރަން ޖެހޭނީ ފުރަތަމަ އުސޫލެއްގެ މަތިންނެވެ. ފުޓްބޯޅަ އަށް ފައިދާވާ ގޮތަށެވެ.\nމިދިޔަ ދެ އަހަރު ޕްރިމިއާ ލީގުގައި އަތޮޅުތަކުގެ ޓީމުތައް ގެނެސްގެން ކުރަން ޖެހުނީ ހިތި ތަޖުރިބާ އެކެވެ. ސަރުކާރު ހިއްސާވާ ކުންފުންޏެއްގެ ތެރެއިން އަތޮޅުތަކުން ޕްރިމިއާ ލީގަށް ކުޅެން އަންނަ ކޮންމެ ޓީމަކަށް 1.5 މިލިއަން ރުފިޔާ ދޭގޮތަށް ހަމަޖެއްސިނަމަ ވެސް އެ ގަވާއިދު ލިބެނީ މަދު ފަހަރަކު އެވެ. އަދި އެ ނުލިބިގެންނާއި އެހެނިހެން ގޮތްގޮތުން ކުރިމަތިވާ ތަފާތު މައްސަލަތަކާ ހުރެ، ޓީމުތަކުގެ ކުޅުމަށް ވަރަށް ބޮޑު އަސަރުތަކެއް ކުރެ އެވެ. އަދި ލީގުގެ ގިނަ މެޗުތަކުގެ ފެންވަރު ދަށްވެ އެވެ.\nބައެއް ޓީމުތަކުން ފާހަގަކުރާ އެންމެ ބޮޑު ކަމަކީ އެއް އަހަރު ތެރޭ ދެ ލެވެލެއްގައި ކުޅެން އުނދަގޫވުމެވެ. މިނިވަން ޗެމްޕިއަންޝިޕްގައި އެއް ފެންވަރެއްގެ ޓީމުތަކާ ދެކޮޅަށް ކުޅެފައި ދެ މަސް ދުވަހަށް ފަހު އަނެއްކާ މާ ފެންވަރުގެ ގޮތުން ރަނގަޅު ޓީމުތަކާ ދެކޮޅަށް ކުޅެން ޖެހޭއިރު ތައްޔާރުވާން ލިބޭ ވަގުތު މާ މަދުވުމެވެ. އެހެންވެ، އޭގެ އަސަރު ޓީމުތަކަށް ކުރާއިރު އޮންނަނީ ފޫނުބެއްދޭވަރުގެ ގެއްލުމެއް ލިބިފައި ކަމެވެ.\nމި ފަަހަރުގެ މިނިވަން ޗެމްޕިއަންޝިޕް ފައިނަލުގައި ތ. ތިމަރަފުއްޓާއި ށ. ފޯކައިދޫ ކުޅުނު މެޗުގެ ތެރެއިން. -- ފޮޓޯ: ނިޝާން އަލީ/ މިހާރު\nއެފްއޭއެމުން މިހާރު މިނިވަން ޗެމްޕިއަންޝިޕްގެ ޓީމުތަކަށް އޮތީ ރަނގަޅު ގޮތެއް ކަނޑައަޅައިފަ އެވެ. އޮކްޓޫބަރު އޮތް ނޫސްވެރިންގެ ބައްދަލުވުމުގައި އެފްއޭއެމުން ބުނީ އަބަދުވެސް މިނިވަން ޗެމްޕިއަންޝިޕް އޮންނާނީ އެއް އަހަރު ކުރިއަށްވާ ގޮތަށް ކަމަށެވެ. އެއީ އެއް އަހަރުގެ މިނިވަން ޗެމްޕިއަންޝިޕުން ކޮލިފައިވާ ޓީމުތައް ޕްރިމިއާ ލީގުގައި ކުޅެން ޖެހޭނީ ޖެހިގެން އަންނަ އަހަރުގަ އެވެ. މިއާ އެކު ޓީމުތަކަށް ބަޖެޓް ހޯދުމާ ތައްޔާރުވުމަށް ލިބޭ ވަގުތު ގިނަވާނެ އެވެ.\nމިދިޔަ އަހަރު ދ. ކުޑަހުވަދޫގެ ކޯޗަކަށް ހުރި މި ފަހަރު އީގަލްސްގެ ކޯޗު މުހައްމަދު ޝިޔާޒް (މޯހަން) މި ފަހަރުގެ ލީގުގެ މެޗަކަށް ފަހު ބުނީ ޓީމުތަކުގެ ހާލަތު އޮންނަ ގޮތުގެ ތަޖުރިބާ އޭނާ އަށް ވަރަށް ރަނގަޅަށް ކުރެވިފައިވާ ކަމަށާއި އަތޮޅުތަކުން ޓީމުތައް ގެނެސްގެން ކުޅެވޭނީ ވަރަށް ގިނަ ކަންތައްތަކެއް ފުރިހަމަ ވެގެން ކަމަށާއި އެ ފެންވަރު އަދި ނެތް ކަމަށެވެ.\n"ހަގީގަތުގައި މިއީ ކުރިން ވެސް ތަޖުރިބާ ކޮށްފައި އޮތް ފޯމެޓެއް. މި ގޮތަށް މި ކަން ނުވާނެ. އަތޮޅުތަކުން ޓީމުތައް ގެނެސްގެން ކުޅޭ ކަމަށްވާނަމަ އަބަދުވެސް މައްސަލަ ހުންނާނެ. މި ކަމަށް މި ވަގުތު މާ ބޮޑު ހައްލެއް ނެތް. ހައްލެއް ލިބޭނީ ދުރާލާ ރާވައިގެން. އެންމެ ރަނގަޅު ހައްލަކީ އަތޮޅުތަކުގައި ދަނޑުތައް ތަރައްގީކޮށް ލީގު ހޯމް އެންޑް އަވޭ އުސޫލަށް މުޅި ރާއްޖެ އަށް ފުޅާކުރުން. އެކަމަކު މި ދައްކަނީ ވަރަށް މަސައްކަތުގެ ވާހަކަ،" އެފްއޭއެމްގެ ޓެކްނިކަލް ޑިރެކްޓަރަކަށް ކުރިން މަސައްކަތްކުރި މޯހަން ބުންޏެވެ.\nމުޅި ރާއްޖެ އަށް ފުޅާކޮށްލައިގެން ފުޓްބޯޅަ ލީގު ބޭއްވުމުގެ ވިސްނުން އެފްއޭއެމްގެ ވެސް އެބަހުއްޓެވެ. އަތޮޅުތަކުގެ ދަނޑުތައް ތަރައްގީ ކުރުމުގެ މަސައްކަތެއް އެފްއޭއެމުން ވަނީ އިއުލާންކޮށްފަ އެވެ. މިނިވަން ޗެމްޕިއަންޝިޕްގެ ނަތީޖާ އަށް ބެލުމަށް ފަހު އެފްއޭއެމުން ވަނީ ވިނަ ދަނޑުތަކެއް އަޅާނެ ރަށްތައް ކަނޑައަޅައިފަ އެވެ.\nފިލާވަޅު ހޯދާނަމަ މިއީ ގިނަ ކަންތައްތަކެއް ދަސްވާނެ ސީޒަނެއް\nމި އަހަރުގެ ފުޓްބޯޅަ ފޯމެޓަށް ގިނަ ބަދަލުތައް ވަނީ ގެނެސްފަ އެވެ. މުބާރާތްތައް ކެންސަލްކުރަން ޖެހުނުއިރު، އެކި ސަބަބުތަކާ ހުރެ މެޗުތައް ލަސްކުރަން ޖެހުނު އަދަދު ވެސް އެހާމެ ގިނަ އެވެ. އެންމެ ފުރަތަމަ ކަމަކަށް ، 2009 ވަނަ އަހަރުން ފަށައިގެން ބާއްވަމުން އަންނަ ސީޒަން ހުޅުވާ ޗެރިޓީ ޝީލްޑް މެޗު އެންމެ ފުރަތަމަ ލަސްކުރީ އޭރު ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށްފައި އޮތުމުންނެވެ. ފަހުން އެ މެޗު އެއްކޮށް ކެންސަލްކުރީ ކަލަންޑަރަށް ބަދަލެއް ގެނެސްފިނަމަ ޓީމުތައް އުނދަގޫވާނެ ކަމަށް ބުނެ އެވެ.\nމާލީ ހާލަތު ތަށް ނުދޭތީ މިދިޔަ ދެ އަހަރު ވެސް މާލޭ ލީގު ކޮލިފިކޭޝަން/ ރެލިގޭޝަނުގައި ދެ ވަނަ ޑިވިޝަނުގެ ޓިމުތަކަށް ނުކުޅެވުނެވެ. އެއީ ދެ ވަނަ ޑިވިޝަން ނިމުމަށް ފަހު ކޮލިފިކޭޝަނާއި ދެމެދު ގިނަ ދުވަސްވާތީ ޓީމުތަކަށް ކުރިމަތިވާ އުނދަގޫތަކެއްގެ ސަބަބުންނެވެ.\nލީގު ޗެމްޕިއަންކަން ހޯދި ޓީސީ މެޗެއްގެ ތެރެއިން ލަނޑު ޖެހުމަށް ފަހު އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nސީޒަން ދިގުލައިދާތީވެ، މި ފަހަރުގެ ގައުމީ މުބާރާތް ނުބާއްވައި އަންނަ އަހަރުގެ ކުރީކޮޅުގައި ގައުމީ މުބާރާތް ބާއްވަން އެފްއޭއެމުން ވަނީ ނިންމައިފަ އެވެ. ދެން ކޮންމެ އަހަރެއްގައި ވެސް ފުރަތަމަ އޮންނާނީ ގައުމީ މުބާރާތް ކަމަށް އެފްއޭއެމުން ވަނީ ކަނޑައަޅައިފަ އެވެ. ކްލަބްތަކާ މަޝްވަރާކުރުމަށް ފަހު މި ފަހަރުގެ އެފްއޭ ކަޕް ކެންސަލްކުރިިއިރު، މިއީ މިދިޔަ ހަތަރު އަހަރުތެރޭ މި މުބާރާތް ނުބާއްވައި ދިޔަ ދެ ވަނަ ފަހަރެވެ. މީގެ ކުރިން 2015 ވަނަ އަހަރު ވެސް މި މުބާރާތް ނުބާއްވަ އެވެ. އެއީ މިނިވަން ދުވަހުގެ ހަރަކާތްތައް ކުރިއަށްގެންދަން ދަނޑުގައި އެޅި ރަބަރުގަނޑެއްގެ ސަބަބުން ވިނަގަނޑު ހަލާކުވުމުންނެވެ.\nބޮޑު ދެ މުބާރާތް ނެތި ފަޅު ފުޓްބޯޅަ ސީޒަނެއް ނިމިދިޔައީ އެވެ. ފުޓްބޯޅައިގައި އުޅޭ ގިނަ ފަރާތްތަކުން މިކަމުގެ ތުހުމަތުގެ އިނގިލި އެކި ފަރާތްތަކަށް ދިއްކުރާއިރު، ހަގީގަތުގައި މީގެ އެންމެ ބޮޑު ގެއްލުން ވަނީ ކުޅުންތެރިންނަށެވެ. ފުޓްބޯޅަ ފޯމެޓް އަހަރުން އަހަރަށް ބޮޑެތި ބަދަލުތައް ގެންނާތީ ގިނަ ކްލަބްތަކަށް ވެސް ހުންނަ ގޮންޖެހުންތައް ގިނަ އެވެ. އެ ހުރިހާ ކަމަކަށް އޮތް ހައްލަނީ ފުޓްބޯޅަ އަށް ދެމެހެއްޓެނިވި ފޯމެޓެއް ކަނޑައެޅުމެވެ. ބަދަލެއް ގެންނަން ޖެހިއްޖެނަމަ ދުރާލާ އެ ކްލަބްތަކާ މަޝްވަރާކޮށްފައި އޭގެއިން ނުކުންނާނެ ނަތީޖާތަކާ މެދު ވެސް ވިސްނާފައި އޮތުމެވެ.\nއަންނަ އަހަރުގެ ފުޓްބޯޅަ ފޯމެޓް ބައްޓަން ކުރާނެ ގޮތަކާ މެދު އެފްއޭއެމުން ވަނީ ކްލަބްތަކާ މަޝްވަރާތަކެއް ބާއްވައިފަ އެވެ. ބޭރު ގައުމުތަކުގައި ކުޅޭ ފަދަ ފޯމެޓަކަށް ޖޫން މަހު ލީގު ފަށާގޮތަށް ވެސް ވާހަކަ ދެކެވުނެވެ. އެކަމަކު އަދި ވަކިގޮތެއް ކަނޑަނާޅަ އެވެ. އެފްއޭއެމުން "މިހާރަ"ށް ބުނީ އަންނަ އަހަރުގެ ފުޓްބޯޅަ ފޯމެޓާ ބެހޭގޮތުން ނިންމަން ޖެހޭ ކަންތައްތަކާ ބެހޭ މަޝްވަރާތައް ކުރިއަށްދާ ކަމަށާއި އެ ކަންތައްތައް ނިމުނުހާ އަވަހަކަށް ހިއްސާކުރާނެ ކަމަށެވެ.\nއިތުރު ލިޔުންތައް އެފްއޭއެމް ދިރާގު ދިވެހި ޕްރިމިއާ ލީގު 2018


Kurimathivedhaane Covid Ge Ehme Goas Haalathakee Koba? - Vaguthu\nކުރިމަތިވެދާނެ ކޮވިޑްގެ އެންމެ ގޯސް ހާލަތަކީ ކޮބާ؟\n3 މަސް ކުރިން ( ޖެނުއަރީ 28, 2022 )\nކޮވިޑް-19 ދުނިޔެ އަށް ފެތުރިގަނެ އެންމެންގެ ދިރިއުޅުން އެފުއްމިފުށަށް ޖަހާލިތާ ދެއަހަރު ވެގެން ދިޔައިރު ވެސް މިބަލިމަޑުކަމުން އަވަހަށް އަރައިގަނެވިދާނެ ކަމުގެ ނިޝާނެއް ނުފެނެއެވެ. ކޮވިޑާއިއެކު އުޅުން ނޫން އިތުރު އެއްވެސް ގޮތެއް ނެތް ކަމަށް ބުނެ އާއްމު ދިރިއުޅުމަކަށް ދެވޭތޯ މަސައްކަތް ކުރަމުން ދަނިކޮށް އޮމިކްރޮން ވޭރިއަންޓާއި އެކު އަނެއްކާވެސް މިވަނީ ހާލަތު ބަދަލުވެދާނެ ކަމުގެ ބިރު ހީވެފައެވެ.\nކޮވިޑް-19 ފެތުރެމުން އަދިވެސް ދާނަމަ ހާލަތައް އަތުވެދާނެ ބަދަލުތައް ތަޖުރިބާކާރުން އަންނަނީ ހިއްސާ ކުރަމުންނެވެ.\nޑރ.އެންތަނީ ފައުޗީ ލަފާކުރައްވާ ގޮތުގައި މިއަހަރު ކުރިމަތިވެދާނެ އެންމެ ގޯސް ހާލަތަކީ ނުރައްކާތެރި ވޭރިއަންޓެއް ފެތުރުމެވެ. ނަމަވެސް އޭނާ އުއްމީދު ކުރައްވަނީ އެވޭރިއަންޓްގެ ނުރައްކާ މާބޮޑު ނުވާނެ ކަމަށެވެ. "ނުރައްކާތެރި ވޭރިއަންޓެއް ފެތުރިދާނެ. ގިނަ ބަޔަކު މިވަނީ ކޮވިޑް ވެކްސިން ޖަހާފައި. އަދި އެތައް ބަޔަކަށްމިވަނީ ކޮވިޑް ޖެހިފައި. އެހެންކަމުން ގިނަ ބައެއްގެ ހަށިގަނޑުގައި ވައިރަސް އާއި ދެކޮޅަށް މަސައްކަތް ކުރުމަށް ދިފާއީ ނިޒާމް ވާނީ ތައްޔާރުވެފައި. ނަމަވެސް މިހާލަތުގައި ވެސް ނުރައްކާތެރި ވޭރިއަންޓެއް ފެތުރިދާނެ. އެއީ ނުވާނެ ކަމަށް ބަލައިގެން ނުވާނެ." ޑރ.އެންތަނީ ފައުޗީ ވިދާޅުވިއެވެ.\nޖޯޖްޓައުން ޔުނިވަސިޓީގައި މަސައްކަތް ކުރައްވާ އިމިއުނަލޮޖިސްޓެއް ކަމަށްވާ ޕްރޮފެސަރ ޑރ.މާކް ޑީބަލް ވިދާޅުވާ ގޮތުގައި މިއަހަރު ކުރިމަތިވެދާނެ އެންމެ ބޮޑު ނުރައްކަލަކީ ވެކްސިނަށް ނުގުޑާ ކޮވިޑް ވޭރިއަންޓެއް އުފެދުމެވެ. އޭނާ ވިދާޅުވާ ގޮތުގައި އެއީ ވަރަށް ގާތުގައި އޮތް ކަމެކެވެ.\n"މިހާތަނަށް އަޅުގަނޑު ލަފާކުރި ހުރިހާ ކަމެއް މިވަނީ ދިމާވެފައި. ނަމަވެސް މިފަހަރު އަޅުގަނޑު ލަފާކުރާ ގޮތް ދިމާނުވުން އެއީ އަޅުގަނޑު ވެސް އެދޭ ގޮތަކީ. އެކަމަކު ހިތާމައާއިއެކު ބުނަން ޖެހެނީ މިއަހަރުގެ މާޗް، އޭޕްރީ ނުވަތަ މެއި ހިސާބުގައި ކޮވިޑް ވެކްސިނަށް ނުގުޑާ ވޭރިއަންޓެއް އުފެދިދާނެއޭ. ފާއިތުވި ދެއަހަރު ދުވަހު ވައިރަސް އަށް އައި ބަދަލުތަކަށް ބަލާފައި އެގޮތައް ލަފާކުރެވޭ." ޑރ.މާކް ވިދާޅުވިއެވެ.\nޑރ.މާކް ވިދާޅުވީ އޭނާގެ ލަފާކުރުން އަނެއްކޮޅަށް އެނބުރިއްޖެނަމަ ކޮވިޑް ވައިރަހާއި ދެކޮޅަށް އިންސާނުންގެ ދިފާއީ ނިޒާމް ތައްޔާރުވެ، މިއީ ހަށިގަނޑަށް މާބޮޑު ގެއްލުމެއް ނުދެވޭ ބަލިކަށި ވައިރަހަކަށް ވެސް މިއަހަރު ތެރޭގައި ބަދަލުވެގެން ހިނގައިދާނެ ކަމަށެވެ.\nކޮންމެއަކަސް ކޮވިޑް ވައިރަސް އާއި ގުޅިގެން އަދިވެސް ކަށަވަރު ކަމާއިއެކު ބުނަން އެނގޭ އެއްވެސް އެއްޗެއް ނެތެވެ. ކުރެވެން އޮތް ކަމަކީ ރައްކާތެރިކަމުގެ ފިޔަވަޅުތައް އެޅުމާއިއެކު މިވަބާއިން ސަލާމަތް ވޭތޯ ދުއާ ކުރުމެވެ.\nޖެނުއަރީ 29, 2022 08:15\nމަކަރާ ހީލަތުނއ މަޖުބޫރު ވެގެން ޖަހްންޖެހޭއަނެއް ޑޯޒ


Visnaa: mulhin ves anhen kujjaage massala! | Mihaaru\nރޭޕްއާ ދެކޮޅަށް އިންޑޮނޭޝިއާގައި ބޭއްވި އެއްވުމެއްގައި މުހިއްމު މެސެޖެއް ދައްކާލަނީ: ޖިންސީ އަނިޔާކުރީ، އަނިޔާ ލިބުނު މީހާގެ ކުށަކުންނޭ ބުނަން ދެއްކޭނެ އުޒުރެއް ނޯންނާނެ.\n26 ޖުލައި 2018 - 08:51 64 comments\nތިމަންނާ އަށް އަނިޔާއެއް ލިބިއްޖެއޭ ބުނާ މީހަކު ވަގުތުން ކުށްވެރިއަކަށް ވާނީ ކިހިނެއް ހެއްޔެވެ؟ ރާއްޖޭގައި ރޭޕް އާއި ޖިންސީ ގޯނާ އާއި ފުރައްސާރައިގެ ވާހަކައެއް ފެންމަތިވާ ކޮންމެ ފަހަރަކު ވަނީ މިހެންނެވެ. އަނިޔާ ލިބުނު ކަމަށް ބުނާ އަންހެންމީހާ ނުވަތަ އަންހެންކުއްޖާއާ މެދު، އާއްމު ޚިޔާލުގެ "ކޯޓު"ގައި، ހަމަ ވަގުތުން ނިޔާ ކަނޑައަޅަ އެވެ. އޭނާ އެ ހަދަނީ ދޮގެވެ. ނުވަތަ އެ ވާނީ އޭނާ ކުރި ކަމެއް، ބުނި އެއްޗެއް، ލީ ހެދުމެއް، ނުވަތަ ދިޔަ ތަނެއްގެ މައްސަލައަކަށެވެ. ލިބުނު އަނިޔާގެ ޒިންމާ ނަގަން ޖެހޭނީ އޭނާ އެވެ. ތުހުމަތު ރައްދުވާ މީހާގެ ކުށެއް ނެތްކަން ހަމަ ވަގުތުން ކަށަވަރުވެ، ސާބިތުވެ އެވެ.\nމިހާރު ފެންމަތިވެގެން އުޅޭ ރޭޕްގެ މައްސަލައާ އެކު ވެސް، އެއް ބަޔަކު އުޅެނީ ރޭޕްކުރި ކަމަށް ތުހުމަތުކުރެވޭ ދެ ފިރިހެނުން ދިފާއުކުރުމުގަ އެވެ. އެކަން ހިނގީ 16 އަހަރުގެ އަންހެންކުއްޖާ އާއި އެ ކުއްޖާގެ މައިންބަފައިންނާއި އާއިލާގެ އިހުމާލުންނޭ ބުނުމަކީ ރޭޕިސްޓުން ދިފާއުކުރުމެވެ.\nގެވެށި އަނިޔާ އާއި ޖިންސީ ހާނިއްކަ އާއި ފުރައްސާރަ އާއި ގޯނާ އާއްމުވެފައި އޮތް ގައުމެއްގައި މި ވިސްނުން މޫލާފައި އޮތުމަކީ އެއް ގޮތަކުން ބަލާ އިރު ހައިރާންވާން ޖެހޭ ކަމެއް ނޫނެވެ. ތިމަންނާމެންނަކީ ކުރިއަރައި ތަހުޒީބުވެފައިވާ ބައެއް ކަމަށް ދެކޭ ދިވެހިންގެ މި ވިސްނުމަށް ބަދަލެއް އަތުވެދާނެ ކަމުގެ އިޝާރާތެއް ވެސް ނުފެނެ އެވެ. މި ވިސްނުމާ ޚިލާފު އެއްޗެއް ބުނުމަކީ ވެސް ފޫނެތްފަޔަށް ފެންފުރުން ކަހަލަ ކަމެކެވެ.\nDhe firihenaku vegen 16 aharuge kujjaku rape koffi\nރާއްޖޭގައި ކޮންމެ ތިން އަންހެނަކުން އެކަކު އަނިޔާ ތަހައްމަލްކުރާކަން ތަފާސްހިސާބުން އެނގޭ އިރު އަދި ކޮންމެ މަހަކު ވެސް އެފަދަ އެތައް މައްސަލައެއް ރިޕޯޓްކުރާކަން ރަސްމީ ފަރާތްތަކުން ހާމަކުރާ އިރު ވެސް، އެކަމާ މެދު ކަންބޮޑުވުން ފާޅުކުރާ އަޑަށް ވުރެ ގަދައީ، މައްސަލައެއް ތިލަވާ ކޮންމެ ފަހަރަކު، ތުހުމަތުކުރާ މީހާ ނުވަތަ އަނިޔާ ލިބުނު މީހާ ކުށްވެރިކުރާ އަޑެވެ. މި ސަގާފަތުގެ ޚުލާސާއެއް ކިޔައިދެމުން ޓްވިޓާގައި އެކަކު ބުނި ގޮތަށް، "އަންހެންކުއްޖާގެ މައްސަލަ ވަރަށް ވެސް ގިނަ" އެވެ.\n"އަންހެންކުއްޖާ؛ ދޮގު ވެސް ހަދާފާނެ، ލާރި ވެސް އަތުލަފާނެ، ގޭގައި އޮތް ނަމަ އެހެން ނުވާނެ، އެކަނި ދިޔައިމަ ވީ ގޮތެއް، މައިންބަފައިންގެ މައްސަލަ، ބޭނުން ވެގެން ކުރި ކަމަކަށް ވާނީ،" އާއްމުކޮށް މީހުންގެ ވިސްނުން ހުންނަ ގޮތް އޭނާގެ ޓްވީޓްގައި ލިޔުނެވެ.\n"ގޭގައި އޮތް ނަމަ" ރޭޕް އާއި ޖިންސީ ގޯނާ އާއި ފުރައްސާރަ ކުރިމައްޗެއް ނުވާނެއެކޭ ނުބުނެވޭނެ އެވެ. ހަމަ އެ ގޮތަށް، ރޭޕްގެ ސަބަބުން އަނިޔާ ލިބިއްޖެއޭ ބުނާ މީހަކު ކުށްވެރިއެއް ވެސް ނުކުރެވޭނެ އެވެ. ކުށްވެރިޔަކީ ރޭޕިސްޓެވެ. ޖިންސީ ގޯނާ އާއި ފުރައްސާރަ އާއި ރޭޕް ކުރަން ދެއްކޭނެ ހުއްޖަތެއް ނޯންނާނެ އެވެ."\nމީހަކަށް އަނިޔާއެއް ނުވަތަ ގެއްލުމެއް ލިބޭ ކޮންމެ ފަހަރަކު، އެހެން އެ ވީ އޭނާ "ގޭގައި އޮއްވާ"ތޯ ސުވާލުކުރުން އާއްމުވުމުގެ ނަތީޖާއެއްގެ ގޮތުން، "ގޭގައި އޮތް ނަމަ"، ޒަމާނީ ވައް ބަހަކަށް ވެސް ވެއްޖެ އެވެ. އާ ކޮންމެ މައްސަލައަކާ އެކު އެ މައުލޫއު ދިރިގެން އަންނަ އިރު، އެތައް ބައެއްގެ ތަޖުރިބާތަކާއި ކަމާބެހޭ ފަރާތްތަކަށް ހުށަހަޅާ މައްސަލަތަކުން އެނގެނީ "ގޭގައި އޮތަސް" ސަލާމަތެއް ނެތް ކަމެވެ. ރާއްޖޭގައި އެތަކެއް އަންހެންކުދިންނާއި ފިރިހެންކުދިންނަށް ޖިންސީ އަނިޔާކޮށް ރޭޕްކުރަނީ ގޭތެރޭގަ އެވެ. ކޮންމެ ފަސް އަންހެނަކުން އެކަކީ ފިރިމީހާ، ރައްޓެހިވެގެން އުޅޭ މީހާ ނުވަތަ އިނދެ ވަރިކޮށްފައިވާ މީހާގެ ފަރާތުން އަނިޔާ ތަޖުރިބާކުރާ މީހެކެވެ.\nއެހެންވީމާ މައްސަލައެއް ފެންމަތިވާ ކޮންމެ ފަހަރަކު ސޯޝަލް މީޑީއާގައި އަޑުގަދަކުރަން ޖެހެނީ މި އަނިޔާތަކާ ދެކޮޅަށެވެ. މަސައްކަތްކުރަންވީ ގޭތެރެ އާއި ގެ އިން ބޭރަކީ ވެސް އެންމެންނަށް ރައްކާތެރި އަދި ބިރެއް ނެތި އުޅެވޭ ފަދަ އަމާން ތަންތަނަށް ހަދާށެވެ. އަޑުއުފުލައި ބާރު އަޅަންވީ އަނިޔާވެރިންނަށް ހައްގު އަދަބު ދޭށެވެ. އުޅެގަންނަންވީ މިފަދަ ކަންކަން ނުހިނގާނެ މުޖުތަމައުއެއް ބިނާކުރާށެވެ. ސަބަބަކީ، މުޖުތަމައުގެ ވިސްނުން މި ގޮތަށް ބަދަލު ނުވާހާ ހިނދަކު އަނިޔާވެރިކަމާއި ފުރައްސާރަ އަށް ނިމުމެއް ނާންނާނެ އެވެ.\nތައުލީމު ހޯދުމާއި މަސައްކަތަށް ދިޔުމާއި މުނިފޫހިފިލުވުމާއި އާއްމު ދިރިއުޅުމުގެ އެ ނޫން ވެސް ކަންކަމުގައި ހަރަކާތްތެރިވެ އުޅުމުގެ ހައްގު އަންހެންކުދިންނަށާއި އަންހެނުންނަށް ވެސް ލިބިގެންވެ އެވެ. އަންހެންކުއްޖަކަށް ނުވަތަ އަންހެނަކަށް ވީތީ އެ މިނިވަންކަން ނިގުޅައެއް ނުގަނެވޭނެ އެވެ. އެހެންވީމާ "ގޭގައި އޮތް ނަމަ" ރޭޕް އާއި ޖިންސީ ގޯނާ އާއި ފުރައްސާރަ ކުރިމައްޗެއް ނުވާނެއެކޭ ނުބުނެވޭނެ އެވެ. ހަމަ އެ ގޮތަށް، ރޭޕްގެ ސަބަބުން އަނިޔާ ލިބިއްޖެއޭ ބުނާ މީހަކު ކުށްވެރިއެއް ވެސް ނުކުރެވޭނެ އެވެ. ކުށްވެރިޔަކީ ރޭޕިސްޓެވެ. ޖިންސީ ގޯނާ އާއި ފުރައްސާރަ އާއި ރޭޕް ކުރަން ދެއްކޭނެ ހުއްޖަތެއް ނޯންނާނެ އެވެ.\nޖިންސީ އަނިޔާ ލިބިއްޖެއޭ ބުނާ އަންހެންކުއްޖާ ނުވަތަ އަންހެންމީހާ އަށް ނުރުހުމާއި ނަފްރަތުގެ ބަސްތަކުން ހަމަލާދީ ސޯޝަލް މީޑިއާގެ އެކި ދިމަދިމާލުގައި އޭނާ އަށް ފުރައްސާރަކޮށް ހަނގާކުރުމަކީ ހިތާމަހުރި ކަމެވެ. އެފަދަ ޚަބަރެއް އަޑުއިވޭ އިރަށް ބުއްދި އަށް އަންނަ ފުރަތަމަ ވިސްނުމަކީ އަންހެންކުއްޖާ ކުށްވެރިކުރުން ކަމަށްވާ ނަމަ، ދިވެހި މުޖުތަމައުގައި ސީރިއަސް މައްސަލައެއް އެބަ އުޅެ އެވެ. ރާއްޖެ މި ދަނީ ކޮން މިސްރާބަކަށް ހެއްޔެވެ؟ އަނިޔާގެ ޝިކާރައަކަށް ތިމަންނާ ވެއްޖެއޭ ބުނާ މީހަކަށް (ކަމުގެ ހަގީގަތް ރަނގަޅަށް ސާފު ވެސް ނުވަނީސް) އާއްމު ޚިޔާލުގެ ޝަރީއަތަކުން އަދަބު ދީ ނިންމާލާ އިރު، ހިތާއި ސިކުނޑި ކޮބާ ހެއްޔެވެ؟\nރަހުމާއި ހަމްދަރުދީ އާއި އޯގާތެރިކަމާއި އިހުތިރާމް އިސްކޮށްގެން ގެއްލޭނެ އެއްޗެއް އެބަ އޮތް ހެއްޔެވެ؟\nއިތުރު ލިޔުންތައް އަންހެނުން ކޮލަމް އަންހެނުންގެ ހައްގުތައް ކުޑަކުދިންނަށް އަނިޔާކުރުން ޖިންސީ އަނިޔާ މުޖުތަމައު ރޭޕް ޖިންސީ ގޯނާކުރުން ވިސްނާ!


Ugoofaarun Dhuvaafarah Medical Team eh އުގޫފާރުން ދުވާފަރަށް މެޑިކަލް ޓީމެއް – Huvadhoo News Ugoofaarun Dhuvaafarah Medical Team eh Huvadhoo News\nއުގޫފާރުން ދުވާފަރަށް މެޑިކަލް ޓީމެއް\nފޮޓޯ: އުނގޫފާރު ރީޖަނަލް ހޮސްޕިޓަލް\nކޮވިޑް ގެ ހާލަތު ރަނގަޅު ކުރުމަށް ރ. އުނގޫފާރު ރީޖަނަލް ހޮސްޕިޓަލުން ރ. ދުވާފަރަށް އިތުރު ޑޮކްޓަރުންނާއި ނަރުހުންގެ ޓީމެއް ފޮނުވައިފިއެވެ.\nދުވާފަރުގެ ކޮވިޑް ގެ ހާލަތު ރަނގަޅު ކުރުމަށްޓަކާ އިތުރު2ނަރުހަކާއި މެޑިކަލް ސްޓާފުންގެ އިތުރަށް ޑޮކްޓަރުންވެސް ފޮނުވާފައިވާނެ ކަމަށް އުނގޫފާރު ރީޖަނަލް ހޮސްޕިޓަލުން މައުލޫމާތު ދެއެވެ.\nދުވާފަރުގެ ކޯވިޑް ގެ ހާލަތު ރަނގަޅުކުރުމަށްޓަކައި\n-އިތުރު2ނަރަުހުންވަނީ ފޮނުވިފަ\n-އިމަޖެންސީ ފަރުވާ ދިނުމަށް ފެސިލިޓީގައި އިތުރަށް ކުރާންހުރި ކަންކަންކުރުމަށް މެޑިކަލް ސްޓާފުންވަނީ ފޮނުވިފަ\n-ހައިރިސްކް ކެޓަގަރީގެ މީހުން އެސެސްމެންޓް ހެދުމަށް ޑޮކްޓަރުން ފޮނުވުނު @MoHmv @HPA_MV pic.twitter.com/EW4exCauN1\n— Ungoofaaru Regional Hospital (@urh_mv) July 30, 2021\nދުވާފަރަށް ޑޮކްޓަރުންނާ ނަރުހުން ފޮނުވާފައި ވަނީ ކޮވިޑަށް ޕޮޒިޓިވްވި ހައިރިސްކް މީހަކަށް ފަރުވާ ދިނުމުގައި ދުވާފަރުން އިހުމާލު ވެފައި ވާކަމަށް ބުނެ ދުވާފަރު ހެލްތު ސެންޓަރު ކައިރީގައި އާންމުން އިހުތިޖާޖު ކޮށްފައިވާ ދަނޑިވަޅެއްގައިކަން ފާހަގަ ކޮށްލަންޖެހެއެވެ.\nއެމީހުން އިހުތިޖާޖު ކުރީ ދުވާފަރުގެ ކޮވިޑްގެ ހާލަތު އިތުރަށް ގޯސްވަމުން ދިއުމާއި އަޅާލުން ކުޑަވެ އިހުމާލު އޮތްކަމަށް ބުނަމުންނެވެ. އަދި މިދިޔަ ބުރާސްފަތި ދުވަހު ހައިރިސްކް މީހާ މަރުވީ ވެސް އަވަސް ފަރުވާ ދިނުމަށް ގެންދެވޭނެ ގޮތް ލަސްވެ، ސީއެމްބިއުލާސް އައުމުގައި ލަސްތަކެއް ދިމާވެގެން ކަމަށް ބައެއް ފަރަތްތަކުން ވަނީ ބުނެފައެވެ.\nދުވާފަރުގައި ކޮވިޑްގެ ހާލަތު ގޯސްވެފައި ވާ އިރު އެރަށުން4މީހަކު މިހާތަނަށް ވަނީ މަރުވެފައެވެ.\nދުވާފަރު މޭ 25 ވަނަ ދުވަހު މޮނިޓަރިންއަށް ލާފައި ވާއިރު މިހާތަނަށް އެ ރަށުން ޖުމްލަ 550 މީހަކު ވަނީ ކޮވިޑަށް ޕޮޒިޓިވް ވެފައެވެ. އަދި ވޭތުވެދިޔަ 24 ގަޑިއިރުތެރޭ އެކަނިވެސް އެ ރަށުން ވަނީ 12 މީހަކު އަލަށް ޕޮޒިޓިވް ވެފައެވެ.


Luthufaru maraalai kandufetthi goy kulhedheefi | Mihaaru\nޅައިމަގު އަތިރިމަތީގައި ބަޔަކު މަޑުކޮށްލައިގެން: ބިދޭސީ މީހާ މަރާލީ ފަޅުތެރޭގައި އޮތް ބޯޓުގެ ތެރޭގައި-- ފޮޓޯ: ފޭސްބުކް\n14 މެއި 2019 - 12:42 83 comments\nމިދިޔަ މަހުގެ 22 ވަނަ ދުވަހު ގެއްލުނު ބަންގްލަދޭޝްގެ މި މީހާ މަރާލި ކަމުގެ ތުހުމަތުގައި ހައްޔަރު ކޮށްފައިވަނީ އޭނާއާ އެކު އެ ރަށު ބޯޓެއްގައި މަސައްކަތް ކުރާ އެ ގައުމުގެ ހަތަރު މީހުންނެވެ. މިކަމުގައި އަމަލީ ގޮތުން ބައިވެރިކަމަށް ބުނާ ތިން މީހުން، އެކަން ކުރި ގޮތް ހަމަ އެތަނުގައި ފުލުހުންނަށް ވަނީ ކުޅެދީފަ އެވެ.\nއެ މަންޒަރު ދުށް ޅައިމަގު މީހަކު ބުނިގޮތުގައި ލުތުފަރު މަރާލީ ބޯޓު ތެރޭގަ އެވެ. ކުރިން އެ ރަށުގައި އަޑުއަރާފަ އޮތް ގޮތުން އެކަން ކުރީ ވަލުތެރޭގަ އެވެ. އަދި އެ ރަށުގެ ކަނޑުތޮށި ކައިރިން ލުތުފަރުގެ ހަށިގަނޑުގެ "ބައިތައް" ފެނުނު ކަމަށް ފުލުހުން ބުނުމުން ގަބޫލު ކުރެވުނީ އޭނާ ކޮށާލީ ކަމަށެވެ.\nއެކަމަކު ބިދޭސީ މީހުން އެކަން ކުރީ އެހެން ގޮތަކަށް ކަން، އެ މީހުން ކުޅުނު މަންޒަރުތަކުން އެނގުނެވެ.\nޅައިމަގު: ބިދޭސީ މީހާ ކަނޑު ފެއްތީީ ކަނޑުތޮށި ކައިރިން ކަނޑަށް-- ފޮޓޯ: ސޯޝަލް މީޑިއާ\nފައިސާގެ މައްސަލައެއްގައި ލުތުފަރު މަރާލި ކަމަށް ބިދޭސީން ބުނަނީ ދަންވަރުގެ ވަގުތުގައި އޭނާގެ އަރިކަށިމަތީ އެއްޗަކުން ޖަހައި ހޭނައްތާލުމަށް ފަހު ކަރުގައި ހިފައިގެންނެވެ. އަދި އޭނާގެ ޓީޝާޓު ބޭލުމަށް ފަހު ގައިގައި، ކުކިންއޮއިލް ހުސް ކުރި ބޮޑު ރީނދޫ ހަމެއް އައްސައި ފަޅުތެރެއަށް ދޫކޮށްލި އެވެ.\n"މި ރަށު [ކޮނެފައިވާ ބަނދަރު] ފަޅުތެރޭގައި އޮންނާނެ ހިކިފައި އޮތް ފަސްގަނޑެއް. ދެން އެ މީހުން އެ ފަސްގަނޑު މައްޗަށް ލުތުފަރު އަރުވައި އޭނާގެ މޭގަ އާއި ފައިގައި ވެލި ބަސްތާއެއް އެއްސީ. އޭގެ ފަހުން އެ ދިމާލުން ކަނޑު ތޮށިން ބޭރަށް ކަނޑަށް އޭނާ ވައްޓާލީ،" ކުޅުނު މަންޒަރު ދުށް މީހާ ބުންޏެވެ.\nއޭނާ ބުނިގޮތުގައި ލުތުފަރުގެ ހަށިގަނޑުގައި އެއްސި ރީނދޫހަން ކަނޑާލުމަށް އެ މީހުން ވެސް ކަނޑަށް ފުންމާލި އެވެ.\nއެ ހަމާއި ލުތުފަރުގެ ޓީޝާޓު ވަޅުލީ ޅައިމަގުގެ ވަލުތެރޭގަ އެވެ. އެ އެއްޗެހި ވަޅުލާފައި ދެ ބިދޭސީން ނިކުތްތަން އެ ރަށުގެ އަންހެނަކަށް ވަނީ ކުރިން ފެނިފަ އެވެ.\nލުތުފަރު މަރާލުމުގައި ތިން ބިދޭސީއަކު ބައިވެރިވި އިރު، އަނެއް މީހާ އޮތީ ނިދާފައި ކަމަށް ވެ އެވެ. އެކަމަކު އެއީ ވެސް ގަވައިދާ ހިލާފަށް އުޅޭ މީހަކަށް ވާތީ އޭނާ ވެސް ފުލުހުން ވަނީ ހައްޔަރުކޮށްފަ އެވެ.\nކަނޑު އަޑީގައި ދެ ހަފުތާ ވަންދެން އޮތުމުގެ ސަބަބުން ލުތުފަރުގެ ހަށިގަނޑު އޮތީ ވަރަށް ބޮޑަށް ހަލާކުވެފަ އެވެ.\n"މިހާރު" އަށް ކުރިން ވާހަކަ ދައްކަމުން، އެ ބޯޓުގެ ވެރިފަރާތުން ބުނީ ލުތުފަރަކީ އެ ހާދިސާގެ މަހެއްހާ ދުވަސް ކުރިން ބޯޓަށް އެރި މީހެއް ކަމަށެވެ. އެކަމަކު ޅައިމަގު މީހުން ބުނާ ގޮތުން އޭނާ ވަރަށް ކުރިއްސުރެ އެ ބޯޓުގައި މަސައްކަތް ކުރި އެވެ. އަދި އެ ރަށުގައި އޭނާ ދިރިއުޅޭތާ ފަސް އަހަރު ވެއްޖެ ކަމަށް އެ މީހުން ބުންޏެވެ.\nއެ ރަށުން ވާހަކަ ދެއްކި މީހަކު ކުރިން ބުނިގޮތުގައި، ގަވައިދާ ހިލާފަށް އުޅެމުން އަންނަ ލުތުފަރު މަރާލީ ފައިސާގެ މައްސަލައެއްގަ އެވެ.\n"ލުތުފަރަކަށް އޭނާގެ ގައުމަށް ފައިސާއެއް ނުފޮނުވޭ. އެ ފައިސާ ފޮނުވަން އޭނާ ހަވާލުކުރަނީ ބޯޓުގައި އުޅޭ އެހެން މީހަކާ. އެ މީހާ އަތަށް ދިން 13،600 އަށް ވުރެ ގިނަ ރުފިޔާ ނުފޮނުވާ އެ ބޭނުން ކުރި މައްސަލަ އެ މީހުންގެ މެދުގައި ޖެހުނީ،" އެ ބިދޭސީންނާ ގާތް ގުޅުމެއް ބާއްވަމުން ދިޔަ ޅައިމަގު މީހާ ބުންޏެވެ.\nއިތުރު ލިޔުންތައް ކުށްކުރުން ފުލުހުން ބިދޭސީން މީހުން މެރުން